
PRATARMĖ 


Aplinkotvarkos ir aplinkosaugos teisės dalykas apima gamtos išteklių racionalaus naudo- 
jimo organizavimo reglamentavimą remiantis galiojančiais teisės aktais. Tai svarbi visuomenės 
gyvenimo sritis, kadangi gamtos ištekliai yra žmonijos egzistavimo pagrindas. Nuo jų priklauso 
materialinės gamybos sąlygos ir valstybės ekonominis vystymasis. Lietuvos Respublikos Kon- 
stitucija įpareigoja gamtos išteklius saugoti, tausoti ir tinkamai, racionaliai naudoti. Racionalus 
naudojimas yra gamtos išteklių naudojimas, pagrįstas ne tik ekonomiškai, bet ir ekologiškai, tai 
yra užtikrina gamtoje nusistovėjusios pusiausvyros išsaugojimą. 

Žmonių visuomenės ir gamtos tarpusavio santykius reguliuoja įstatymai ir įstatymų 
lydimieji teisės aktai. Žemėtvarkos ir kraštotvarkos specialistams būtina turėti aplinkosaugos 
teisės pagrindus. Aplinkosaugos teisė — tai kompleksinė, integruota teisės šaka, reguliuojanti 
visumą visuomeninių santykių, susijusių su gamtos objektų ir išteklių (žemės, vandens, oro, aug- 
menijos ir gyvūnijos) racionaliu naudojimu, apsauga ir atkūrimu, švarios ir saugios socialinės 
aplinkos užtikrinimu, aplinkosaugos pažeidimų prevencija ir teisinės atsakomybės pažeidėjams 
taikymu. Aplinkosaugos teisė apima teisės normų, reguliuojančių aplinkos, kaip vieningos vi- 
sumos, ir atskirų jos sudėtinių dalių apsaugos ir naudojimo santykius, sistemą. Šiame leidinyje 
išdėstytos pagrindinės jų nuostatos, atitinkančios studijų modulio VŽŽT B25 turinį. 

Aplinkos apsaugos teisinių pagrindų skyriuje pateiktos pagrindinės sąvokos. Pateikia- 
mos teisės aktų nuostatos aplinkos apsaugos klausimais, apibūdinamos žmonių santykių, 
susijusių su aplinkos apsauga, teisinį reglamentavimą ir saugomų teritorijų administravimą 
vykdančios institucijos, taip pat aplinkos apsaugos valstybinės kontrolės organizavimas. 

Aplinkos apsaugos politikos strateginių nuostatų skyriuje pateiktos tarptautinių 
strateginių dokumentų nuostatos aplinkos apsaugos klausimais (Rio deklaracija apie 
aplinką ir plėtrą; Johanesburgo darnaus vystymosi deklaracija ir kt.). Apibūdinami na- 
cionaliniai strateginiai dokumentai ir juose numatomos priemonės pagrindiniams aplinkos 
apsaugos uždaviniams spręsti (Valstybinė aplinkos apsaugos strategija; Žemės ūkio ir kai- 
mo plėtros strategija; Valstybės ilgalaikės raidos strategija ir kt.). Pateikiami pagrindiniai 
aplinkos apsaugos principai. 

Gamtos išteklių ir jų apsaugos teisinio reglamentavimo skyriuje apibūdinami šie gamtos 
ištekliai: 1) atmosferos oras ir jo apsaugos nuo užterštumo organizavimas; 2) vandens ištekliai, 
jų racionalaus naudojimo organizavimas, Nitratų direktyva ir jos reikalavimų įgyvendinimas, 
vandens telkinių naudojimas žvejybai; 3) dirvožemio ištekliai ir jų savybės, dirvožemius vei- 
kiantys procesai, dirvožemio apsauga nuo degradacijos; 4) žemės gelmių ištekliai ir jų apsauga, 
leidimai naudoti naudingąsias iškasenas, pažeistų žemių rekultivavimas. 

Saugomų teritorijų naudojimo 17 tvarkymo teisinio reglamentavimo skyriuje 
apibūdinama saugomų teritorijų sistema ir jų tvarkymą reglamentuojantys teisės aktai. 
Šios teritorijos — tai rezervatai, draustiniai, paveldo objektai, nacionaliniai parkai, re- 
gioniniai parkai, biosferos rezervatai, ekologinės apsaugos zonos, buferinės apsaugos 
zonos ir kitos saugomos teritorijos. Pateikti saugomų teritorijų planavimo reikalavi- 
mai. Aprašomas gamtinių buveinių ir laukinės gyvūnijos bei augalijos apsaugos direk- 
tyvos įgyvendinimas. 

Kraštovaizdžio apsaugos teisinio reglamentavimo skyriuje išnagrinėtas Euro- 
pos kraštovaizdžio konvencijos įgyvendinimas: Vyriausybės patvirtintos Lietuvos 


kraštovaizdžio politikos kryptys, kraštovaizdžio formavimo metodai, žemės naudmenų 
sudėties reguliavimas, gamtinio karkaso ir rekreacinių teritorijų naudojimo režimas. 

Agrarinės aplinkosaugos priemonių skyriuje pateikiama Žemės ūkio ir kaimo plėtros 
planuose numatomos aplinkos gerinimo priemonės (vandens kokybės, bioįvairovės, 
dirvožemio, natūralaus kraštovaizdžio, žemės ūkio buveinių išsaugojimo) ir sveiko 
maisto gamybos, šių priemonių įgyvendinimo teisinis reguliavimas ir valstybės rėmimo 
priemonės. Apibūdinama Paviršinio vandens telkinių pakrančių apsaugos juostų įrengimo 
pievoje bei ariamoje žemėje ir apsaugos nuo erozijos programa, Kraštovaizdžio tvarkymo 
programa, Ekologinio ūkininkavimo programa. Išdėstomi geros žemės agrarinės būklės ir 
Geros ūkininkavimo praktikos reikalavimai. 

Miškų išteklių ir jų apsaugos teisinio reglamentavimo skyriuje pateikiami teisės aktai, 
nustatantys miškų paskirtį, miškingumo didinimo poreikį ir miškų naudojimo, priežiūros, 
apsaugos ir atkūrimo reikalavimus. 

Laukinės augalijos naudojimo ir apsaugos skyriuje pateikti Laukinės augalijos įstatymo 
reikalavimai ir jų įgyvendinimas Lietuvos Respublikoje, o Gyvūnijos naudojimo ir apsau- 
gos skyriuje — Laukinės gyvūnijos įstatymo, Medžioklės įstatymo ir kitų įstatymų laukinės 
gyvūnijos naudojimo reikalavimai, taip pat gyvūnų laikymo gerovės reikalavimai. 

Ūkinės veiklos poveikio aplinkai ir jo vertinimo skyriuje pateikti Planuojamos ūkinės 
veiklos poveikio aplinkai vertinimo įstatymo reikalavimai. Apibūdinama planų ir programų 
strateginio poveikio aplinkai vertinimo tvarka rengiant teritorijų planavimo dokumentus. 

Aplinkos apsaugos stebėsenos (monitoringo) skyriuje pateikti Aplinkos monitoringo 
įstatymo reikalavimai ir apibūdinta valstybinė aplinkos monitoringo programa 2005 - 2010 
m. bei jos įgyvendinimo priemonės. 


1. APLINKOS APSAUGOS TEISINIAI PAGRINDAI 


1.1. Biosferos ir aplinkos apibūdinimas 


Biosfera — tai erdvė, kurioje egzistuoja gyvybė. Daugiausia gyvųjų organizmų yra 
0,2 — 1,0 m dirvožemio sluoksnyje, taip pat vandenyse. Gyvųjų organizmų biocheminių 
funkcijų dėka atsirado atmosferos oras, susiformavo derlingasis dirvožemis. Panau- 
dodami Saulės energiją, augalai (producentai) fotosintezės būdu sukuria organines 
medžiagas. Ši energija užsikonservuoja potencine biomasės forma, ir ją naudoja gyvūnai 
(konsumentai). Produktyviai sunaudojama tik apie 20 proc. biomasės, kita dalis minera- 
lizuojasi. Energijos 17 medžiagų apykaita vyksta visoje biosferoje. Gamtoje nusistovėjusi 
mitybos ciklo (producentai gamina organinę masę, konsumentai ją vartoja, reducentai 
perdirba atliekas į neorganinę masę) pusiausvyra gali būti pažeista mažėjant augmenijos 
ir dėl to — anglies dioksido ir deguonies santykiui. 

Gyvųjų ir negyvųjų aplinkos elementų, kuriuos jungia tarpusavio ryšiai, medžiagų 
apykaitos bei energijos pasikeitimo procesai, sistema vadinama ekosistema. Tai — 
apibrėžtoje sausumos, vandens ar erdvės dalyje esantys augalai, gyvūnai ir negyvieji kom- 
ponentai (dirva, vanduo, atmosferos oras), teikiantys energiją, mineralines medžiagas, 
dujas ir vandenį gyvųjų komponentų mitybai. 

Visi gyvieji komponentai (organizmai), tarp savęs bendradarbiaudami, sudaro sambūrį, 
vadinamą biocenoze. Pirminės biocenozės susidarė evoliucijos keliu. Antrinės biocenozės 
gamtoje susidarė dėl antropogeninių veiksnių. Kiekviena augalų ar gyvūnų rūšis biocenozėje 
užima jai patogiausias mitybos ir gyvenimo būdui teritorijas — ekologines nišas. 

Pagrindinės sąvokos, apibūdinančios aplinkos komponentus 

Aplinka - tai gamtoje funkcionuojanti tarpusavyje susijusių elementų visuma (juos 
sudaro žemės paviršius ir gelmės, oras, vanduo, dirvožemis, augalai, gyvūnai, organinės 
ir neorganinės medžiagos, antropogeniniai komponentai) bei juos vienijančios natūralios 
ir antropogeninės sistemos. 

Aplinkos apsauga — aplinkos saugojimas nuo fizinio, cheminio, biologinio bei kitokio nei- 
giamo poveikio ar pasekmių, atsirandančių vykdant ūkinę veiklą ar naudojant gamtos išteklius. 

Gamtos ištekliai — gyvosios ir negyvosios gamtos elementai, kuriuos žmogus naudo- 
ja arba gali naudoti savo poreikiams. Jie skirstomi į atkuriamuosius — augaliją ir gyvūniją, 
kintančiuosius — dirvožemį, vandenį, atmosferos orą, Saulės energiją, ir neatkuriamuosius 
— naudingąsias iškasenas. 

Dirvožemis — tai Žemės plutos viršutinis purusis sluoksnis, susidaręs iš dirvodarinės 
uolienos, veikiant dirvodaros procesams, ir turintis potencialųjį derlingumą. 

Vanduo - vandenilio oksidas, Žemėje labiausiai paplitęs mineralas, be kurio 
neįmanoma gyvybė. 

Požeminis vanduo — žemės gelmėse natūraliai susikaupęs ar dirbtinai infiltruotas šių 
rūšių vanduo: geriamasis gėlas, mineralinis, pramoninis ir gamybinis. 

Aplinkos oras - gamtinis dujų mišinys, sudarantis Žemės atmosferą. 

Naudingosios iškasenos — žemės gelmėse esančios gamtinės mineralinės medžiagos, 
kurias galima naudoti gamyboje ar kitoms reikmėms: angliavandeniliai, metalų rūdos, 
nemetalinės naudingosios iškasenos ir vertingieji mineralai. 


Laukinė augalija — gamtoje natūraliai augantys augalai, grybai ir jų bendrijos. 

Laukinė gyvūnija — laisvėje arba nelaisvėje gyvenančių laukinių bestuburių ir 
stuburinių gyvūnų visuma. 

Pažeistų žemių rekultivavimas — tai techninių, inžinerinių, statybos ir biologinių darbų, 
kuriuos atliekant siekiama pažeistą žemę padaryti tinkamą žmogaus ūkinei veiklai, visuma. 

Rekreaciniai ištekliai —- gamtinės ir kultūrinės aplinkos savybės, tinkamos žmonių 
visaverčiam fiziniam bei dvasiniam poilsiui organizuoti. 

Saugomos teritorijos — tai sausumos ir (ar) vandens plotai su nustatytomis aiškiomis 
ribomis, turintys pripažintą mokslinę, ekologinę, kultūrinę ir kitokią vertę, kuriems teisės 
aktais nustatytas specialus apsaugos ir naudojimo režimas (tvarka). 


1.2. Žmogaus ir gamtos santykių reguliavimas 


Aplinkos apsauga laikoma valstybės reguliuojama funkcija, kurią vykdo valdymo 
institucijos. Valstybės politikos aplinkos apsaugos srityje pagrindinės nuostatos išdėstytos 
Lietuvos Respublikos Konstitucijoje [1]: 

- valstybė rūpinasi natūralios gamtos aplinkos, gyvūnijos ir augalijos, atskirų gamtos 
objektų ir ypač vertingų vietovių apsauga, prižiūri, kad su saiku būtų naudojami ir 
gausinami gamtos ištekliai. Įstatymas draudžia niokoti žemę, jos gelmes, vandenis, 
teršti vandenį ir orą (54 straipsnis); 

- įgyvendindamas savo teises ir naudodamasis savo laisvėmis, žmogus privalo lai- 
kytis Lietuvos Respublikos Konstitucijos ir įstatymų, nevaržyti kitų žmonių teisių 
ir laisvių (28 straipsnis); 

- valstybė remia visuomenei naudingas ūkines pastangas ir iniciatyvą. Valstybė regu- 
liuoja ūkinę veiklą taip, kad ji tarnautų bendrai tautos gerovei (46 straipsnis). 

Lietuvos Respublikos Konstitucinio teismo nutarimuose [80] pažymėta, kad 
žemės, kaip riboto ištekliaus, tinkamas naudojimas yra žmogaus ir visuomenės išlikimo ir 
raidos sąlyga, tautos gerovės pagrindas; jos, kaip gamtos ištekliaus, racionalaus naudojimo 
užtikrinimas yra viešasis interesas, kurį garantuoti yra valstybės konstitucinė priedermė: 

„Valstybės pareiga užtikrinti, kad žemė būtų naudojama racionaliai, kad ji būtų 
saugoma, kyla iš Konstitucijos 54 straipsnio nuostatų. Iš Konstitucijos kyla galimybė 
ir būtinybė su žemės, kaip ypatingo nuosavybės teisės objekto (ir vienos iš verslo 
sąlygų — ūkinės veiklos vykdymo prielaidų), įsigijimu bei valdymu, taip pat su per- 
leidimu susijusius santykius teisiškai reguliuoti taip, kad nebūtų sudaryta prielaida 
pakenkti žemei kaip ypatingai Konstitucijos ginamai ir saugomai vertybei, pažeisti 
kitų konstitucinių vertybių “. 

Žmonių santykius, susijusius su gamtos išteklių naudojimu, reglamentuoja įstatymai: 
bendrasis įstatymas (Aplinkos apsaugos įstatymas) ir specialieji įstatymai, skirti konkrečių 
gamtos išteklių rūšių (žemės, miško, vandens, oro, žemės gelmių, augalijos, gyvūnijos ir 
kt.) naudojimui reglamentuoti. 

Aplinkos apsaugos įstatyme [3] numatyta aplinkos apsaugos objektas, aplinkos ap- 
saugos principai, aplinkos apsaugos valdymo sistema, fizinių ir juridinių asmenų teisės ir 
pareigos naudojant gamtos išteklius. Įstatymas numato šiuos privalomus reikalavimus: 


1) planuojant vykdyti ūkinę veiklą, privaloma parengti jos ekologinį pagrindimą 
(15, 23 str.); 

2) rengiant ūkinės veiklos projektus, privaloma atlikti poveikio aplinkai 
vertinimą (27 str.); 

3) nustatomi gamtos išteklių naudojimo limitai ir už juos privaloma mokėti mokesčius 
(26, 28 str.); 

4) informaciją apie aplinkos apsaugos būklę būtina pateikti visuomenei (4, 7 str.); 

5) būtina derinti administracinius ir ekonominius valdymo metodus (28, 30 str.). 

6) piliečiai, visuomeninės organizacijos, kiti juridiniai ir fiziniai asmenys privalo sau- 
goti aplinką, tausoti gamtos išteklius ir nepažeisti kitų gamtos išteklių naudotojų 
teisių bei interesų (9 str.). 

Valstybės aplinkosauginė funkcija — tai kompleksas tikslingų ir tarpusavyje 
susijusių valstybės įgyvendinamų priemonių, siekiant užtikrinti racionalų gamtos išteklių 
naudojimą, apsaugoti gamtinę aplinką nuo neigiamo antropogeninio poveikio ir garantuoti 
žmonėms teisę gyventi švarioje ir sveikoje aplinkoje. Vykdydama šią funkciją valstybė: 

- nustato aplinkos apsaugos principus; 

- nustato gamtos išteklių naudojimo tvarką, jų naudotojų teises ir pareigas; 

- numato gamtos išteklių apsaugos priemones; 

- suformuoja aplinkos apsaugos valdymą ir kontrolę įgyvendinančių institucijų 

sistemą; 

- nustato atsakomybę už gamtos išteklių naudojimo ir aplinkos apsaugos teisės 
pažeidimus. 

Valstybinė aplinkos apsaugos politika remiasi pagrindinėmis nuostatomis 

1. Aplinkos apsauga Lietuvos Respublikoje yra visos valstybės bei kiekvieno jos 
gyventojo rūpestis ir pareiga. 

2. Aplinkos apsaugos valdymo politika ir praktika turi nukreipti visuomeninius bei 
privačius interesus aplinkos kokybei gerinti, skatinti gamtos išteklių naudotojus 
ieškoti būdų ir priemonių, kaip išvengti arba sumažinti neigiamą poveikį aplinkai 
bei ekologizuoti gamybą. 

3. Gamtos ištekliai turi būti naudojami racionaliai ir kompleksiškai, atsižvelgiant 1 
aplinkos išsaugojimo bei atkūrimo galimybes ir Lietuvos Respublikos gamtos bei 
ekonomikos ypatumus. 

4. Aplinkos apsauga grindžiama visapusiška, teisinga ir laiku sukaupta informacija 
apie aplinką. 


1.3. Aplinkos apsaugos valstybinio valdymo institucijos 


Valstybinį aplinkos apsaugos valdymą vykdo Lietuvos Respublikos Vyriausybė, 
Lietuvos Respublikos aplinkos ministerija (toliau — Aplinkos ministerija), apskričių 
viršininkai, savivaldybės ir kitos institucijos. 

Lietuvos Respublikos Vyriausybė Aplinkos ministerijos teikimu tvirtina aplinkos 
apsaugos strategijos įgyvendinimo priemones, gamtos išteklių naudojimo programas; 
formuoja valstybės institucijų sistemą; koordinuoja valstybės institucijų ir savivaldybių 


veiklą aplinkos apsaugos ir gamtos išteklių naudojimo srityse; sudaro ir įgyvendina Lietu- 
vos Respublikos tarpvalstybines sutartis šiose srityse. 

Pagrindinės Aplinkos ministerijos funkcijos yra nustatytos Vyriausybės patvirtintuo- 
se ministerijos nuostatuose [46]. Šiuose nuostatuose apibrėžti tokie Aplinkos ministerijos 
uždaviniai aplinkos apsaugos, teritorijų planavimo ir gamtos išteklių naudojimo srityse: 

e formuoti aplinkos apsaugos, kraštovaizdžio ir biologinės įvairovės apsaugos, racio- 
nalaus gamtos ir rekreacinių išteklių naudojimo, geologijos, miškų ūkio, teritorijų 
planavimo valstybės politiką; 

e užtikrinti aplinkos formavimą pagal darnaus vystymosi principus; 

e rūpintis sveika ir švaria aplinka, išsaugoti Lietuvos Respublikai būdingą kraštovaizdį, 
ekosistemas, gamtos vertybes, biologinę įvairovę, genofondus, klimatą; 

e siekti užtikrinti racionalų gamtos išteklių (įskaitant miškus ir žemės gelmes) 
Lietuvos Respublikoje, jos teritoriniuose vandenyse, kontinentiniame šelfe 1r 
ekonominėje zonoje naudojimą, apsaugą, gausinimą ir atkūrimą; 

e užtikrinti miškų tvarkymą, remiantis subalansuotos miškų ūkio plėtros principais, 
didinti Lietuvos miškingumą ir miškų produktyvumą; 

e skatinti teritorijų planavimo, urbanistikos ir architektūros bei statybos pažangą. 

Vykdydama jai pavestus uždavinius, Aplinkos ministerija pagal savo kompetenciją: 

1) rengia valstybės strategijas, planus ir (ar) ilgalaikes bei tikslines valstybės 
programas aplinkos apsaugos, kraštovaizdžio ir biologinės įvairovės apsaugos, 
saugomų teritorijų, gamtos ir rekreacinių išteklių naudojimo, atkūrimo, gausinimo 
ir apsaugos, miškų ūkio plėtros, teritorijų planavimo srityse arba dalyvauja juos 
rengiant, organizuoja ir kontroliuoja jų įgyvendinimą; 

2) rengia įstatymų, Lietuvos Respublikos Vyriausybės nutarimų ir kitų teisės aktų 
projektus arba dalyvauja juos rengiant, taip pat derina teisės aktų, reguliuojančių 
aplinkos, kraštovaizdžio ir biologinės įvairovės apsaugą, ūkinę ir kitą veiklą sau- 
gomose teritorijose, gamtos ir rekreacinių išteklių naudojimą, atkūrimą, gausinimą 
ir apsaugą, miškų ūkio plėtrą, architektūrą ir urbanistikos plėtrą, poveikio aplinkai 
vertinimą, valstybinio aplinkos stebėsenos (monitoringo) vykdymą, ūkinę ir kitokią 
veiklą, galinčią turėti poveikį aplinkai, projektus; 

3) tvarko aplinkos apsaugos, teritorijų planavimo ir statybos norminių teisės aktų 
sąvadus; 

4) dalyvauja rengiant valstybės investicijų programą aplinkos ir kraštovaizdžio ap- 
saugos, gamtos išteklių naudojimo, atkūrimo, gausinimo ir apsaugos, teritorijų pla- 
navimo, urbanistinės plėtros ir kitose srityse; formuoja teritorijų raidos pagrindines 
nuostatas; 

5) tvirtina aplinkos apsaugos rėmimo programos priemones ir naudoja šiai programai 
įgyvendinti skirtas lėšas, teisės aktų nustatyta tvarka vykdo savivaldybių gamtos 
apsaugos fondų lėšų tikslinio naudojimo priežiūrą, valdo Lietuvos Respublikos 
valstybės biudžeto lėšas, skirtas specialioms programoms vykdyti; 

6) rengia ir tvirtina aplinkos kokybės normatyvus, vykdo jų įgyvendinimo kontrolę; 

7) nustato išmetamų į aplinką teršalų normas ir kontroliuoja jų laikymąsi, nustato 
teršalų apskaitos ir leidimų juos išmesti į aplinką išdavimo tvarką, nustatytąja 
tvarka išduoda šiuos leidimus; 

ut 


kaip vykdomi nustatyti reikalavimai, rengia atliekų tvarkymo objektų įrengimo ir 
priežiūros norminius teisės aktus, kontroliuoja jų įgyvendinimą; 

9) rengia ir tvirtina aplinkai padarytos žalos apskaičiavimo metodiką; 

10) organizuoja ir koordinuoja valstybinę aplinkos stebėseną (monitoringą); 

11) nustato gamtos išteklių naudojimo limitus ir sąlygas, leidimų naudoti gamtos išteklius 
išdavimo tvarką, nustatytąja tvarka išduoda leidimus tirti ir naudoti gamtos išteklius; 
12) išduoda leidimus atlikti hidrotechnikos darbus, tvirtina vandens telkinių naudo- 
jimo ir priežiūros, dugno valymo ir gilinimo darbų laivybos reikmėms taisykles; 
13) nustato gamtos išteklių naudojimo ir jų apskaitos, atkūrimo ir kontrolės tvarką, 
kontroliuoja, ar teisingai apskaičiuojami ir mokami mokesčiai už gamtos išteklius 

ir aplinkos teršimą; 

14) dalyvauja formuojant žuvų išteklių išsaugojimo politiką, nustato žvejybos regla- 
mentavimo priemones vidaus vandenų žuvininkystės vandens telkiniuose; 

15) nustato mėgėjiškos žūklės tvarką, kontroliuoja, kaip laikomasi teisės aktų, 
reglamentuojančių mėgėjišką žūklę, reikalavimų; 

16) nustato plaukiojimo priemonių naudojimo aplinkosaugos reikalavimus; 

17) nustato žemės gelmių ir dirvožemio išteklių naudojimo, apsaugos ir kontrolės 
tvarką, ją įgyvendina, nustato žemės gelmių išteklių naudojimo limitus 1r sąlygas, 
išduoda leidimus naudoti žemės gelmių išteklius, reglamentuoja ir kontroliuoja 
žemės gelmių išteklių apskaitą; 

18) formuoja saugomų teritorijų sistemą, teikia Lietuvos Respublikos Vyriausy- 
bei valstybinių rezervatų, valstybinių draustinių, valstybinių parkų, biosferos 
rezervatų, gamtos paminklų, kitų saugomų teritorijų steigimo projektus, nustato 
ekologinės apsaugos zonas, skelbia gamtos paveldo objektus, nustato saugomų 
teritorijų steigimo kriterijus; 

19) reglamentuoja ir kontroliuoja veiklą saugomose teritorijose; 

20) rengia ir tvirtina saugomų teritorijų planavimo dokumentų rengimo taisykles bei 
metodikas; 

21) koordinuoja medžioklės valstybinį valdymą, nustato medžiojamųjų gyvūnų 
medžioklės laiką ir limitus, tvirtina medžioklės taisykles; 

22) tvirtina medynų augimo ir priežiūros reguliavimo priemonių, miškotvarkos, 
pagrindinių ir tarpinių miško kirtimų, atkūrimo ir įveisimo, sanitarinės miško ap- 
saugos nuostatus, normatyvus ir taisykles, kitus teisės aktus, reglamentuojančius 
miškų ūkio klausimus; 

23) organizuoja ir koordinuoja visų šalies miškų inventorizaciją, miškų tvarkymo 
(miškotvarkos) projektų rengimą, valstybinę šalies miškų apskaitą ir Lietuvos 
Respublikos miškų valstybės kadastro sudarymą; 

24) įstatymų nustatyta tvarka tvirtina detaliųjų planų taisykles; 

25) organizuoja bendrojo Lietuvos Respublikos teritorijos plano rengimą, atlieka 
valstybinę apskričių teritorijų bendrojo planavimo apskrities lygmens specialiojo 
teritorijų planavimo priežiūrą; 

26) teikia metodinę paramą apskričių ir savivaldybių teritorijų planavimo (ur- 
banistikos ir architektūros) padaliniams, juos konsultuoja, koordinuoja apskričių 


viršininkų administracijų teritorijų planavimo ir statybos valstybinės priežiūros 
departamentų (skyrių) bei regionų aplinkos apsaugos departamentų veiklą, teikia 
metodinę paramą privačių miškų savininkams; 
27) vykdo aplinkos apsaugos valstybinės kontrolės valdymą ir metodiškai vadovauja 
aplinkos apsaugos valstybinę kontrolę vykdančioms institucijoms. 
Savo funkcijoms įgyvendinti sukurti šie atitinkami Aplinkos ministerijos struktūriniai 
padaliniai: 
1) regioniniai aplinkos apsaugos departamentai (8-se didžiuosiuose miestuose 
— apskričių centruose). Šie departamentai miestuose ir rajonuose turi pavaldžius 
padalinius — aplinkos apsaugos agentūras; 
2) Lietuvos geologijos tarnyba prie Aplinkos ministerijos; 
3) Saugomų teritorijų tarnyba prie Aplinkos ministerijos; 
4) Generalinė miškų urėdija prie Aplinkos ministerijos. 
Apskričių viršininkai, vadovaudamiesi Apskrities valdymo įstatymu [7], turi įgyvendinti 
valstybės politiką teritorijų planavimo, žemės naudojimo ir aplinkos apsaugos srityse. 
Savivaldybių administracijos savo teritorijose turi organizuoti aplinkos apsaugos 
įstatymų bei kitų teisės aktų įgyvendinimą. 


1.4. Aplinkos apsaugos valstybinė kontrolė 


Aplinkos apsaugos valstybinė kontrolė — tai specialių valstybės įgaliotų institucijų 
ir pareigūnų veikla, kuria siekiama užtikrinti teisėtumą ir teisėtvarką aplinkos apsaugos ir 
gamtos išteklių naudojimo srityse. Kontrolės pagrindai įtvirtinti Aplinkos apsaugos įstatyme 
[3]. Aplinkos apsaugos kontrolę vykdantys asmenys, jų teisinis statusas ir kontrolės orga- 
nizavimo procesas išdėstyti Aplinkos apsaugos valstybinės kontrolės įstatyme [5]. 

Aplinkos apsaugos valstybinės kontrolės metu atliekami darbai: 

- galimų pažeidimų prevencija, t. y. siekiama užkirsti kelią teisės aktų, reguliuojančių 

aplinkos apsaugą ir gamtos išteklių naudojimą, pažeidimams; 

- asmenų, padariusių teisės aktų pažeidimus, nustatymas ir jų patraukimas teisinėn 

atsakomybėn; 

- pažeidimų sustabdymas. 

Aplinkos apsaugos valstybinę kontrolę organizuoja ir jos priežiūrą atlieka Aplinkos 
ministerija. Kontrolę vykdo šios ministerijos struktūrinių padalinių pareigūnai. Aplinkos 
ministro įsakymu atitinkamoms Valstybinės aplinkos apsaugos inspekcijos, Regionų 
aplinkos apsaugos departamentų, Miško sėklų ir sodmenų kokybės inspekcijos, Miško 
sanitarinės apsaugos tarnybos, Miško sėklininkystės ir selekcijos tarnybos, miškų urėdijų, 
nacionalinių ir regioninių parkų direkcijų, valstybinių ir biosferos rezervatų direkcijų 
pareigybėms suteiktos pareigūnų galios, vykdant kontrolę. Pagal savo funkcijas yra 
vyriausieji valstybiniai aplinkos apsaugos inspektoriai, vyresnieji valstybiniai aplinkos 
apsaugos inspektoriai ir valstybiniai aplinkos apsaugos inspektoriai. 

Kontrolės pareigūnų pagrindinės teisės ir pareigos: 

1) vykdyti aplinkos apsaugos valstybinę kontrolę visoje Lietuvos Respublikos 

teritorijoje, jos teritoriniuose vandenyse ir ekonominėje zonoje Baltijos jūroje. 

Pateikę tarnybinį pažymėjimą, jie gali netrukdomai patekti į visų įmonių, įstaigų ir 
organizacijų teritorijas, kitas privačias teritorijas, ūkinės veiklos objektus 1r atlikti 
kontrolinius tyrimus bei matavimus; 

2) tikrinti dokumentus, liudijančius gamtos išteklių įsigijimo teisėtumą bei gamtos 
išteklių kiekio, rūšies ir kokybės bei dokumentuose nurodytų duomenų atitiktį; 

3) tikrinti laivus; sustabdyti ir tikrinti transporto priemones; 

4) surašyti protokolus, aktus ir kitokius nustatytos formos dokumentus; 

5) nagrinėti administracinių teisės pažeidimų bylas (pagal įstatymų nustatytą 
kompetenciją) ir skirti administracines nuobaudas; 

6) gauti iš fizinių ir juridinių asmenų informaciją, reikalingą aplinkos apsaugos 
įstatymų pažeidimams išvengti, nustatyti pažeidimus ir pažeidėjus, patraukti juos 
atsakomybėn, taip pat gauti informaciją apie ūkinės veiklos poveikį aplinkai, 
informaciją, susijusią su mokesčiais už aplinkos teršimą ir gamtos išteklių 
naudojimą; 

7) įstatymų nustatytais atvejais ir tvarka duoti privalomuosius nurodymus dėl fizinių 
ar juridinių asmenų vykdomos veiklos, kuria pažeidžiami ar gali būti pažeidžiami 
įstatymai ir kiti teisės aktai. Nurodymuose turi būti išdėstyti reikalavimai 
pažeidimams pašalinti arba priemonės, galinčios padėti išvengti pažeidimų; 

8) įstatymų nustatytais atvejais ir tvarka (tik vyriausiesiems valstybiniams aplinkos 
apsaugos inspektoriams) sustabdyti fizinių ir juridinių asmenų vykdomą aplinkai 
kenksmingą veiklą. 

Kontrolę atliekantys Aplinkos ministerijos sistemos institucijų padaliniai specialiame 
žurnale registruoja pareigūnų surašytus administracinių teisės pažeidimų protokolus ir ki- 
tus dokumentus [83]. 

Administracinių teisės pažeidimų protokolas surašomas iš karto, nustačius pažeidimą 
ir jį padariusius asmenis. Protokolą surašo valstybinės kontrolės pareigūnas, dalyvaujant 
administracinėn atsakomybėn traukiamam asmeniui. Protokole trumpai ir tiksliai nurodo- 
ma pažeidimo padarymo laikas ir vieta, pažeidimo esmė, Administracinių teisės pažeidimų 
kodekso straipsnis (bei jo punktas), kurio reikalavimai buvo pažeisti. Prie protokolo gali būti 
pridedama papildoma medžiaga - brėžiniai, vietos apžiūrėjimo aktas ir kt. Protokolą pasirašo 
jį sudaręs asmuo ir pažeidimą padaręs asmuo. Surašytas protokolas registruojamas žurnale 
ne vėliau kaip kitą darbo dieną po jo surašymo. Po to protokolas perduodamas pareigūnui, 
turinčiam teisę nagrinėti bylą, priimti nutarimą ir skirti administracinę nuobaudą. 

Bylos nagrinėjamos ne vėliau kaip per 15 dienų nuo protokolo gavimo. Administracinė 
nuobauda gali būti skiriama ne vėliau kaip per 6 mėnesius nuo teisės pažeidimo padarymo 
dienos (kai pažeidimas trunkamas — per 6 mėn. nuo jo paaiškėjimo dienos). Byla nagrinėjama 
dalyvaujant administracinėn atsakomybėn traukiamam asmeniui. Jei šio asmens nėra, byla 
gali būti išnagrinėta tik tais atvejais, kai yra duomenų, jog apie bylos nagrinėjimo vietą ir laiką 
asmeniui buvo pranešta laiku, ir jeigu iš jo negautas prašymas atidėti bylos nagrinėjimą. 

Už administracinius teisės pažeidimus gali būti taikomos šios administracinės nuobau- 
dos: įspėjimas; bauda; specialiosios teisės (medžioti, žvejoti) atėmimas; daikto, kuris buvo 
pažeidimo padarymo įrankiu ar objektu, konfiskavimas; nušalinimas nuo darbo (pareigų). 
Skiriamos baudos dydis nustatomas pagal maksimalios ir minimalios baudos sankcijos 
vidurkio ribas, atsižvelgiant į atsakomybę lengvinančias ar sunkinančias aplinkybes. 

Nutarimas skelbiamas nedelsiant, baigus bylos nagrinėjimą. Nutarimo nuorašas 
įteikiamas pažeidėjui. 

Administracinės nuobaudos paskyrimą asmuo gali apskųsti teismui per 10 darbo 
dienų nuo nutarimo priėmimo dienos. 

Dažniausiai už aplinkos apsaugos įstatymų pažeidimus taikoma administracinė 
atsakomybė. Nuobaudas už pažeidimus numato šie Administracinių teisės pažeidimų 
kodekso [2] straipsniai: 

1) numatantys dirvožemio ir žemės ūkio naudmenų apsaugą: 52; 52-1; 52-2; 107 str. 
Tai — reikalavimų išsaugoti derlingąjį dirvožemį nevykdymas, žemės naudojimo 
reikalavimų pažeidimas ir kt.; 

2) numatantys miško žemės, medienos išteklių, medžių ir krūmų apsaugą: 60; 61; 62; 62- 
1; 62-2: 63; 64; 65; 68; 69:70; 71; 72; 74; 77; 77-1; 78; 162; 189-5 str. Tai - savavališkas 
medžių ir krūmų kirtimas, miško paklotės naikinimas, medienos išvežimas neturint 
leidimo, miško išteklių naudojimo ir jų atkūrimo reikalavimų pažeidimas, miško lan- 
kymo taisyklių pažeidimas, miškų priešgaisrinės ir sanitarinės apsaugos reikalavimų 
pažeidimas, gyvenamųjų vietovių želdinių apsaugos taisyklių pažeidimas ir kt.; 

3) numatantys vandens išteklių apsaugą: 55; 56; 56-1; 57; 58 str. Tai — vandens 
apsaugos taisyklių pažeidimas, nustatytos vandens išteklių naudojimo tvarkos 
pažeidimas ir kt.; 

4) numatantys oro (atmosferos) apsaugą: 79; 80; 81; 82; 83; 83-1; 83-2 str. Tai 
— teršiančių medžiagų išmetimo į atmosferą ir kenksmingo fizinio poveikio at- 
pažeidimas deginant atliekas, sausą žolę, šiaudus, durpingas pievas ir kt.; 

5) numatantys žemės gelmių apsaugą: 46; 53; 53-1; 54 str. Tai — žemės gelmių 
valstybinės nuosavybės teisės pažeidimas, žemės gelmių išteklių apsaugos ir nau- 
dojimo reikalavimų pažeidimas ir kt.; 

6) numatantys aplinkos apsaugą nuo teršimo: 42-3; 51-3; 51-4; 51-5; 51-6; 51-12; 
84; 84-1 str. Tai — atliekų tvarkymo taisyklių reikalavimų nevykdymas, aplinkos 
teršimas nuodingomis arba kenksmingomis medžiagomis bei nuotekomis, 
pakuočių 1r pakuočių atliekų tvarkymo reikalavimų nevykdymas, augalų apsaugos 
priemonių, kitų cheminių medžiagų ir preparatų gabenimo, laikymo, tvarkymo ir 
naudojimo reikalavimų pažeidimas ir kt.; 

7) nustatantys sankcijas už medžioklės ir žvejybos tvarkos pažeidimus: 85; 87; 87-1; 
87-2; 87-3; 87-4; 87-5; 87-6 str. Tai - medžioklės taisyklių pažeidimas, mėgėjiškos 
žūklės ir žuvų apsaugos taisyklių pažeidimas, žuvų įveisimo vandens telkiniuose 
reikalavimų pažeidimas, verslinės žvejybos taisyklių pažeidimas, žvejybos ir žuvų 
išteklių apsaugos privačiuose vandens telkiniuose nuostatų pažeidimas ir kt.; 

8) Nustatantys sankcijas už statinių bei įrenginių statybos ir projektinės dokumentaci- 
jos rengimo tvarkos pažeidimus: 51-1; 51-2 str. Tai - projektinės dokumentacijos, 
kurioje nenumatytos aplinkos apsaugos priemonės, tvirtinimas, ūkinės ar kitokios 
veiklos objektų statyba, rekonstravimas, plėtra, atidavimas bei priėmimas naudoti 
ar naudojimas pažeidžiant aplinkos apsaugos reikalavimus; 

9) nustatantys sankcijas dėl kitų aplinkos apsaugos teisės pažeidimų ir privalomų 
nurodymų nevykdymo: 51; 51-8; 51-9; 51-10; 51-13; 51-14; 51-15; 51-16; 51-17; 

76; 86; 91 str. Tai — aplinkos apsaugos priemonių neįgyvendinimas, kliudymas vyk- 
dyti aplinkos apsaugos kontrolę, kontrolę vykdančių pareigūnų teisėtų nurodymų 
nevykdymas, nutarimo sustabdyti aplinkai kenksmingą veiklą nevykdymas, saugomų 
teritorijų režimo pažeidimas, pareigos aplinkai saugoti nevykdymas ir kt. 

Administracinių teisės pažeidimų subjektai gali būti fiziniai asmenys, tarp jų — ir 
pareigūnai. Pažeidimus nustatę aplinkos apsaugos valstybinės kontrolės inspektoriai surašo 
administracinių teisės pažeidimų aktus ir juos perduoda institucijoms, nagrinėjančioms by- 
las pagal kompetenciją. Tai — aplinkos apsaugos organizacijos ar pareigūnai (Valstybinės 
aplinkos apsaugos inspekcijos viršininko pavaduotojai ir padalinių vadovai, regioninių 
aplinkos apsaugos departamentų direktoriai ir padalinių vadovai), Lietuvos geologijos tar- 
nyba, policija, apylinkių teismai ir kt. 

Už aplinkos apsaugos įstatymų pažeidimus, kurie sukėlė sunkius padarinius aplinkai 
ar padarė žalą gyvajai gamtai, fiziniams ir juridiniams asmenims taikoma baudžiamoji 
atsakomybė. Lietuvos Respublikos baudžiamojo kodekso [9] straipsniai, kuriuose nus- 
tatyta baudžiamoji atsakomybė už ekologinius ir kitus nusižengimus: 

270 straipsnis. Aplinkos apsaugos arba gamtos išteklių naudojimo taisyklių 
pažeidimas. Jeigu dėl to buvo padaryta nedidelės žalos gyvūnijai, augmenijai ar atsirado 
apribojimu, arba areštu, arba (jei buvo padaryta didelės žalos ar atsirado kitų sunkių 
padarinių aplinkai) — laisvės atėmimu iki šešerių metų; 

271 straipsnis. Saugomų teritorijų ar saugomų gamtos objektų sunaikinimas ar 
suniokojimas. Numatytos sankcijos — bauda arba laisvės apribojimas, arba areštas, arba 
laisvės atėmimas iki penkerių metų; 

272 straipsnis. Neteisėtas medžiojimas ar žvejojimas. Numatytos sankcijos — bauda 
arba laisvės apribojimas, arba areštas, arba laisvės atėmimas iki 2-3 metų; 

273 straipsnis. Neteisėtas miško kirtimas ar pelkių naikinimas. Nustatyta, jog asmuo, 
kuris neturėdamas leidimo iškirto ar kitaip išnaikino didesnį negu vieno hektaro savo miško 
plotą arba nusausino pelkę, baudžiamas bauda arba areštu, arba laisvės atėmimu iki 2 metų; 

274 straipsnis. Neteisėtas augalų rinkimas ar naikinimas. Nustatyta, jog asmuo, 
kuris neturėdamas leidimo rinko ar naikino augalus, kuriems rinkti ar naikinti reikalingas 

310 straipsnis. Žiaurus elgesys su gyvūnais. Nustatyta, jog asmuo, kuris žiauriai elgėsi 
su gyvūnu, jeigu dėl to gyvūnas žuvo arba buvo suluošintas, arba kankino gyvūną, baudžiamas 
viešaisiais darbais arba bauda, arba areštu, arba laisvės atėmimu iki vienerių metų; 

256, 257, 267 ir 268 straipsniai, numatantys baudžiamąją atsakomybę už neteisėtą 
radioaktyviųjų, narkotinių ar nuodingųjų medžiagų įgijimą, laikymą, naudojimą ir 
disponavimą. 

Aplinkos apsaugos įstatyme nurodyta, kad asmenys, neteisėtai padarę žalos aplinkai, 
žmonių sveikatai ir gyvybei, kitų fizinių ir juridinių asmenų turtui bei interesams, privalo 
atlyginti visus nuostolius ir, esant galimybei, atstatyti aplinkos objekto būklę. Šiais atve- 
jais teismai nustato ne tik baudžiamąją arba administracinę atsakomybę, bet ir materialinę 
atsakomybę. Nuostoliai turi būti atlyginami pagal norminiuose aktuose nustatytus įkainius. 

Aplinkos apsaugos sistemoje vykdoma valstybinė kontrolė — jos vykdymo orga- 
nizacija, parengiami protokolai ir kiti dokumentai detaliai aprašyti Valstybinių aplinkos 

apsaugos pareigūnų dokumentų rinkinyje [83]. Žemės naudojimo valstybinės kontrolės 
vykdymo organizaciją reglamentuoja Nacionalinės žemės tarnybos parengti dokumen- 
tai: Administracinių teisės pažeidimų protokolų ir nutarimų surašymo, registracijos 
bei administracinių teisės pažeidimų bylų nagrinėjimo ir tvarkymo rekomendacijos; 
Žemės naudojimo patikrinimo akto forma, Administracinio teisės pažeidimo protokolo 
forma, Nutarimo administracinio teisės pažeidimo byloje forma, administracinių teisės 
pažeidimų bylų registracijos žurnalas ir kt. (žr. www.nzt./f). 

Pagal Aplinkos ministro įsakymu patvirtintą Aplinkai padarytos žalos dydžio 

apskaičiavimo metodiką [62] nustatyta: 

1) padarytos žalos atlyginimo dydžiai skaičiuojami, žalai atsiradus dėl ilgalaikės 
ūkinės veiklos arba dėl vienkartinio (ūmaus) teršimo, kai žala padaroma išmetus 
teršalus neleistinoje vietoje, neleistinų būdu (be aplinkos apsaugos institucijų 
išduoto leidimo) arba kitaip užteršus aplinkos komponentus: vandens telkinius; 
žemės paviršių ar gilesnius jos sluoksnius; aplinkos orą; 

2) juridinis ar fizinis asmuo, padaręs žalą požeminiams vandens telkiniams, žemės 
paviršiui ir/ar gilesniems jos sluoksniams, atlikdamas taršos likvidavimo (teršalų 
surinkimo) darbus, tuo atveju, kai likvidavimo darbai trunka ilgiau nei 30 dienų, 
ne vėliau kaip per 30 dienų nuo žalos padarymo dienos turi parengti ir su aplinkos 
apsaugos institucija suderinti padarytos žalos likvidavimo veiksmų planą; 

3) užbaigus taršos likvidavimo darbus, aplinkos apsaugos institucija padarytą žalą 
įvertina, apskaičiuoja padarytos žalos dydį bei pateikia pažeidėjui pretenziją su 
aplinkai padarytos žalos apskaičiavimais; 

4) metodikoje nustatyti žalos atlyginimo dydžių skaičiavimo metodai neįvertina 
žalos, padarytos juridiniams ir fiziniams asmenims, jų turtui arba interesams. Jei 
dėl padaryto pažeidimo teritorijos (aplinkos komponento) savininkas ar gamtos 
išteklių naudotojas patiria tam tikrų nuostolių, jis turi teisę reikalauti nuostolių 
atlyginimo Civilinio kodekso nustatyta tvarka. 


15 


2. APLINKOS APSAUGOS POLITIKOS STRATEGINĖS 
NUOSTATOS 


2.1. Tarptautiniai strateginiai dokumentai 


Lietuvos Respublikos teisės aktai turi būti suderinti su ES Tarybos reglamentais bei 
su Lietuvos Respublikos Seimo ratifikuotomis tarptautinėmis konvencijomis ar kitais 
strateginiais dokumentais. Aplinkos apsaugos srityje tai: 

1) Europos šalių ministrų, atsakingų už rajonų planavimą, konferencijoje Ispanijoje 

priimta Europos rajonų/teritorijų planavimo chartija — Torremolinos chartija (1983 
m. gegužės 20 d.); 

2) Europos Tarybos Parlamentinės Asamblėjos priimta (pritarus visoms Europos Ta- 
rybos narėms) Europos kaimiškųjų sričių chartija (1995 m. liepos 28 d.); 

3) Rio Deklaracija apie aplinką ir plėtrą ir Subalansuotos plėtros veiklos programa, 
priimtos pasaulinio aukščiausio lygio susitikimo Jungtinių Tautų Aplinkos ir plėtros 
konferencijoje (Rio de Žaneiras, Brazilija, 1992 m. birželio 3 — 14 d.) [361; 

4) Johanesburgo darnaus vystymosi deklaracija, priimta pasaulinio aukščiausio lygio 
susitikime (Johanesburgas, 2002 m. rugpjūčio 26 — rugsėjo 4 d.) [37]; 

5) Europos Parlamento ir Tarybos direktyva, nustatanti Europos bendrijos veiksmų 
vandens politikos srityje pagrindus 2000/60/EB [38]. 

Torremolinos chartija apibrėžė teritorijų planavimo principus, turinčius įtakos gyvenimo 
kokybės gerėjimui ir žmonių veiklos organizavimui Europoje. Ši chartija yra Europos Tarybos 
bendrojo pobūdžio tekstų priedas, kurio tikslas — nurodyti atskirų šalių ir Europos politikos gaires 
šioje srityje. Rajonų planavimas turi būti demokratiškas, funkcionalus ir ilgalaikis. Pagrindiniai 
teritorijų planavimo tikslai - subalansuota socialinė ir ekonominė rajonų raida, gyvenimo kokybės 
gerinimas, patikimas gamtos išteklių tvarkymas ir gamtos apsauga, racionalus žemės naudojimas. 
Norint užtikrinti racionalų žemės naudojimą reikia rūpintis didelių miestų ir pramonės kompleksų, 
didžiųjų infrastruktūrų išdėstymu, organizavimu ir plėtojimu, taip pat ūkininkauti tinkamų žemių 
ir miško plotų apsauga. Teritorijos planavimo politiką būtinai reikia derinti su žemės naudojimo 
politika, kad galima būtų įgyvendinti visiems rūpimus tikslus. 

Europos kaimiškųjų sričių chartijoje numatyta, kad gamtos ištekliai — žemė, 
vanduo ir oras — turi būti protingai ir racionaliai naudojami. Šis dokumentas yra atskirų 
Europos šalių kaimiškųjų sričių vystymo veiksmų planas. Regioninė (kaimo plėtros) ir 
žemės dirbimo politika turi būti derinama su integruota socialine ir ekonomine politika. 
Šiuolaikinės žemės ūkio politikos dalį sudaro neintensyvios žemdirbystės ir alternatyvaus 
žemės naudojimo skatinimas (rekreacijai, atsinaujinančiųjų žaliavų gamybai ir pan.). 
Valstybės turėtų skatinti kiek galima racionalesnio dydžio ūkius, kurių funkcionavimas 
būtų ekonomiškai naudingas. Taip pat būtina garantuoti racionalų ir tolygų gamtos išteklių 
naudojimą, išsaugoti gyvenamąją aplinką, jos biologinę įvairovę, saugoti visą vertingą 
kraštovaizdį, tausoti miškus ir apsodinti nenaudojamas žemdirbystei vietas. 

Rio deklaracija apie aplinką ir plėtrą siekiama įgyvendinti Jungtinių Tautų kon- 
ferencijos Deklaraciją dėl žmogaus aplinkos (priimtą Stokholme 1972 m. birželio 16 d.). 
Rio deklaracijoje skelbiamų principų pagrindinės nuostatos: 

e siekiant subalansuotos plėtros, dėmesys sutelkiamas į žmogų, kuris turi teisę į 
sveiką ir visavertį gyvenimą harmonijoje su gamta; 

e vadovaudamasi Jungtinių Tautų Chartija ir tarptautinės teisės principais, valstybė 
turi teisę eksploatuoti išteklius pagal savo aplinkosaugos politiką, užtikrindama, 
kad ši veikla nedarytų žalos aplinkai; 

e plėtra turi atitikti dabarties ir ateities kartų raidos ir aplinkos poreikius; 

e siekiant subalansuotos plėtros, aplinkos apsauga negali būti atsieta nuo bendrojo 
raidos proceso; 

e valstybės turi bendradarbiauti, kad išlaikytų ir atstatytų Žemės ekosistemos 
natūralumą ir vientisumą; 

e aplinkos problemos efektyviausiai sprendžiamos atitinkamame lygmenyje, daly- 
vaujant visiems tuo suinteresuotiems piliečiams. Šalies matu kiekvienam asmeniui 
užtikrinama galimybė dalyvauti sprendimų priėmimo procesuose; 

e valstybė turi priimti efektyvius aplinkosaugos įstatymus. Aplinkos standartai, 
vadybos uždaviniai ir prioritetai privalo atspindėti aplinkos ir plėtros būklę; 

e valstybės turi sukurti įstatymus, įteisinančius atsakomybę bei kompensacijas 
už taršą ir kitokią žalą aplinkai. Šalies valdžia turi skatinti požiūrį, kad teršėjas 
privalėtų sumokėti už taršą, gerbtų visuomenės interesus; 

e poveikio aplinkai vertinimas, kaip valstybinė priemonė, turi būti panaudojama 
įvertinti numatomai veiklai, jeigu ji galėtų turėti žalingo poveikio aplinkai ir yra 
kompetentingos šalies valdžios sprendimo objektas. 

Johanesburgo darnaus vystymosi deklaracijoje keliamos problemos, susijusios su 
galima žmonių veiklos įtaka gamtos ištekliams. Konstatuojama, kad pasaulinė aplinka ir 
toliau niokojama, nyksta bioįvairovė, senka žemės išteklių atsargos, vis daugiau derlin- 
gos žemės virsta dykumomis, pražūtingos klimato pokyčių pasekmės tampa akivaizdžios, 
stichinės nelaimės vyksta vis dažniau ir sukelia vis sunkesnius padarinius. Siekiant kiek 
įmanoma greičiau iš pagrindų pakeisti dabartinę gamtos išteklių nykimo tendenciją, būtina 
įgyvendinti strategijas, apimančias nacionalinio ir regioninio lygmens uždavinius — sau- 
goti ekosistemas ir užtikrinti integruotą žemės, vandens ir gyvųjų išteklių valdymą. Reikia 
pradėti vykdyti veiklos programą — teikti finansinę ir techninę pagalbą saugomų geriamojo 
vandens išteklių plėtotei, taip pat siekti subalansuotos žuvininkystės — palaikyti ar atstatyti 
žuvų atsargas iki tokio lygio, kuris užtikrintų maksimalų ilgalaikį pelningumą. Suderinta 
žemdirbystė ir kaimo vystymas yra būtini įgyvendinant integruotą požiūrį į maisto gamy- 
bos didinimą taip, kad būtų saugoma aplinka. Tam reikalinga: 

e plėtoti ir įgyvendinti integruotos žemėvaldos ir vandens naudojimo planus, 
pagrįstus suderintu atsinaujinančių šaltinių naudojimu ir socialinio, ekonominio 
bei aplinkosaugos potencialo įvertinimu; 

e skatinti programas, skirtas suderintai didinti žemės našumą ir efektyvumą vandens 
išteklių naudojimą žemės ūkyje, miškininkystėje, šlapžemėse, verslinės žvejybos 
teritorijose; 

e didinti galimybę pasiekti esamos rinkos ir plėtoti naujos rinkos pridėtinę vertę ku- 
riantiems žemės ūkio produktams; 

e skatinti programas, skirtas diegti aplinkos apsaugos požiūriu tinkamus, efektyvius ir 
produktyvius metodus dirvos derlingumui didinti ir žemės ūkio kenkėjams naikinti. 

Europos Parlamento ir Tarybos direktyvoje 2000/60/EB (Vandens direktyvoje) 
pažymėta, jog Europos Bendrijos aplinkos politika siekia, kad būtų išsaugota, apsaugota 
ir pagerinta aplinkos kokybė, protingai ir racionaliai naudojant gamtos išteklius. Vandens 
direktyvos pagrindinis tikslas — nustatyti vidaus paviršinių vandens, tarpinių vandenų, 
pakrančių vandenų ir požeminio vandens apsaugos sistemą, kuri: 

1) neleistų toliau prastėti vandens ekosistemų, taip pat su jomis susijusių sausinamos 

ekosistemos ir šlapžemių būklei, ją apsaugotų ir pagerintų; 

2) skatintų subalansuotą vandens vartojimą; 

3) siektų geriau apsaugoti ir gerinti vandens aplinką. 

Direktyva numato, kad valstybės nustatytų upių baseinus, juos apibūdinančią 
informaciją registruotų saugomų teritorijų registre, parengtų konkretaus upės baseino 
rajono priemonių programas bei upės baseino valdymo planą. Pagal sudarytas vandens 
būklės stebėsenos (monitoringo) programas kiekviename baseino rajone turi būti stebima 
paviršinio vandens telkinių būklė (nuotėkis, ekologinė ir cheminė būklė, ekologinis poten- 
cialas) bei požeminio vandens telkinių cheminė ir kokybinė būklė. 

Vykdydamos priemonių programas upių baseinų valdų planuose, valstybės narės privalo: 

1) įgyvendinti būtinas priemones, kad neprastėtų visų paviršinio vandens telkinių 

būklė; 

2) siekti saugoti, gerinti ir atnaujinti visus dirbtinius bei sunkiai modifikuotus vandens 

telkinius; stengtis, kad geras ekologinis potencialas ir paviršinio vandens cheminė 
būklė, taip pat požeminio vandens gera būklė būtų pasiekta ne vėliau kaip po 15 
metų nuo šios direktyvos įsigaliojimo; 

3) stengtis nuosekliai mažinti paviršinių vandenų taršą; 

4) įgyvendinti būtinas priemones, skirtas neleisti teršalams patekti į požeminius vandenis; 

5) užtikrinti požemio vandens ėmimo ir jo pasipildymo pusiausvyrą. 


2.2. Nacionaliniai strateginiai dokumentai 


Lietuvos gamtos išteklių naudojimo ir apsaugos politika išreikšta strateginiuose do- 
kumentuose, kurių pagrindu rengiamos pagrindinės įstatymų nuostatos. Lietuvos Respub- 
likos Seimo priimti strateginiai dokumentai: 

1) Valstybinė aplinkos apsaugos strategija (1996 m. rugsėjo 25 d.) [39]; 

2) Žemės ūkio ir kaimo plėtros strategija (2000 m. birželio 13 d.) [40]; 

3) Valstybės ilgalaikės raidos strategija (2002 m. lapkričio 12 d.) [41]. 

Valstybinėje aplinkos apsaugos strategijoje numatytos šios kryptys žemės naudo- 
jimui ir kraštotvarkai reguliuoti. 

1. Optimizuoti žemėnaudą: 

1) gerinti žemės naudmenų struktūrą pagal litomorfinius paviršiaus ypatumus; 

2) padidinti gamtinę pusiausvyrą reguliuojančių ekosistemų plotus; 

3) padidinti miškingumą, pirmiausia svarbiausiose gamtinio karkaso zonose; 

4) sustabdyti statybų invaziją į ekologiškai jautrias ir natūraliausias bei vaizdin- 
giausias vietas; 

5) išsaugoti derlingiausių žemių ir miškų fondą; 

2. Sustabdyti gamtinio kraštovaizdžio nykimą gamtinio karkaso bei saugomose 

teritorijose: 
1) sureguliuoti statybų procesą, užtikrinant įstatymų laikymąsi; 
2) orientuoti žemės ūkį į ekologiškai subalansuotą ūkį; 
3) sugriežtinti šių teritorijų apsaugos ir naudojimo kontrolę; 
3. Sustabdyti dirvožemių struktūros nykimą: 
1) saugoti dirvožemių derlingumą; 
2) derinti intensyvią ir ekstensyvią žemės ūkio veiklą; 
3) diegti tausojančiosios ir bioorganinės žemdirbystės sistemas. 

Žemės ūkio ir kaimo plėtros strategijoje numatyti svarbiausi tikslai, susiję su 

žemės naudojimo optimizavimu: 

1)į rinką orientuotas, konkurencingas žemės ūkis; 

2) valstybės parama žemės ūkiui; 

3) aplinkos apsauga, ekologinis, biologinę įvairovę ir kraštovaizdį puoselėjantis 
ūkininkavimas; 

4) tolygi kaimo ekonominė ir socialinė plėtra, atitinkanti regionų ypatumus. 

Tarp žemės ūkio pertvarkymo ir modernizavimo priemonių numatyta: 

1) sukurti žemės ir kito nekilnojamojo turto administravimo sistemą, kad būtų sudary- 
tos sąlygos žemės ir kito nekilnojamojo turto rinkai susiformuoti ir funkcionuoti, 
racionaliam ūkių didėjimui bei žemės konsolidacijai; 

2) teisinėmis ir ekonominėmis priemonėmis skatinti ūkių, kuriuose ūkininkaus jauni 
asmenys, kūrimąsi, ūkių pertvarkymą iki racionalių dydžių, jų modernizavimą bei 
veiklos įvairovę; 

3) išsaugoti žemės ūkiui tinkamas nusausintas žemes. 

Valstybės ilgalaikės raidos strategijoje nustatytos ilgalaikės plėtros kryptys. 

1. Vandenų apsaugos srityje: mažinti vandenų taršą buitinėmis ir gamybinėmis 
nuotekomis; gerinti geriamojo vandens kokybę; mažinti vandenų taršą iš žemės ūkio 
šaltinių; gerinti rekreacijai naudojamų vandenų būklę; gerinti vandens ekologijos 
sistemų būklę; racionaliai naudoti vandens energetinius išteklius; mažinti jūros taršą; 
siekti sumažinti kaimyninių valstybių daromą įtaką Lietuvos vandens ištekliams. 

2. Oro apsaugos srityje: skatinti energijos naudojimo veiksmingumą bei atsinaujinančiųjų 
energijos šaltinių naudojimą; mažinti taršą iš didelių deginimo (energetikos) įrenginių; 
mažinti transporto poveikį aplinkai ir žmonių sveikatai; mažinti poveikį klimato kaitai, ozono 
sluoksniui, rūgštėjimo, eutrofikacijos procesui. (Eutrofikacija — mineralinių druskų (az0- 
to, fosforo, kalio) patektis į vandens telkinius, kur sukeliama sparti organinės medžiagos 
(fitomasės) gamyba, dėl ko, jai irstant, stinga deguonies ir kinta vandens bendrijos). 

3. Dirvožemio apsaugos srityje: mažinti dirvožemio teršimą organinėmis ir 
mineralinėmis trąšomis bei kitais žemės ūkyje naudojamais chemikalais, naftos 
produktais ir sunkiaisiais metalais; nustatyti seną taršą ir ją pašalinti. 

4. Miškų ūkio plėtros srityje: išsaugoti ir gamtinius miško išteklius; užtikrinti 
jų racionalų ir nenutrūkstamą naudojimą, gerinti miškų produktyvumą bei 
sveikatingumą; didinti šalies miškingumą įveisiant miškus. 

5. Žemės gelmių ir kitų gamtos išteklių naudojimo srityje; stiprinti ir tobulinti žemės 
gelmių panaudojimo valstybinį reguliavimą bei priežiūrą; racionaliai naudoti bei 

saugoti gamtos išteklius; sustabdyti augalų, grybų ir gyvūnų rūšių bei populiacijos 
nykimą, išsaugoti jų nacionalinius genetinius išteklius. 

6. Kraštovaizdžio išsaugojimo srityje: sustabdyti gamtinių kraštovaizdžių nykimą 
ir išsaugoti būdingą jų įvairovę; parengti ir įgyvendinti kraštovaizdžio apsaugos 
svarbias teritorijų planavimo ir tvarkymo programas, kurti urbanistinio ir agrarinio 
kraštovaizdžio teritorijų plėtros, tvarkymo ir apsaugos politiką. 


2.3. Aplinkos apsaugos principai 


Europos Sąjungos sutarties preambulėje yra įtvirtintas siekis stiprinti aplinkos apsaugą; 
ekonominių priemonių negali būti imamasi nepaisant aplinkosaugos reikalavimų. Kita svar- 
bi ES sutarties nuostata —- ekonominės pažangos, socialinio teisingumo ir aplinkos apsaugos 
suderinimas. Tai susiję su tuo, kad žmonių naudojami gamtos ištekliai yra baigtiniai, bei 
su būtinumu išlaikyti galimybę gamtos ištekliais naudotis būsimosioms kartoms. Aplinkos 
būklės gerinimas tiesiogiai lemia ir gyvenimo sąlygų gerinimą. Aplinkos apsauga vertinama 
kaip savarankiškas Bendrijos tikslas, lygiavertis kitiems Sutartyje įtvirtintiems tikslams. 

Aplinka ES teisėje suprantama ne tik kaip natūrali aplinka; ji apima ir žmonių sukurtą 
ar paveiktą aplinką. Gamtos išteklių naudojimo teisė yra ne tik atskiroji, t. y. šių išteklių 
naudojimas kaip gamybos priemonės ar žaliavos asmenų ūkinei veiklai plėtoti, bet ir ben- 
droji, t. y. visuomenės narių teisė naudotis visiems prieinamais gamtos ištekliais. Europos 
Tarybos direktyvoje (85/337/EEB) yra išvardyti šie aplinkos elementai: žmonės, gyvūnija, 
augmenija, dirvožemis, vanduo, oras, klimatas, kraštovaizdis, materialinės vertybės, 
kultūros paveldas ir jų sąveika. Taip pat jiems priskiriamos žemės gelmės ir energetiniai 
ištekliai. Aplinkos saugojimas reiškia draudimą niokoti aplinką ir tam tikrą ribojimą ja nau- 
dotis. Aplinkos kokybės saugojimas yra susijęs su tuo, kad tam tikromis kontrolės, regu- 
liavimo ir planavimo priemonėmis aplinkos tarša turi būti sumažinta ir turi būti užkirstas 
kelias ateityje teršti aplinką. Įgyvendinant aplinkos politiką, būtina atsižvelgti į žmonių 
sveikatą. Gamtos ištekliai yra riboti, todėl jie turi būti naudojami atsargiai, atsakingai ir 
racionaliai, t. y. ne daugiau nei reikia. 

Pagrindiniai aplinkos politikos principai, išdėstyti Europos Bendrijos sutartyje: 

1. Aukštas aplinkos apsaugos lygis. Siekiant šio lygio, reikia nustatyti tam tikras 
sąlygas, kurios sudarytų galimybę išlaikyti ar atkurti švarią ir žmonių sveikatai 
kuo mažesnę neigiamą įtaką turinčią aplinką. 

2. Atsargumo ir prevencinių veiksmų principai. Pagal juos, esant žalos atsiradimo 
tikimybei, rizikai, kad gali kilti pavojus aplinkai, turi būti imamasi veiksmų,kad to 
būtų išvengta. 

3. Žalos šaltinio principas. Jis nustato, kad žala aplinkai turi būti atlyginama ten, kur 
yra jos šaltinis, arba kiek įmanoma arčiau jos šaltinio. 

4.Principas: „teršėjas moka“. Jis reiškia, kad asmuo, kuris daro žalą ar kelia tam tikrą riziką 
aplinkai, turi padengti jos atsiradimo prevencijos, mažinimo ir atitaisymo išlaidas. 

5. Integracijos principas. Pagal šį principą kitų politikos ir veiksmų krypčių reikala- 
vimai turi būti suderinti su aplinkos apsaugos reikalavimais, kurie yra papildomas 
kriterijus priimant vienokį ar kitokį sprendimą. 

6. Darnaus vystymosi principas. Šis principas įtvirtintas 1992 m. Rio de Žaneire 
įvykusios Jungtinių tautų konferencijos baigiamuosiuose dokumentuose. Jo 
esmė — kad plėtra turi taip tenkinti dabarties kartų poreikius, kad iš būsimųjų 
kartų nebūtų atimta galimybė tenkinti savo poreikius. Šis principas daro įtaką 
ekonomikos struktūrai ir sąlygoms. 

Lietuvai įstojus į ES, nacionaliniai teisės aktai privalo būti suderinti su ES teisės 
aktais. Tai atlikti Lietuva įsipareigojo dar 1998 m. vasario 1 d., pasirašydama Asocijuotos 
narystės sutartį. Tais pačiais metais patvirtinta Aplinkos apsaugos teisės normų derinimo 
su Europos Sąjungos reikalavimais strategija. Šio derinimo pagrindai yra įtvirtinti Stojimo 
į Europos Sąjungą sutartyje, ES sutartyje ir Konstituciniame akte dėl Lietuvos Respub- 
likos narystės Europos Sąjungoje. 

3. GAMTOS IŠTEKLIŲ APSAUGOS TEISINIS 
REGLAMENTAVIMAS 


3.1. Aplinkos oras ir jo apsauga 


Atmosfera laikomas Žemės rutulį gaubiantis dujinis apvalkalas (apie 800 km storio). Iš 
jo tankiausias jos sluoksnis — troposfera (poliarinėse srityse — 8-10 km storio, ties pusiauju — 
10-16 km storio) yra tinkamas aukštesniosioms gyvybės formoms egzistuoti. Aplinkos oras 
— tai troposferos oras, išskyrus darbo aplinkos orą. Orą sudarančios dujos — azotas (78,09 
proc.), deguonis (20,95 proc.), argonas (0,93 proc.), anglies dioksidas (0,03 proc.) ir kt. 

Atmosfera apsaugo žemės organizmus nuo kenksmingų kosminių spindulių, sugeria 
dalį Saulės skleidžiamų ultravioletinių spindulių, reguliuoja Žemės paviršiaus temperatūrą. 
Tačiau dėlantropogeninės ir natūralios atmosferos taršos atsiradę neigiami procesai (rūgštūs 
lietūs, ozono sluoksnio mažėjimas, klimato kaita) kelia grėsmę civilizacijos vystymuisi. 
Lietuvoje į atmosferą kasmet išmetama apie 260 tūkst. tonų teršalų, iš jų daugiausia — an- 
glies monoksido, sieros anhidrido, lakių organinių junginių ir azoto oksidų. Apie 2/3 visų 
teršalų išmetama iš transporto priemonių ir kitų mobilių taršos šaltinių. 

Aplinkos oro apsaugą reglamentuoja Aplinkos oro apsaugos įstatymas [4]. Jame 
numatyti aplinkos oro apsaugos prioritetai, aplinkos oro kokybės valdymas, vertinimas 
ir stebėsena (monitoringas), aplinkos oro taršos valdymas, leidimas teršalus išmesti į 
aplinkos orą, asmenų teisės ir pareigos. 

Aplinkos oro apsaugos prioritetai: energijos naudojimo veiksmingumo didinimas; 
motorinių transporto priemonių sukeliamos taršos mažinimas; geriausių priemonių gamy- 
bos būdų ir technologijų diegimas. Pagrindiniai atmosferos oro išteklių racionalaus naudo- 
jimo uždaviniai, numatyti Valstybinėje aplinkos apsaugos strategijoje [39]: 

1) mažinti teršimą transporto išmetamosioms dujoms; 

2) mažinti NO, SO,, CO, emisiją iš stacionarių šaltinių; 

3) mažinti lakių organinių junginių emisiją iš stacionarių šaltinių; 

4) mažinti ozono sluoksnį ardančių medžiagų naudojimą ir emisiją; 

5) mažinti oro teršimą kietosiomis dalelėmis; 

6) mažinti SO, ir NO pernašas. 

Aplinkos oro kokybę valdo Aplinkos ministerija ir Sveikatos apsaugos ministerija: 
jos tvirtina sąrašą teršalų, kurių kiekis aplinkos ore ribojamas, nustato riboto užterštumo 
vertes ir leistinuosius dydžius. 

Aplinkos oro kokybės nuolatinė kontrolė privaloma aglomeracijose ir zonose, kur 
užterštumo lygiai viršija arba gali viršyti ribines užterštumo vertes. Oro kokybės matavi- 
mus kartu su suinteresuotomis institucijomis organizuoja Aplinkos ministerija. 

Aplinkos stebėsenos (monitoringo) vykdymo tvarką nustato Aplinkos monitoringo 
įstatymas [6]. 

Pagal Vyriausybės patvirtintą Valstybinę aplinkos monitoringo 2005 — 2010 m. 
programą [53] numatyti tikslai ir uždaviniai aplinkos oro būklės stebėjimo srityje: 

1) gauti duomenis, kurie leistų pagrįstai mažinti į atmosferą išmetamų teršalų 

ir šiltnamio dujų kiekį, pasaulio klimato kaitos, rūgštėjimo 1r eutrofikaci- 

jos procesų bei ozono sluoksnį ardančių medžiagų neigiamą poveikį žmonių 
sveikatai ir ekosistemoms, prognozuoti oro kokybę. Tam numatoma vertinti 
aplinkos oro užterštumo lygį aglomeracijose ir labiausiai urbanizuotose teri- 
torijose, vertinti ozono sluoksnio pokyčius, vertinti pernašų iš kitų šalių indėlį 
į bendrą Lietuvos oro baseino užterštumo lygį, taip pat vertinti į atmosferą 
išmetamų antropogeninės kilmės teršalų kiekį, apkrovų ekosistemoms mastą, 
išmetamų ir absorbuojamų šiltnamio dujų kiekį; 

2) gauti duomenis, kurie leistų analizuoti, vertinti ir prognozuoti aplinkos kokybę 
Lietuvos teritorijoje atsižvelgiant į radionuklidų pernašą. 

Aplinkos oro taršos reguliavimo priemonės apima Aplinkos ministerijos kom- 
petencijai priskirtas funkcijas — nustatyti bendrą leistinąjį iš stacionarių taršos šaltinių 
išmetamų teršalų kiekį visoje Lietuvos Respublikos teritorijoje ir kiekvienoje apskri- 
tyje; laikinai apriboti taršos šaltinių veiklą ir taikyti kitas aplinkos oro taršos mažinimo 
priemones. Aplinkos oro taršos mažinimo programas rengia, tvirtina ir įgyvendina 
savivaldybės. Įstatymai reikalauja, jog projektuojant ir statant ūkinius objektus turi būti 
parinkti geriausi prieinami gamybos būdai ir užtikrinta, kad nebus viršijamos nustatytos 
ribinės užterštumo vertės, taip pat nebus naudojamos teritorijos, kuriose teršalai sun- 
kiau išsisklaido. Lietuvos Respublikoje naudoti galima tik tokį kurą ir tokius degalus, 
kurie atitinka Ūkio, Aplinkos ir Susisiekimo ministerijų nustatytos sudėties ir kokybės 
reikalavimus vertinant pagal poveikį žmogaus sveikatai ir aplinkai. Aplinkos ministro ir 
Sveikatos apsaugos ministro įsakymu (2001 12 11, Nr. 591/640) nustatytos leistinosios 
aplinkos oro užterštumo normos. 

Leidimų teršalus išmesti į aplinkos orą reikalavimai: 

1) Aplinkos ministerija rengia stacionarių taršos šaltinių, kuriems nustatomi leistino- 

sios taršos normatyvai, sąrašus; 

2) teršalai 1š stacionaraus taršos šaltinio gali būti išmetami į aplinkos orą tik tam 
turint leidimą. Leidimų išdavimo tvarką ir sąlygas nustato Aplinkos ministerija, 
atsižvelgdama į naudojamų technologinių įrenginių pajėgumus ir kitas sąlygas. 
Leidimą turintis taršos šaltinio naudotojas privalo teisės aktų nustatyta tvarka 
tvarkyti žaliavų, kuro, energijos sąnaudų, produkcijos kiekio ir susidarančių bei 
išmetamų į aplinkos orą teršalų apskaitą. Leidimą išdavusiai institucijai turi būti 
teikiamos nustatytos formos ataskaitos. 

Teisės aktuose nustatyta, kad gaminant, vežant, saugant ir naudojant įrangą, 
produktus ar medžiagas, kurie teršia arba gali teršti aplinkos orą, privaloma pasirinkti 
tokį būdą, kuris apsaugotų aplinkos orą nuo neleistino teršimo. Įvežami arba eksploatuo- 
jami mobilūs taršos šaltiniai negali viršyti Aplinkos ministerijos nustatytų leistinųjų 
taršos dydžių. Taršos šaltinio naudotojas privalo laikytis nustatytų taršos normatyvų. 
Stacionaraus taršos šaltinio naudotojas privalo parengti aplinkos oro taršos mažinimo 
programą, reikalingą išmetamų teršalų kiekiui sumažinti; programą patvirtina leidimą 
teršalams į aplinkos orą išmesti išdavusi institucija. Draudžiama deginti sausą žolę, 
nendrynus, ražienas. Draudžiama deginti atliekas, išskyrus atvejus, kai jos deginamos 
specialiai tam skirtuose įrenginiuose. 

Taršos šaltinio naudotojas, neteisėta veika užteršęs aplinką, privalo atlyginti žalą ir 
esant galimybei atkurti aplinkos elemento būklę. 

3.2. Vandens ištekliai ir jų apsauga 


Lietuvoje paviršinio vandens išteklius sudaro upės, upeliai, ežerai, vandens talpyklos 
ir kiti vandens telkiniai. Bendrasis jų plotas — 262,2 tūkst. ha. Požeminio geriamojo van- 
dens ištekliai — apie 2 mln. m? vandens per parą. Kasmet išgaunama apie 160 mln. m gėlo 
požeminio vandens. Bendrasis paimamo ir suvartojamo vandens kiekis per metus — apie 
6000 mln. m, iš jo 5200 — 5800 mln. m? suvartojama energetikai. Į paviršinius vandens 
telkinius kasmet išleidžiama apie 170 mln. m? užterštų ūkio buities bei gamybinių nuotekų. 
Iki 40 proc. užterštų nuotekų yra nevalytos arba nepakankamai išvalytos. 

Vandens naudojimas — tai bet kokia veikla, daranti poveikį vandens telkinio ir 
jame esančio vandens būklei, pavyzdžiui, vandens telkinio naudojimas vandeniui išgauti, 
nuotekoms išleisti, rekreacijai, laivybai, žuvininkystei, žvejybai bei kitiems tikslams. Van- 
dens naudojimu taip pat laikoma hidrotechnikos statinių statyba ir naudojimas. Bendrosios 
vandens naudojimo sąlygos nustatytos Vandens įstatyme: 

1) vanduo gali būti naudojamas, jeigu yra nustatytos priemonės, užtikrinančios, kad 
vanduo bus naudojamas racionaliai, vandens telkiniai bus tinkamai apsaugoti nuo 
užterštumo ir nebus pablogintos vandens ekosistemų gyvenimo sąlygos; 

2) planuojant, projektuojant, statant ir eksploatuojant ūkinės ar kitos veiklos objektus, 
galinčius neigiamai veikti vandens telkinių būklę, turi būti numatytos priemonės, 
užtikrinančios racionalų vandens naudojimą, vandens apsaugą nuo teršimo, van- 
dens telkinio hidromorfologinės 1r biologinės būklės apsaugą bei vandens naudo- 
jimo apsaugą; turi būti laikomasi pažangaus ūkininkavimo praktikos ir diegiamos 
švaresnės gamybos bei taršos mažinimo technologijos; 

3) kad vandens telkinius būtų galima naudoti vandeniui išgauti, nuotekoms išleisti, 
juose plaukioti plaukiojimo priemonėmis, žvejoti, reikalingas leidimas (išskyrus 
atvejus, kai vandens naudojimas daro nereikšmingą poveikį vandens telkinio 
fizinėms, cheminėms ir biologinėms savybėms). Leidimus išduoda teisės aktų 
nustatyta tvarka Aplinkos ministerija, apskričių viršininkai ar kitos institucijos; 

4) vanduo gali būti naudojamas, jeigu yra numatytos priemonės, užtikrinančios, kad 
vanduo bus naudojamas racionaliai, vandens telkiniai bus tinkamai apsaugoti nuo 
užteršimo ir nebus pablogintos vandens ekosistemų gyvavimo sąlygos; 

5) planuojant, projektuojant, statant ir eksploatuojant ūkinės ar kitos veiklos objektus, 
galinčius neigiami veikti vandens telkinių būklę, turi būti numatytos priemonės, 
užtikrinančios racionalų vandens naudojimą, vandens apsaugą nuo teršimo, van- 
dens telkinio hidromorfologinės 1r biologinės būklės apsaugą bei vandens naudo- 
jimo apskaitą, turi būti laikomasi pažangaus ūkininkavimo praktikos ir diegiamos 
švaresnės gamybos bei taršos mažinimo technologijos. 

Vandens naudotojai privalo: 

1) naudoti vandenį mažiausią poveikį vandens telkiniui darančiomis priemonėmis ir 
būdais; 

2) taupiai naudoti vandenį, neviršyti nustatytų vandens naudojimo limitų bei į gamtinę 
aplinką išleidžiamų teršalų ribinių verčių, neleistinai nebloginti vandens telkinių būklės; 

3) kiek įmanoma veiksmingiau naudoti įrenginius ir priemones, skirtas mažinti 
poveikį vandens būklei, bei didinti tokių įrenginių efektyvumą; 

4) teisės aktų nustatyta tvarka tvarkyti vandens naudojimo apskaitą ir vykdyti veikos 
poveikio aplinkai stebėseną (monitoringą); 

5) diegti teisės aktuose numatytas vandens telkinių apsaugos priemones; 

6) užtikrinti ypač saugomų vandens augalų ir gyvūnų rūšių, jų buveinių, radaviečių, 
augaviečių apsaugą, neprastinti ekosistemų gyvavimo sąlygų, vandens telkiniuose 
introdukuojant, neintrodukuojant ar perkeliant laukinius gyvūnus ir augalus lai- 
kytis įstatymų ir kitų teisės aktų reikalavimų; 

7) nepažeisti kitų vandens naudotojų teisių ir teisėtų interesų. Vandens telkinių sa- 
vininkai pagal galimybes privalo saugoti ir gerinti vandens telkinių būklę, nedaryti 
žalos aplinkai, nepažeisti kitų asmenų teisių bei teisėtų interesų ir siekti įgyvendinti 
Vandens įstatymo nustatytus vandensaugos tikslus. 

Europos Parlamento ir Tarybos 2000 m. priimta Vandens direktyva (2000/60/EB) 
numato pagrindinius vandens išteklių apsaugos reikalavimus. Tai — nustatyti vidaus 
paviršinių vandens, tarpinių vandenų, pakrančių vandenų ir požeminio vandens apsaugos 
sistemą, kuri neleistų toliau prastėti vandens ekosistemų būklei, ją apsaugotų ir pagerintų; 
skatintų subalansuotą vandens vartojimą; siektų geriau apsaugoti ir gerinti vandens aplinką. 
Direktyva numato, kad valstybės nustatytų upių baseinus, juos apibūdinančią informaciją 
registruotų saugomų teritorijų registre, parengtų priemonių programas bei upės baseino 
valdymo planus, skirtus konkretiems upių baseinų rajonams. Pagal sudarytas vandens 
būklės stebėsenos (monitoringo) programas kiekviename baseino rajone turi būti stebima 
paviršinio vandens telkinių būklė (nuotėkis, ekologinė ir cheminė būklė, ekologinis poten- 
cialas) bei požeminio vandens telkinių cheminė ir kokybinė būklė. 

Saugodamos vandens telkinius nuo užteršimo, ES valstybės turi užtikrinti, kad būtų 
įgyvendintos Europos Tarybos direktyvos: 96/61/EB - dėl integruotos taršos prevencijos 
ir kontrolės; 91/271-EEB - dėl miesto nuotekų valymo; 91/676/ EEB - dėl vandens apsau- 
gos nuo taršos nitratais iš žemės ūkio šaltinių ir kitos. 

Požeminio vandens išteklių naudojimo perspektyvos numatytos Lietuvos Respub- 
likos Vyriausybės 2002 m. patvirtintoje Požeminio vandens naudojimo ir apsaugos 2002 
— 2010 m. strategijoje [47]. 

Nuotekos — tai buityje, ūkio ar gamybinėje veikloje naudotas arba perteklinis (kritulių, 
paviršinis, drenažinis ar pan.) vanduo, kurį jo turėtojas, naudodamasis nuotekų tvarkymo 
infrastruktūra, išleidžia į gamtinę aplinką arba į kitiems asmenims priklausančią nuotekų 
tvarkymo infrastruktūrą. Nuotekų tvarkymas — tai nuotekų surinkimas, transportavimas, 
valymas, apskaita, tyrimas, išleidimas į aplinką ir valymo metu susidariusio dumblo ir kitų 
atliekų tvarkymas. Nuotekos turi būti renkamos ir valomos naudojant geriausias prieina- 
mas technologijas, o šalinamos taip, kad būtų daroma mažiausia įtaka aplinkai. Nuotekų 
išleidimo sąlygų nustatymo ir leidimų išdavimo tvarką nustato Aplinkos ministras. 

Įgyvendindama Nitratų direktyvą, Vyriausybė 2003 m. rugpjūčio 26 d. nu- 
tarimu Nr. 1076 patvirtino Vandenų apsaugos nuo taršos azoto junginiais iš žemės 
ūkio šaltinių Lietuvos Respublikos teritorijoje programą [Valstybės žinios, 2003, Nr. 
83 — 3792), kurioje numatyta: 

1) numatyti gyvulininkystės ūkių keliamos taršos likvidavimo priemones, pirmiausia 

įrengti mėšlides ir srutų kauptuvus gyvulininkystės ūkiuose, turinčiuose daugiau 
kaip 300 sutartinių gyvulių vienetų; 

2) įdiegti darnią žemdirbystės sistemą — nustatyti ekologinius ir ekonominius reikala- 


vimus, palankiausius augalininkystės ir gyvulininkystės produkcijos gamybai; 


3) vykdyti vandens taršos iš žemės ūkio šaltinių stebėseną (monitoringą). 

Pagal Aplinkos ministro ir Žemės ūkio ministro 2001 m. gruodžio 19 d. įsakymu Nr. 
452/607 patvirtintus Vandenų apsaugos nuo taršos azoto junginiais iš žemės ūkio šaltinių 
reikalavimus [Valstybės žinios, 2002, Nr. 1 — 14], nustatytos šios privalomos ūkinės veik- 
los sąlygos: 


m 


(6b) 


„ Gyvulių tankis ūkyje neturi būti didesnis kaip 1,7 sąlyginio gyvulio vienam hekta- 


rui žemės ūkio naudmenų. 


. Ūkiai, turintys daugiau kaip 10 sąlyginių gyvulių, turi įrengti talpyklas mėšlui 


laikyti (mėšlides). Mėšlidėse turi tilpti bent 6 mėnesius kauptas gyvulių mėšlas, 
išskyrus atvejus, kai galima pagrįsti, jog visas mėšlidžių talpumą viršijantis mėšlo 
kiekis yra tvarkomas nedarant žalos aplinkai. Nesant mėšlidžių, tirštasis mėšlas, 
suderinus su Aplinkos ministerijos atitinkama tarnyba, laikinai gali būti kaupiamas 
lauko rietuvėse. 


„Mėšlidės turi būti įrengtos taip, kad gyvulių mėšlo ir/ar augalinių medžiagų turintys 


skysčiai (srutos, siloso skystis ir pan.) nenutekėtų į paviršinius ir neprasiskverbtų į 
požeminius vandenis. 


4.Atsižvelgiant į planuojamų auginti augalų maisto medžiagų poreikius ir siekiant išlaikyti 


į vandenis patenkančių maistingųjų medžiagų leistinuosius dydžius, kiekvienais me- 
tais, prieš tręšiant dirvas cheminėmis trąšomis ir gyvulių mėšlu, ūkiuose, turinčiuose 
daugiau kaip 150 ha ariamosios žemės, turi būti sudaromas tręšimo planas. 


5. Nustatant trąšų panaudojimo normas ir sąlygas, turi būti atsižvelgiama į: 1) dirvožemio 

sąlygas, tipą ir reljefo nuolydį; 2) klimato sąlygas; 3) sėjomainų sistemas; 4) planuojamą 
derlių; 5) maisto medžiagų atsargas dirvožemyje; 6) dirvožemio rūgštumą; 7) žemės 
ūkio gamybos tam tikruose regionuose reikalavimus, nustatytus pagal teritorinio pla- 
navimo dokumentus ir specialiąsias žemės naudojimo sąlygas. 


„ Gyvulių mėšlo kiekis, įterptas į dirvą kiekvienais metais, taip pat ir gyvulių mėšlas, 


patenkantis į dirvą ganant gyvulius, neturi viršyti 170 kg azoto 1 ha žemės ūkio 
naudmenų kartu su azoto kiekiu, gaunamu iš mineralinių trąšų (visas azotas). 
Pasirinktas tręšimo būdas turi užtikrinti tolygų trąšų paskleidimą ir minimalų 
tręšimo poveikį aplinkai. Gyvulių mėšlas, paskleistas ant dirvos paviršiaus, turi 
būti įterptas per 6 valandas. 

Ūkiuose, turinčiuose daugiau kaip 15 ha ariamosios žemės, 50 proc. ploto turi būti 
apsėta žiemojančiais (žieminiais ir daugiamečiais) augalais. 

Kalvoto reljefo ūkiuose turi būti taikomos priešerozinės sėjomainos, laikantis nus- 
tatyto (priklausomai nuo šlaitų nuolydžio) daugiamečių žolių ploto sėjomainoje. 


10. Šachtinius šulinius reikia įrengti taip, kad į juos nepatektų krituliai ir nesikauptų 


paviršinis vanduo. Prie šulinio turi būti sudaroma apsaugos zona, kurios plotis 
iki gyvenamojo namo — 7 m, iki garažo, ūkinio pastato ar šiltnamio — 10 m, iki 
tvarto, mėšlidės ar kompostavimo aikštelės — 25 m. Atstumas iki potencialios 
taršos objektų (ūkinių pastatų, lauko tualetų, srutų duobių, mėšlidžių, trąšų, 
pesticidų, naftos produktų sandėlių, šiltnamių ar intensyviai tręšiamų daržų) 
turėtų būti ne mažesnis kaip 50 m. 


3.3. Vandens telkinių naudojimas žvejybai 


Dauguma vandens telkinių naudojami verslinei žvejybai arba mėgėjiškai žvejybai. 
Žvejyba yra žuvų gaudymas, laikymas ar perdirbimas bei sugautų žuvų vežimas, 
nepažeidžiant teritorinių vandenų leistinojo perplaukimo teisės ir migracijos laisvės 
išskirtinėje ekonominėje zonoje. 

Valstybinio žuvininkystės reglamentavimo funkcijas pagal kompetenciją atlieka: 

1) Žemės ūkio ministerija — žuvininkystės politikos formavimo, šios šakos valsty- 
binio reglamentavimo ir Europos Sąjungos bendrosios žuvininkystės politikos 
įgyvendinimo bei žuvų išteklių ir jų kontrolės funkcijas jūrų vandenyse; 

2) Aplinkos ministerija — žuvų išsaugojimo politikos formavimo vidaus vandenų 
žuvininkystės vandens telkiniuose, žvejybos taisyklių kontrolės funkcijos 
žuvininkystės vandens telkiniuose. 

Žuvininkystės vandens telkiniams priskiriama: Lietuvos Respublikos išskirtinė 
ekonominė zona, teritoriniai vandenys, visi paviršiniai vidaus vandens telkiniai, kurie 
naudojami arba gali būti naudojami žuvininkystei. Paprastai verslinė žvejyba leidžiama 
stambesniuose kaip 50 ha ežeruose, žuvininkystės tvenkiniuose, Baltijos jūroje, Lietu- 
vai priklausančioje Kuršių marių dalyje, Kauno, Elektrėnų, Antalieptės 1r kitose vandens 
talpyklose, didžiosiose upėse. Mėgėjiška žvejyba leidžiama visuose vandens telkiniuose, 
išskyrus valstybinius vandens telkinius, kuriuose žvejoti draudžiama. Tai — vandens 
telkiniai, esantys valstybiniuose rezervatuose, valstybinių parkų rezervatuose, arba labai 
svarbūs žuvų migracijai, žuvivaisai, rekreacijai, yra vertingi gamtiniai kompleksai. 

Naudojant žuvų išteklius, turi būti užtikrinamos jų natūralaus atsikūrimo galimybės, 
palaikomas optimalus žuvininkystės vandens telkinių produktyvumas, išvengiama 
neigiamų vandens ekosistemos pakitimų. 

Leidimus užsiimti versline žvejyba jūrų vandenyse išduoda Žemės ūkio ministerija ar 
jos įgaliota ministerija, valstybiniuose vidaus vandenyse — Aplinkos ministerija ar jos įgaliota 
institucija, privačiuose žuvininkystės vandens telkiniuose — šių telkinių savininkai. 

Sprendimus išduoti leidimus naudoti valstybinių vandens telkinių žūklės plotus mėgėjiškai 
žvejybai priima valstybinės žemės patikėtiniai — apskričių viršininkai arba savivaldybių tary- 
bos, o leidimus išduoda atitinkamo regiono aplinkos apsaugos departamentas. 

Įstatymų nustatytais atvejais be leidimų gali žvejoti vaikai iki 16 metų, pensininkai, vandens 
telkinių savininkai (jiems priklausančiuose vandens telkiniuose) ir žūklės plotų naudotojai. 

Valstybinių vandens telkinių žūklės plotų naudotojai privalo: 

- įgyvendinti vandens telkinio valdytojo patvirtintus žuvų išteklių naudojimo, 
atkūrimo ir apsaugos priemones; 

- laikytis nustatytų specialiųjų vandens telkinių naudojimo sąlygų, mėgėjiškos žūklės 
taisyklių, kitų aplinkos apsaugą ir gamtos išteklių naudojimą reglamentuojančių 
teisės aktų, leidime naudoti žūklės ploto sąlygų reikalavimus. 

Visi žuvų išteklių naudotojai privalo: 

- racionaliai naudoti žuvų išteklius ir juos saugoti; 

- laikytis žūklę ir žuvų apsaugą reglamentuojančių teisės aktų reikalavimų bei žvejybos 
leidimuose, suteikiančiuose teise naudoti žuvų išteklius, nustatytų sąlygų; 

- atlyginti savo neteisėtais veiksmais žuvų ištekliams padarytą žalą. 

Versline žvejyba valstybiniuose vidaus vandenyse fiziniai ir juridiniai asmenys gali 
užsiimti gavę Aplinkos ministerijos ar jos įgaliotos institucijos išduotus leidimus. Leidimus 
užsiimti versline žvejyba privačiuose vandens telkiniuose išduoda šių telkinių savininkai. 

Verslinei ir mėgėjiškai žvejybai nenuomojami vandens telkiniai, esantys rezervatu- 
ose, kituose vertinguose gamtiniuose kompleksuose, taip pat ypač svarbūs žuvų migraci1- 
jai, nerštui, rekreacijai ir žuvivaisai vandens telkiniai. Išnuomojant vandens telkinius 
žvejybai, žemė po vandeniu neišnuomojama. Valstybiniai vandens telkiniai išnuomojami 
aukciono tvarka, išskyrus anksčiau sudarytų nuomos sutarčių pratęsimą. 

Fiziniai ir juridiniai asmenys, naudojantys žvejybai vandens telkinius, privalo lai- 
kytis įstatymuose, kituose teisės aktuose ir nuomos sutartyse nustatytų žuvų išteklių ap- 
saugos ir atkūrimo sąlygų. Valstybiniai vandens telkiniai, į kurių žūklės plotus leidimai 
neišduodami, patvirtinti Vyriausybės nutarimu (2005 04 07, Nr. 382). Tai vandens telkiniai 
arba jų dalys, priskirti ichtiologiniams ar kitiems draustiniams, rezervatams, valstybiniams 
parkams, juose yra Europos Bendrijos svarbos gyvūnų rūšys ar buveinės, hidroelektrinės, 
arba jie svarbūs rekreacijai, žuvivaisai, žuvų migracijai ir nerštui. Taip pat draudžiama 
žvejoti ties vidaus vandenų kelių farvaterių ribomis. 

Iki 50 ha vandens telkiniai nuomojami tik mėgėjiškai žvejybai. Kartu su nuomos sutar- 
timi patvirtinamas vandens telkinio žuvų išteklių naudojimo, atkūrimo ir apsaugos priemonių 
planas. Sprendimą dėl valstybinių vandens telkinių nuomos žvejybai priima apskrities 
viršininkas arba savivaldybės taryba (jei savivaldybė valdo vandens telkinius patikėjimo 
teise). Privačius vandens telkinius žvejybai nuomoja šių vandens telkinių savininkai. 

Leidimai užsiimti mėgėjiška žvejyba valstybiniuose žvejybai neišnuomotuose 
žuvininkystės vandens telkiniuose išduodami Aplinkos ministerijos nustatyta tvarka. 

Privačiuose arba išnuomotuose žuvininkystės vandens telkiniuose leidimus 
užsiimti mėgėjiška žvejyba įstatymų ir kitų teisės aktų nustatyta tvarka išduoda šių 
telkinių savininkai arba nuomininkai. 

Žvejoti mėgėjiškos žūklės priemonėmis be žūklės leidimų gali žemės savininkai 
(jiems nuosavybės teise priklausančiuose vandens telkiniuose), žūklės plotų naudoto- 
jai (turėdami leidimus verslinei žvejybai), vaikai iki 16 metų, pensininkai ir kiti asme- 
nys, Vyriausybės nustatyta tvarka turintys nemokamą žvejybos teisę. Mėgėjiška žūklė 
privačiuose vandens telkiniuose turi būti suderinta su šių telkinių savininkais. Detalesnę 
šios žūklės tvarką nustato Aplinkos ministerija. 


3.4. Dirvožemio ištekliai ir jų apsauga 


Dirvožemis — tai ypatinga gamtinė biosferos formacija, susidedanti iš kietosios dalies 
(mineralų, uolienų, augalų ir organizmų liekanų), skystosios dalies (dirvožemio tirpalų), 
dujinės dalies (deguonies, azoto, anglies dioksido, kitų dujų) ir gyvosios dalies (bakterijų, 
kitų augalų 1r gyvūnų, augalų šaknų). Veikiant vandeniui, orui ir gyviesiems organizmams, 
dirvožemyje nuolat vyksta intensyvūs geocheminiai ir biocheminiai procesai. 

Dirvožemio susidarymui ir jo pokyčiams turėjo įtaką: 

1. Dirvodarinė uoliena. Vykstant gamtiniams procesams per tūkstančius metų susi- 
formavo moreninės, fliuvioglacialinės, limnoglacialinės, eolinės, deliuvinės, aliuvinės ir 

organogeninės kilmės uolienos. Lietuvoje didžiausius plotus užima moreninės kilmės (56 proc..), 
limnoglacialinės kilmės (18 proc.) ir fliuvioglacialinės kilmės (14 proc.) uolienos. Moreninės 
kilmės uolienos susikaupė kaip ledynų sąnašos. Skiriamos dugninės morenos, susidariusios 
ištirpusio ledyno masyve, lygumose, ir galinės morenos, susiformavę kalvotame reljefe, ledynų 
liežuvių pakraščiuose. Nuo didžiųjų ledynų nutekančio vandens srautai (upės ir upeliai) sufor- 
mavo fliuvioglacialines sąnašas, dažniausiai — smėlingas lygumas (zandrus). Ledynų patvenktų 
(prieledyninių) ežerų dugne formavosi limnoglacialinės nuosėdos (dažniausiai — juostuotieji 
moliai). Eolinės kilmės uolienos — tai ledynmečio metu vėjo perklostytos smulkios dirvožemio 
dalelės, sudariusios lygumų liosinius dirvožemius arba gūbriuotus ir kauburiuotus smėlynus. 
Deliuvinės uolienos — tai dirvožemiai, kurie, veikiami svorio jėgos ir lietaus vandens, yra 
nuslinkę žemyn, į šlaitų papėdes. Aliuvinės kilmės uolienos susiklostė iš vandens nešmenų upių 
salpose, terasose ir deltose. Organogeninės uolienos — tai durpės, susidariusios žemiausiose 
reljefo vietose iš nesusiskaidžiusių organinių medžiagų liekanų. 

2. Klimatas. Didžiausią reikšmę dirvožemiui turi temperatūra ir krituliai. Augalų 
vegetacija prasideda esant 5? C temperatūrai, o dirvodaros procesai ypač paspartėja 
esant daugiau kaip 109 C. Tam tikrose Lietuvos teritorijos dalyse metinė efektyvių 
(aktyvių) temperatūrų suma sudaro nuo 2300 iki 2600. Pagal oro ir temperatūros vidurkį 
šalies teritorijoje išskirti trys agroklimatiniai rajonai: I — vėsus, apimantis Žemaičių 
aukštumas; II — vidutiniškai šiltas, apimantis šiaurinę ir vakarinę Lietuvos dalis, ir III 
— šiltas, apimantis pietinę Lietuvos dalį. Be šilumos sąlygų, dirvožemio susidarymui 
ir augalų auginimo sąlygoms turi įtakos kritulių kiekis. Priklausomai nuo atstumo nuo 
jūros bei nuo aukštumų ir žemumų išsidėstymo pagrindinių vėjų atžvilgiu Lietuvoje 
per metus iškrenta nuo 520 mm kritulių Vidurio Lietuvos šiaurinėje dalyje iki 900 mm 
Žemaičių aukštumoje; vidutiniškai — 675 mm. 

Pagal augalų vegetacijos periodo šilumos išteklius, augalų žiemojimo sąlygas, 
drėgmės išteklius dirvožemyje, sąlygos dirvožemiams formuotis ir augalams augti 
šiaurinėje Lietuvos dalyje yra apie 4 proc. blogesnės, o pietinėje dalyje (Marijampolės ir 
Alytaus apskritys) — apie 4 proc. geresnės nei vidutiniškai Lietuvoje. 

3. Gyvieji organizmai. Esant palankioms sąlygoms, augalija ir gyvūnija palengvina 
dirvodaros uolienų skaidymąsi ir galutinai jas paverčia dirvožemiu. Lietuvos teritorijo- 
je dirvožemis formavosi per 8-12 tūkst. metų. Šiuo laikotarpiu vyravo įvairus klimatas; 
didžiąją laikotarpio dalį dirvožemį formavo augantys miškai. Vyko jaurėjimo (dirvožemio 
medžiagų, ypač karbonatų išsiplovimo), velėnėjimo (organinės medžiagos susidarymo), 
pelkėjimo 1r glėjėjimo (mineralinių junginių redukcijos) procesai. Susidariusio dirvožemio 
ryškiausias požymis — humusas, kuris apibūdinamas kaip augalų ir gyvūnų liekanų bioche- 
minio kitimo procese susiformavusi organinė medžiaga, puvenos. Humuse yra svarbiausių 
maisto elementų, kuriuos dėl mikroorganizmų veiklos pasisavina augalai. 

4. Žmogaus ūkinė veikla. Ji dirvožemiui turėjo įtakos nuo žemės įdirbimo pradžios. 
Lydyminė žemdirbystė (iškertant ir išdeginant mišką) Lietuvoje prasidėjo maždaug prieš 
4 tūkst. metų. Vėliau dirbama žemė buvo gerinama išrenkant akmenis ir iškertant krūmus. 
Žemė su drėgmės pertekliumi buvo sausinama atvirais grioviais nuo XIX a. pabaigos. 
Uždaro drenažo sistemos pradėtos rengti XX a. pradžioje, intensyviausiai šie darbai vyko 
1956 —-1990 m. Sausinamoji melioracija žymiai pagerino dirvožemio ūkines savybes. Van- 
dens ir oro režimas dirvožemyje sudaro geresnes sąlygas žemės ūkio augalams augti. Po 

nusausinimo padidėja dirvožemio poringumas ir laidumas vandeniui, vienodžiau pasiskirsto 
drėgmė. Dirvožemis pavasarį anksčiau įšyla, jame intensyvesnė aerobinių mikroorganizmų 
veikla, augalai geriau pasisavina maisto medžiagas. Dėl spartesnio organinių medžiagų 
irimo dirvožemyje atsiranda daugiau laisvo azoto, kurio tik dalį pasisavina augalai. Dėl 
padidėjusių eliuvinių procesų daugiau nitratų ir metalų išplaunama, dirvožemis rūgštėja. 
Todėl nusausintų plotų gerinimo darbai apima subalansuotą jų tręšimą ir rūgščių dirvų 
kalkinimą. Tręšimo ir kalkinimo poreikis nustatomas panaudojant dirvožemių agrocheminio 
tyrimo duomenis apie judriojo fosforo (P,O.), judriojo kalio (K,O), azoto (N) kiekį, taip pat 
apie dirvožemio rūgštumą (pH rodiklis KCI ištraukoje). Tręšimas padeda atkurti 1r pagaminti 
augalams prieinamas maisto medžiagas. Kalkinimas pagerina dirvožemio fizikines savybes 
(struktūrą, aeraciją, vandens režimą), agrochemines savybes (sumažindamas mainų, potencinį 
ir hidrolitinį rūgštumą bei padidindamas dirvožemių pasotinimą bazėmis) ir mikrobiologines 
savybes (padidėja azotą fiksuojančių mikroorganizmų ir fermentų aktyvumas). 

Žmogaus ūkinės veiklos dėka žemės ūkio naudmenų dirvožemiai tapo geriau pritai- 
kyti žemės ūkio augalams auginti. Ariant žemę, pastorėjo viršutinis derlingasis dirvožemio 
sluoksnis (iki 22 — 25 cm). Tačiau dėl netinkamo žemės dirbimo kalvotuose ir lengvų 
žemių ariamosios žemės plotuose atsirado eroduotų dirvožemių, mažai tręšiamuose 
dirvožemiuose sumažėjo humuso kiekis. 

Dirvožemio tinkamumą panaudoti žemės ūkio arba miškų ūkio veiklai parodo jo 
našumas, arba derlingumas. Dirvožemio derlingumas — tai jo geba aprūpinti augalus 
maisto medžiagomis, drėgme, suteikti jų šaknims pakankamai oro ir šilumos bei sudaryti 
palankią fizikinę — cheminę aplinką normaliai augalams plisti, augti ir vystytis. 

Dirvožemio derlingumą lemiantys veiksniai ir derlingumo didinimo priemonės 

1. Dirvožemio tipai ir granuliometrinė sudėtis. Prigimtinės dirvožemio savybės iš 
esmės lemia galimybę auginti vienus ar kitus augalus bei jų derlingumą. 

2. Maisto medžiagos. Trūkstant jų, dirvožemius reikia tręšti tiek, kad kompensuotų 
augalų išnešamų maisto medžiagų kiekį. Kuo lengvesnė granuliometrinė sudėtis bei 
kuo mažiau dirvožemyje humuso, tuo didesnė turėtų būti trąšų norma. Tręšimo efek- 
tas: 100 kg trąšų (veikliosios medžiagos) grūdų derlių padidina 0,4 — 0,7 tonomis. 

3. Dirvožemio reakcija. Tinkamiausia daugumai augalų auginti dirvožemio reakcija 
— 5,6 ir daugiau pH. Kai pH rodiklis yra 5,1-5,5, dirvožemiai mažo rūgštumo, 4,6- 
5,0— vidutinio rūgštumo, iki 4,5 — labai rūgštūs. Dirvų kalkinimas atkuria normalią 
reakciją ir padidina derlių iki 10 proc. Be to, pagerinamos sąlygos auginti kviečius 
ir daugiametes žoles. 

4. Dirvožemio drėgmė. Drėgmės perteklius dirvožemyje reguliuojamas sausinant 
šlapius ir labai šlapius dirvožemius (jų yra 10 proc.), periodiškai šlapius (30 
proc.) ir periodiškai sausus (40 proc.) dirvožemius, daugiausia — uždaro drenažo 
sistemomis. Melioracijos darbai grūdų derlingumą padidina 1,3 — 1,4 t/ha, 
daugiamečių žolių šieno — 2,1 t/ha. 

5. Dirvožemio oras. Siekiant išvengti dirvožemių suslėgimo, atliekami drenažo dar- 
bai ir laikomasi žemės dirbimo agrotechninių reikalavimų, sudarant trupininę 
struktūrą. Geros dirvožemio struktūros požymiai: lietaus vanduo greitai susigeria į 
dirvožemį; dirvožemis nesutankėja ir per daug neperdžiūsta; pakankamai atsparus 
slėgimui (išlaiko žemės dirbimo mechanizmų svorį). 

6. Augalams kenksmingos medžiagos ir gyvūnai. Nuo cheminės ir biologinės 


toksikozės apsaugoma tinkama sėjomaina arba laikant juoduosius pūdymus. Tame 
pačiame lauke miežius galima auginti ne daugiau kaip 2 - 3 metus iš eilės, rugius, 
avižas ir bulves — 2 metus. Daugelį augalų į patį lauką galima sėti po 3 — 4 metų. 


. Dirvožemio humusingumas. Labai humusinguose dirvožemiuose humuso yra 


daugiau kaip 4 proc., humusinguose — 3-4 (priesmėlio ir smėlio dirvožemiuose 
— daugiau kaip 2,5), vidutiniško humusingumo — 2-3 (1,5-2,5); nehumusinguose 
— 1-2 (0,5-1,5) procento. Humuso kiekį galima padidinti tręšiant organinėmis 
trąšomis ir tinkamai kaitaliojant žemės ūkio augalus sėjomainoje. Be kraikinio 
mėšlo, organinėms trąšoms priskiriama periodiškai auginami žaliajai trąšai augalai 
ir susmulkinti šiaudai (nuėmus javus) kartu su azoto trąšomis. 

Dirvą gerinantys augalai - daugiametės žolės, po kurių geriausiai dera Žieminiai ir 
vasariniai javai, linai, rapsai ir kaupiamieji augalai. Po žieminių javų tinkamiausi 
pašariniai augalai — bulvės, šakniavaisiai ir linai, po vasarinių javų — bulvės ir 
cukriniai runkeliai, po rapsų — vasarojus, bulvės, linai ir šakniavaisiai. 


. Erozijos procesai. Dirvožemio erozija — tai periodiškai paviršinį dirvožemio 


sluoksnį veikiančių vandens srautų ar vėjo ardomoji veikla. Vandens eroziją sukelia 
kritulių ar sniego tirpsmo vanduo, tekėdamas žemės paviršiumi nuolydžio kryp- 
timi. Šios erozijos poveikį padidina intensyvus žemės dirbimas, kai dirvožemio 
nesustiprina augalų šaknys, bei mechaninis žemės ūkio padargų poveikis, palaip- 
sniui nuverčiant žemyn dirbamos žemės sluoksnį (mechaninė erozija). Dėl van- 
dens erozijos nunešamas derlingiausias viršutinis dirvožemio sluoksnis bei au- 
galams reikalingos maisto medžiagos. Vandens erozija pasireiškia apie 1/3 šalies 
teritorijos kalvoto reljefo rajonuose. Vėjo erozija pasireiškia apie 3 proc. šalies 
teritorijos, pajūrio ir pietryčių Lietuvos lengvų žemių laukuose. Dėl šios erozi- 
jos nupustomas paviršinis armens sluoksnis, ir tai sumažina dirvožemio našumą. 
Būtinos priešerozinės priemonės: 1) auginti tokius augalus, kurių šaknys geriau- 
siai sulaiko dirvožemį susidarius vandens srautams. Priešerozinėse sėjomainose 
daugiamečių žolių procentas didėja priklausomai nuo šlaitų statumo ir ilgio; 2) 
nedirbti žemės sunkia technika, suslegiančia dirvožemį; 3) įdiegti agrotechniką 
su minimaliu sukultūrintų dirvų dirbimu; 4) kalvotų žemių sklypus arti skersai 
šlaito, verčiant vagas aukštyn; 5) nuardytus plotus tręšti organinėmis trąšomis ir 
atkurti jų humusingumą bei struktūrą. Vėjo erozijos poveikiui sumažinti taiko- 
mas minimalus žemės dirbimas ir mažesnių dirbamos žemės laukų formavimas 
bei laukų apsauginių juostų įrengimas. 


9. Akmenuotumas. Iš paviršinio dirvožemio sluoksnio turi būti periodiškai pašalinami 


akmenys. 


Sukultūrinto ir tinkamai naudojamo žemės ūkio naudmenų dirvožemio pagrindiniai 
požymiai: 


gera dirvožemio struktūra; 

neutrali arba jai artima dirvožemio reakcija; 

nusistovėjęs organinių medžiagų (humuso) balansas; 

didelis dirvožemio biologinis aktyvumas bei nitrifikacinė geba (gerai pasisavina- 
mos maisto medžiagos, greitai suyra kenksmingos organinės medžiagos); 

- kenksmingų medžiagų (sunkiųjų metalų, pesticidų) kiekis ne didesnis arba nedaug 
didesnis už foninį šių medžiagų kiekį, būdingą tai vietovei); 

- nėra žemės dirbimui trukdančių akmenų; 

- dirva nepiktžolėta. 

Derlingojo dirvožemio sluoksnio, taip pat žemės ūkio naudmenų ir kitų žemės plotų 

su derlinguoju dirvožemiu apsauga numatyta šiuose teisiniuose dokumentuose: 

1. Žemės įstatymo 21 straipsnyje nustatytos žemės naudotojo pareigos: 

- racionaliai naudoti ir tausoti žemę; 

- įgyvendinti teisės aktų nustatytas dirvožemių apsaugos nuo erozijos ir nualinimo 
priemones; 

- vykdant statybas ir eksploatuojant naudingąsias iškasenas laikytis teisės aktų 
reikalavimų, kad būtų išsaugotas derlingasis dirvožemio sluoksnis ir rekulti- 
vuotos pažeistos žemės; 

- laikytis teisės aktais nustatytų melioracijos statinių priežiūros bei eksploatavimo 
reikalavimų. 

2. Žemės įstatymo 22 straipsnyje nustatytas įpareigojimas žemės ūkio naudmenų 
naudotojams: 

- ariamoji žemė, kurios našumas didesnis už vidutinį šalyje, taip pat žemė, ku- 
rioje yra eksploatuojamos melioracijos sistemos, turi būti naudojama taip, kad 
nemažėtų jos plotas; 

- žemės ūkio naudmenos, kurių dirvožemiai yra veikiami vėjo ir vandens erozijos, 
turi būti naudojami taikant antierozinių priemonių kompleksą. 

3. Lietuvos Respublikos Seimo 1996 m. patvirtintoje Valstybinėje aplinkos apsaugos 
strategijoje [39] nustatytos šios kryptys žemės naudojimui reguliuoti: 

1) gerinti žemės ūkio naudmenų struktūrą; 

2)išsaugoti derlingiausių žemių ir miškų fondą; 

3)orientuoti žemės ūkį į ekologiškai subalansuotą ūkį; 

4)sustabdyti dirvožemių struktūros nykimą: saugoti dirvožemių derlingumą, 
derinti intensyvią ir ekstensyvią žemės ūkio veiklą, diegti tausojančiosios ir 
bioorganinės žemdirbystės sistemas. 

4. Lietuvos Respublikos Seimo 2000 m. patvirtintoje Žemės ūkio ir kaimo plėtros 
strategijoje [40] numatyta išsaugoti žemės ūkiui tinkamas nusausintas žemes. 

5. Lietuvos Respublikos Seimo 2002 m. patvirtintoje Valstybės ilgalaikės raidos 
strategijoje iki 2015 metų [41] numatytos šios ūkinės veiklos strateginės kryptys, 
susiję su žemės naudojimu: 

1) gerinti žemės naudmenų sudėtį; 

2) parengti ir įgyvendinti kraštovaizdžio ir jo elementų apsaugai svarbias teritorijų 
planavimo ir tvarkymo programas; 

3) įgyvendinti priemonių kompleksą gerai žemės agrarinei būklei palaikyti, žemės 
produktyvumui išsaugoti, melioracinių įrenginių būklei pagerinti. 

Europos Parlamento ir Tarybos direktyvoje (pakeičiančioje Direktyvą 2004/35/ 

EC; 2007 m. projektas) nustatyti reikalavimai šalims narėms, kad jos taikytų prevencines 
priemones dirvožemio degradacijos procesams: 

1. Šalys narės privalo užtikrinti, kad kiekvienas žemės naudotojas, kurio veikla veikia 
dirvožemį tokiu būdu, jog yra pagrindo manyti, kad bus sutrikdytos dirvožemio 
funkcijos, būtų įpareigotas imtis prevencinių priemonių, sumažinančių ar 
padedančių išvengti šio poveikio ar jo pasekmių. 

2. Per penkerius metus nuo direktyvos perkėlimo į nacionalinę teisę šalys narės turi 
nustatyti zonas savo nacionalinėse teritorijose tinkamu lygiu, aiškiai įrodančiu ar 
teisiniu pagrindu patvirtinančiu įtarimus, kad yra pasireiškę (arba yra tikimybė, 
jog jie greitai pasireikš) vienas ar keli žemiau išvardinti dirvožemio degradavimo 
procesai (šios zonos toliau tekste vadinamos rizikos zonomis): vandens ar vėjo ero- 
Zija; organinės medžiagos kiekio mažėjimas; suspaudimas (didėjantis tūrinis tankis 
ir mažėjantis dirvožemio poringumas); druskėjimas; nuošliaužos. 

3. Siekiant išsaugoti dirvožemio funkcijas, šalys narės nustatytoms rizikos zonoms 
pritaikys atitinkamo lygio priemonių programas, sąlygojančias pasiektinus rizikos 
sumažinimo rodiklius. Sudarant programas, šalys narės turi deramai atsižvelgti 
į numatomų priemonių socialinį ir ekonominį poveikį, taip pat nurodyti, kaip 
priemonės turės būti įgyvendinamos ir kaip jos padės įgyvendinti nustatytus 
aplinkosauginius uždavinius. 

4. Šalys narės turi imtis deramų ir atitinkamų priemonių, kad būtų ribojama tyčinė 
ar netyčinė pavojingų medžiagų patektis ant dirvožemio arba į dirvožemį. Šalys 
narės savo nacionalinėje teritorijoje turi nustatyti vietoves, kur dėl žmogaus 
veiklos atsiradusių pavojingų medžiagų yra tiek, kad šalis narė tą kiekį vertina 
kaip keliantį grėsmę žmogaus sveikatai ar aplinkai (tokios vietos toliau tekste 
vadinamos užterštomis vietovėmis). Šalys narės turi sudaryti nacionalinį užterštų 
vietovių aprašų sąvadą. 

5. Šalys narys turi užtikrinti, kad jų aprašų sąvaduose išvardintos užterštos vietovės 
būtų atgaivinamos. Atgaivinimas turi apimti su dirvožemiu susijusią veiklą, kuria 
siekiama pašalinti, kontroliuoti, sulaikyti ar sumažinti teršalus taip, kad užteršta 
vietovė, atsižvelgiant į dabartinį ir pagrįstą būsimą jos naudojimą, daugiau 
nebekeltų pastebimos grėsmės žmogaus sveikatai ar aplinkai. 

6. Šalys narės turi imtis atitinkamų priemonių, skirtų supratimo apie dirvožemio 
svarbą žmogaus ir ekosistemos išlikimui ugdyti, ir skatinti žinių ir patirties apie 
tausojantį dirvožemio naudojimą perdavimą. 

7. Šalys narės nustatys baudų už su šia direktyva susijusių nuostatų nesilaikymą tai- 
kymo tvarką ir užtikrins, kad ši tvarka būtų veiksminga. Baudos turi būti efek- 
tyvios, proporcingos ir motyvuojančios elgtis kitaip. 

Dirvožemis nėra absoliuti žemės savininko nuosavybė. Civilinio kodekso 4.40 
straipsnyje nurodyta, kad viršutinis žemės sluoksnis žemės savininkui priklauso tiek, kiek 
ši teisė neprieštarauja įstatymams ir kiek būtina naudoti žemės sklypą pagal paskirtį. 

Užįstatymų, reikalaujančių tinkamai naudoti žemę, pažeidimus tam tikri Administracinių 
teisės pažeidimų kodekso [2] straipsniai numato baudas 1r kitas sankcijas. Tai: 

31-13 straipsnis. Specialiųjų žemės ir miško naudojimo sąlygų nevykdymas; 

32 straipsnis. Derlingojo dirvožemio sluoksnio išsaugojimo vykdant žemės kasimo 

darbus taisyklių pažeidimas; 

532-1 straipsnis. Privalomų priemonių dirvožemiui apsaugoti nevykdymas; 

52-2 straipsnis. Žemės naudojimo reikalavimų pažeidimas; 

101 straipsnis. Savavališkas nukrypimas nuo žemėtvarkos projekto; 

107 straipsnis. Žemės savininkų arba kitų žemės naudotojų nesiėmimas kovos su 
piktžolėmis, augalų kenkėjais ir ligomis priemonių. 


3.5. Žemės gelmių ištekliai ir jų apsauga 


Žemės gelmės — žemės plutos (litosferos) dalis, pradedant podirvio uolienų 
paviršiumi sausumoje ir dugno nuosėdų paviršiumi vidaus vandenyse, kontinentiniame 
šelfe ir ekonominėje zonoje Baltijos jūroje [6]. 

Žemės gelmių išteklių telkinys — tam tikroje nustatytoje apribotoje vietovėje 
esančios naudingosios iškasenos, požeminis vanduo ar žemės gelmių šiluminė energija, 
kurių kiekis ir kokybė yra ištirti ir kurių išgavimas vadovaujantis nustatytais aplinkos ap- 
saugos reikalavimais yra ar gali būti ateityje ekonomiškai naudingas. 

Detaliai ištirti žemės gelmių ištekliai — tai telkinio arba jo dalies naudingųjų iškasenų 
ištekliai, kurių kiekis, kokybė, technologinės savybės, hidrogeologinės, kasybos ir kitos 
slūgsojimo sąlygos yra ištirtos taip detaliai, kad galima sudaryti telkinio naudojimo projektą. 
Ištirtus naudingųjų iškasenų išteklius Lietuvoje sudaro nafta, durpės, klintys, dolomitas, opo- 
ka, sapropelis, anhidritas, gipsas, kreidos mergelis, klinties tufas, molis, smėlis ir žvyras. 

Visa informacija apie naudingųjų iškasenų išteklius — jų telkinius ir perspektyvius 
plotus kaupiama Valstybinės geologinės informacinės sistemos (VGIS) duomenų bazėje, 
kurios tvarkytojas — Lietuvos geologijos tarnyba prie Aplinkos ministerijos (toliau — Lietu- 
vos geologijos tarnyba). 

Leidimus tirti žemės gelmes išduoda Lietuvos geologijos tarnyba. Tyrimų vieta 
arba plotas turi būti suderinti su žemės savininkais ir naudotojais. Be to, apie žemės 
gelmių tyrimo darbus turi būti informuota vietos savivaldybės vykdomoji instituci- 
ja. Lietuvos geologijos tarnyba valstybės lėšomis atlieka geologinį kartografavimą, 
valstybinį žemės gelmių monitoringą, žemės gelmių išteklių prognozavimą ir kitus ty- 
rimus, būtinus aplinkos apsaugai, ūkinei veiklai bei kitoms reikmėms ar būtinus pagal 
Lietuvos Respublikos tarptautinius įsipareigojimus. Kitais atvejais žemės gelmes leidi- 
mus gavę asmenys tiria savo lėšomis. 

Leidimus naudoti žemės gelmių išteklius išduoda [48]: 

1. Vyriausybė arba jos įgaliota institucija: 

1) naudoti angliavandenilių, metalų, vertingųjų mineralų, monomineralinio kvar- 
cinio smėlio išteklius; 

2)naudoti natūralias žemės gelmių ertmes pramoninėms atliekoms laidoti (išskyrus 
radioaktyviąsias ir toksiškas medžiagas); 

3)įrengti ir naudoti dirbtines žemės gelmių ertmes radioaktyviosioms ir toksiškoms 
medžiagoms laikyti; 

4) naudoti natūralias žemės gelmių ertmes naftai, dujoms ar kitoms medžiagoms 
laikyti. 

2. Aplinkos ministerija — leidimus naudoti geriamąjį gėlą ir gamybinį požeminį 

vandenį bei žemės gelmių šiluminę energiją. 

3. Lietuvos geologijos tarnyba — leidimus naudoti klinčių, dolomito, kreidos merge- 
lio, opokos, gipso, anhidrito, akmens druskos, molio, smėlio, žvyro, sapropelio, 
durpių išteklius. 

Leidimai naudoti žemės gelmes išduodami tik esant suinteresuotųjų asmenų poreikiui 
naudoti nustatytąja tvarka ištirtus ir Lietuvos geologijos tarnybos aprobuotus naudingųjų 
iškasenų, požeminio pramoninio bei mineralinio vandens išteklius, kurių naudojimas 
nesukels reikšmingo neigiamo poveikio aplinkai ar žmonių sveikatai. 

Leidimai naudoti gintaro ir kitų vertingųjų mineralų, monomineralinio kvarcinio 
smėlio, metalų rūdų išteklius, natūralias žemės gelmių ertmes pramoninėms atliekoms 
laidoti arba angliavandeniliams (naftai, dujoms) ir kitoms medžiagoms laikyti išduodami 
konkurso būdu. Leidimai naudoti klinčių, dolomito, kreidos mergelio, opokos, gipso, an- 
hidrito, akmens druskos, molio, smėlio, žvyro, sapropelio, durpių, požeminio pramoninio 
bei mineralinio vandens išteklius išduodami be konkurso. 

Leidimai naudoti žemės gelmių išteklius išduodami juridiniams asmenims (įmonėms 
arba juridinių asmenų grupėms, veikiančioms pagal jungtinės veiklos sutartį), turintiems 
teisę užsiimti šia veikla. Išduodant leidimą, su įmone sudaroma sutartis atlikti paiešką ir 
(arba) žvalgybą (ne ilgiau kaip 3 metams tos pačios rūšies ištekliams arba 5 metams — kitais 
atvejais), arba naudoti ištirtus išteklius (ne ilgiau kaip 25 metus), arba naudoti ir žemės 
gelmių ertmes (ne ilgiau kaip 99 metus). Sutartyje nurodoma: sutarties galiojimo terminas; 
aprobuotų išteklių kiekis ir jų likutis; išteklių naudojimo paskirtis; išteklių naudojimo ri- 
bos (kasybos sklypas, naudojimo gylis ir kt.); galimi išteklių gavybos kiekio apribojimai; 
naudojimo projekto parengimas; gavybos apskaita, jos periodiškumas, ataskaitos pateiki- 
mas; objekto pažeistų žemių rekultivavimas; atsakomybė už išteklių apsaugos reikalavimų 
pažeidimus; išteklių išbraukimo 1š žemės gelmių registro ar įrašymo į jį sąlygos; naujo ob- 
jekto naudojimo pradžia; įpareigojimas vykdyti žemės gelmių stebėseną (monitoringą); kitos 
sąlygos; ginčų sprendimas. Prie sutarties pridedamas atitinkamo mastelio objekto planas. 

Norint eksploatuoti žemės gelmes (išskyrus požeminį geriamąjį gėlą ir gamybinį 
vandenį, šiluminę energiją arba kai žemės gelmių išteklius žemės savininkas ar nau- 
dotojas numato naudoti savo ūkio reikmėms), reikia parengti žemės gelmių išteklių arba 
ertmių naudojimo projektą. 

Naudojimo projektas — normatyvinis dokumentas, kuriame yra numatyti raciona- 
laus ir taupaus naudingųjų iškasenų gavybos, žemės rekultivavimo 1r būtinų kitų aplinkos 
elementų atkūrimo be reikšmingo poveikio aplinkai, žmonių sveikatai ir saugumui būdai 
ir priemonės, taip pat žemės gelmių išteklių, likusių telkinyje, apsaugos nuo išsekimo ir 
kokybės blogėjimo, kai laikinai nutraukiamas jų naudojimas, priemonės. 

Naudingųjų iškasenų (išskyrus angliavandenius) išteklių ir žemės gelmių ertmių 
naudojimo projektai rengiami pagal Lietuvos geologijos tarnybos direktoriaus patvir- 
tintas taisykles. 

Naudojimo projektas rengiamas tik nustatyta tvarka įteisintam naudotis žemės skly- 
pui. Esant reikalui, turi būti atliekamos Planuojamos ūkinės veiklos poreikio aplinkai ver- 
tinimo įstatyme numatytas procedūras. 

Naudojimo projekte turi būti numatyta: 

1) išteklių naudojimo būdas ir priemonės; 

2) žemės rekultivavimo ir būtinos kitų aplinkos elementų atkūrimo priemonės; 

3) išteklių naudojimo metu pažeistos žemės rekultivavimo ir žemės gelmių išteklių, 
likusių telkinyje, apsaugos nuo išsekimo ir kokybės blogėjimo priemonės, kai lai- 
kinai ar visiškai nutraukiamas jų naudojimas. 

Naudojimo projektas turi būti suderintas su savivaldybės administracijos direktoriu- 

mi, apskrities viršininku ir Valstybine darbo inspekcija. Projektą tvirtina Aplinkos minis- 
terija arba jos įgaliota institucija. 

Išduodant leidimą, jo priedas yra naudojimo sutartis, kurioje nustatomos naudingųjų 
iškasenų, požeminio pramoninio bei mineralinio vandens išteklių ir žemės gelmių ertmių 
naudojimo iki nurodyto termino (arba žvalgybos, paieškos) konkrečiame objekte sąlygos. 

Gavęs leidimą, fizinis ar juridinis asmuo įgyja teisę šį žemės sklypą išsinuomoti iš 
valstybės. Jeigu tai nėra laisvo valstybinio fondo žemė, suinteresuotojo asmens lėšomis 
turi būti rengiamas žemės paėmimo visuomenės poreikiams žemėtvarkos projektas, 
kompensuojant už išperkamą žemę jos savininkui ar už kitus nuostolius — valstybinės 
žemės naudotojui. Po to šie žemės sklypai įregistruojami kaip laisvo valstybinio fondo 
žemė, leidžiant pakeisti paskirtį į kitos paskirties žemę ir nustatyta tvarka išnuomojami 
leidimus gavusiems asmenims. 

Leidimas naudoti žemės gelmių išteklius gali būti atšauktas, jei naudotojas: 

1) pažeidžia naudojimo sutartyje ar naudojimo projekte numatytus reikalavimus ar darbų 

atlikimo terminus ir pažeidimų nepašalina naudojimo sutartyje nustatytu laiku; 

2) pažeidžia aplinkos apsaugos ir darbų saugos reikalavimus; 

3) pažeidžia įstatymų ir kitų norminių aktų reikalavimus. 

Už naudojamus valstybinius gamtos išteklius privalo būti mokami mokesčiai 
į valstybės biudžetą. Mokesčių tarifas nustatytas Mokesčių už valstybinius gamtos 
išteklius įstatyme [19]. 

Žemės gelmių ištekliai ir ertmės turi būti naudojami racionaliai ir kompleksiškai. 
Būtina stebėti išteklių būklę, prognozuoti jų kiekio ir kokybės apskaitą, tvarkyti gaunamų 
ir liekančių telkinyje išteklių apskaitą. 

Leidimų ir sutarčių sąlygų laikymąsi prižiūri ir kontroliuoja Lietuvos geologijos 
tarnyba bei Aplinkos ministerija. Pažeidus šias sąlygas, įstatymų reikalavimus arba nau- 
dojimo projekte numatytus reikalavimus ir laiku nepašalinus nurodytų trūkumų, leidimo 
galiojimas gali būti sustabdomas arba panaikinamas. 

Žemės savininkai ar naudotojai gali kasti plačiai paplitusias naudingąsias iškasenas 
savo ūkio reikmėms (ne pardavimui) neturėdami šios rūšies ūkinės veiklos leidimo ir 
atskirai suformuoto, Nekilnojamojo turto registre įregistruoto kitai paskirčiai skirto žemės 
sklypo, jeigu tai neprieštaraus žemėtvarkos projekto ar kito teritorijų planavimo doku- 
mento sprendiniams. Tam jie privalo turėti mažojo karjero, skirto ūkio reikmėms, pasą ir 
vadovautis jame nurodytomis taisyklėmis. 

Įrengti mažuosius karjerus draudžiama rezervatuose, draustiniuose ir valstybin- 
iuose parkuose, taip pat kitose vietose, kur tai draudžia Vyriausybės patvirtintos Spe- 
cialiosios žemės ir miško naudojimo sąlygos. Mažojo karjero sklypą vietovėje pagal 
suinteresuotojo asmens prašymą turi parinkti Žemėtvarkos skyrius arba miškų urėdija. 
Šių institucijų specialistai pažymi mažojo karjero ribas ir parengia mažojo karjero pasą. 
Žemėtvarkos skyriai ir Aplinkos apsaugos departamento agentūros mažuosius karjerus 
registruoja karjerų registracijos žurnaluose. 

Mažųjų karjerų parinkimo, įrengimo ir eksploatavimo reikalavimai [77]: 

1) rezervatuose, draustiniuose ir valstybiniuose parkuose, išskyrus jų ūkines zonas, 
įrengti mažuosius karjerus draudžiama; 

2) mažojo karjero plotas neturi viršyti 0,5 ha, gylis — 2 metrų, šlaitų nuolydis gavybos 
metu — 459; 

3) kasinėjimai po viršutiniu žemės sluoksniu ir sprogdinimo darbai draudžiami; 

4) derlingasis dirvožemio sluoksnis turi būti nukastas, saugomas atskirai ir naudoja- 
mas karjerui rekultivuoti; 

5) karjeras turi būti aptvertas, prie jo pastatyti įspėjamieji ženklai; 

6) naudingosios iškasenos turi būti naudojamos tik savo ūkio reikmėms (ne parduoti). 

Baigęs naudoti mažąjį karjerą, žemės savininkas, valdytojas ar naudotojas turi jį rekul- 
tivuoti savo lėšomis per dvejus metus. Rekultivuoto karjero šlaitų nuolydis neturi viršyti 150 
(miške — 259), o dugnas turi būti išlygintas. Rekultivuotą mažąjį karjerą priima komisija, ku- 
rioje dalyvauja Žemėtvarkos skyriaus ir Aplinkos ministerijos regiono departamento atstovai. 

Mažųjų karjerų naudojimo taisyklių pažeidimus žemės gelmių eksploatavimo darbus 
kontroliuojantys pareigūnai pažymi mažojo karjero pase ir karjerų registracijos žurnale. 
Esant pažeidimų, karjero naudojimo teisė gali būti nutraukta apskrities viršininko ar 
Aplinkos ministro įsakymu. 

Pažeistų žemių rekultivavimas vykdomas Aplinkos ministerijos nustatyta tvarka. 
Baigus eksploatuoti naudingųjų iškasenų karjerą, jis turi būti rekultivuotas į buvusias 
žemės naudmenas arba, jei to neleidžia atlikti techninės galimybės, — į mišką arba vandens 
telkinius [76]. Naudingųjų iškasenų karjerų ir durpynų rekultivavimas vykdomas pagal 
telkinio naudojimo — rekultivavimo projektą. Šiame projekte numatoma rekultivavimo 
kryptis, darbų vykdymo tvarka, derlingojo dirvožemio sluoksnio ir dangos uolienų (grun- 
to) kaupų (sandėliavimo) vietos, taip pat dalinis rekultivavimas ir priemonės naudingųjų 
iškasenų likučio apsaugai, kai laikinai ar visiškai nutraukiamas telkinio naudojimas. 

Derlingasis dirvožemio sluoksnis saugomas kaupuose (voluose). Jeigu derlingojo 
dirvožemio sluoksnio kaupai išbus daugiau kaip dvejus metus, jie apsaugomi nuo erozi- 
jos ir defliacijos apsėjant daugiamečių žolių mišiniais. Derlingasis dirvožemio sluoksnis 
kaupuose gali būti laikomas ne 1lgiau kaip 20 metų. 

Rekultivavimas galimas į: 

1) žemės ūkio naudmenas, kai karjere yra priesmėlio, priemolio ir molio gruntai, o 
derlingojo dirvožemio pakanka plotui padengti 0,2-0,3 m storio (po suslūgimo) 
sluoksniu. Iškastuose durpynuose turi būti paliktas ne plonesnis kaip 0,5 m storio 
priedugninis žemapelkinių durpių sluoksnis; 

2) mišką, kai karjere yra lengvos mechaninės sudėties (smėlis, žvyras) gruntai, o sukaupto 
derlingojo dirvožemio pakanka plotui padengti 0,1 m (po suslūgimo) sluoksniu. Dur- 
pynuose miškui sodinti turi būti paliktas 0,3 m storio priedugninis durpių sluoksnis; 

3)vandens telkinius (vandens saugyklas, žuvininkystės, rekreacinius ir kitos paskirties 
tvenkinius), kai juos galima įrengti ne seklesnius kaip 2 m. Durpynuose, numato- 
muose rekultivuoti į žuvininkystės tvenkinius, turi būti paliktas 0,15 m storio prie- 
dugninis durpių sluoksnis; 

4) statybai skirtus plotus, kai juose teritorinio planavimo dokumentai numato 
gyvenamąją ar pramoninę statybą; 

5) kitos paskirties plotus, kai yra poreikis įrengti autolenktynių trasas, sporto aikštynus, 

sąvartynus ir kt. 

Derlingasis dirvožemio sluoksnis neskleidžiamas teritorijose, projektuojamose rekul- 
tivuoti į vandens telkinius, statybai skirtus ir kitos paskirties plotus. 

Pašlapusiuose plotuose atliekama sausinamoji melioracija. Teritorijos sausinimas at- 
virais grioviais taikomas tik tais atvejais, kai sausinti drenažu neįmanoma arba ekonomiškai 
netikslinga. 

Sausinamasis tinklas durpynuose įrengiamas maksimaliai panaudojant senus magis- 
tralinius ir kitus griovius. 

Rekultivuojant į žemės ūkio naudmenas, pažeista žemė suariama iki 0,5 m gylio. 
Po to paskleidžiamas derlingasis dirvožemis, ir žemė apsėjama augalais, sutvirtinančiais 
paviršius dirvožemio sluoksnį ir praturtinančiais jį azotu. Tai — ankštinės žolės (lubinai, 
liucernos, dobilai, esparcetai, garždeniai) bei varpiniai augalai; jie auginami 1-3 metus. 

Vandens telkiniai gali būti įrengiami karjeruose, kuriuose naudingųjų iškasenų gavyba 
buvo vykdoma žemiau gruntinio vandens lygio, ir durpynuose, kuriuose po gavybos pakelia- 
mas vandens lygis. Juos įrengiant numatomos priemonės gretimų plotų užpelkėjimui išvengti. 

Lietuvos Respublikos Seimo 1996 m. patvirtintoje Valstybinėje aplinkos apsaugos strate- 
gijoje [39] numatyta išvengti neigiamo poveikio aplinkai eksploatuojant naudingąsias iškasenas, 
rekultivuoti baigtus naudoti karjerus. 2002 m. patvirtintoje Valstybės ilgalaikės plėtros strate- 
gijoje numatyta stiprinti ir tobulinti žemės gelmių panaudojimo valstybinį reguliavimą. Pagal 
Vyriausybės patvirtintą Valstybinių geologinių tyrimų 2006-2010 m. programą [55], pagrindinis 
valstybinių geologinių tyrimų Lietuvoje tikslas — aprūpinti valstybės institucijas ir visuomenę 
informacija apie žemės gelmes ir jų išteklius, žemės gelmėse ir jų paviršiuje vykstančius gam- 
tinius ir antropogeninius procesus bei jų sąveiką. Žemės gelmių išteklių apskaitą ir jų naudo- 
jimo kontrolę vykdo Lietuvos geologijos tarnyba. 


38 


4. SAUGOMŲ TERITORIJŲ NAUDOJIMO IR TVARKYMO 
TEISINIS REGLAMENTAVIMAS 


4.1. Saugomų teritorijų sistema 


Saugomų teritorijų sistemą sudaro šios saugomų teritorijų kategorijos [22]: 

1) konservacinės apsaugos prioriteto teritorijos. Joms priskiriami rezervatai, draus- 
tiniai ir paveldo objektai; 

2) atkuriamosios apsaugos prioriteto teritorijos. Joms priskiriami šie saugomų 
teritorijų tipai: atkuriamieji sklypai, genetiniai sklypai; 

3) ekologinės apsaugos prioriteto teritorijos. Joms priskiriamos ekologinės apsaugos 
Zonos; 

4) kompleksinės saugomos teritorijos. Šiai kategorijai priskiriami valstybiniai parkai 
— nacionaliniai ir regioniniai parkai, taip pat biosferos stebėsenos (monitoringo) 
teritorijos — biosferos rezervatai ir biosferos poligonai. 

Veiklą saugomose teritorijose reglamentuoja: 

1) Saugomų teritorijų įstatymas, Aplinkos apsaugos įstatymas, Nekilnojamojo 
kultūros paveldo apsaugos įstatymas, Miškų įstatymas, Teritorijų planavimo 
įstatymas, Statybos įstatymas bei kiti įstatymai; 

2) saugomų teritorijų nuostatai; 

3) saugomų teritorijų planavimo dokumentai — planavimo schemos 1r tvarkymo 
projektai; 

4) apsaugos sutartys, kurios gali būti sudaromos dėl veiklos apribojimų saugomose 
teritorijose, konkrečių žemės, miško bei vandens telkinio naudojimo sąlygų nustaty- 
mo. Šios sutartys turi būti įregistruotos Nekilnojamojo turto registre. Jose nustatyti 
veiklos apribojimai turi atitikti veiklą saugomose teritorijose reglamentuojančių 
dokumentų reikalavimus. 

Rezervatai — tai saugomos teritorijos, įsteigtos išsaugoti bei tirti moksliniu požiūrių 
ypač vertingus gamtinius ar kultūrinius teritorinius kompleksus, užtikrinti natūralią 
gamtinių procesų eigą arba kultūros vertybių autentiškumo palaikymą, propaguoti gamtos ir 
kultūros paveldo teritorinių kompleksų apsaugą. Šiose teritorijose nustatoma konservacinė 
pagrindinė tikslinė žemės naudojimo paskirtis, nutraukiant jose ūkinę veiklą. 

Rezervatų steigimo pagrindiniai tikslai: 

1) užtikrinti natūralią gamtinių procesų eigą arba kultūros paveldo teritorinių 

kompleksų ir objektų (vertybių) autentiškumo palaikymą; 

2) išsaugoti tipišką arba unikalų gamtinį arba kultūrinį kraštovaizdį ir jame esančius 
paveldo objektus; 

3) išsaugoti vertingas natūralias ekosistemas, buveines, laukinių augalų, grybų ir 
gyvūnų rūšių genofondą; 

4) organizuoti nuolatinius mokslinius tyrimus ir stebėjimus, propaguoti gamtos ir 
kultūros vertybes. 

Lietuvoje yra trys valstybiniai gamtiniai rezervatai (Čepkelių, Kamanų ir Viešvilės; 

Žuvinto biosferos rezervatas priskirtas prie kitų saugomų teritorijų) bei Kernavės ir Pilių 

valstybiniai kultūriniai rezervatai. Visas jų plotas - 18,9 tūkst. ha. Be to, yra 34 valstybinių 
parkų gamtiniai rezervatai ir Dubravos rezervatinė apyrubė. 

Rezervatų teritorijose galima: atkurti kompleksus bei objektus, pažeistus ūkinės ar 
kitokios veiklos; imtis priešgaisrinių ir sanitarinių priemonių; statyti statinius, reikalingus 
rezervato steigimo tikslams įgyvendinti. 

Draustiniai — tai saugomos teritorijos, įsteigtos išsaugoti moksliniu bei pažintiniu 
požiūriu vertingas gamtos ir (ar) kultūros vietoves, jose esančius gamtos ir kultūros 
paveldo teritorinius kompleksus ir objektus (vertybes), kraštovaizdžio ir biologinę 
įvairovę bei genetinį fondą. Šiose teritorijose esančių vertybių išsaugojimas užtikrinamas 
nenutraukiant jose ūkinės veiklos. 

Draustinių steigimo pagrindiniai tikslai: 

1)išsaugoti gamtos ir kultūros paveldo teritorinius kompleksus (vertybes) bei 
vietoves; 

2)užtikrinti kraštovaizdžio ir biologinę įvairovę bei ekologinę pusiausvyrą; 

3) išsaugoti laukinių augalų, gyvūnų bei grybų buveines ir rūšis, genetiniu požiūriu 
vertingas jų populiacijas. 

Pagal saugomų gamtos ir kultūros paveldo teritorinių kompleksų (vertybių) pobūdį 

draustiniai skirstomi į gamtinius, kultūrinius ir kompleksinius. 

Lietuvoje2005m.buvo254valstybiniai draustiniai: 10 geologinių,40 geomorfologinių, 
34 hidrografiniai, 11 pedologinių, 32 botaniniai, 1 teriologinis, 6 ornitologiniai, 3 herpe- 
tologiniai, 10 ichtiologinių, 6 entomologiniai, 14 botaninių-zoologinių, 39 telmologiniai ir 
48 kraštovaizdžio (buv. landšaftiniai) draustiniai. Visas jų plotas —- 147,1 tūkst. ha. Be to, 
101 savivaldybių draustinis užėmė 11,2 tūkst. ha plotą. 

Valstybinius draustinius steigia, jų ribas tvirtina ir keičia Vyriausybė Aplinkos 
ministerijos teikimu. Savivaldybių draustinius, suderinus su Aplinkos ministerija, 
steigia savivaldybių tarybos. 

Gamtiniuose ir kompleksiniuose draustiniuose draudžiama: 

1) naikinti ar žaloti reljefo formas bei saugomus objektus; 

2) kasti durpes ir ežerų nuosėdas (sapropelį), išskyrus pradėtas kasti iki draustinio 

įsteigimo; 

3) rengti naujus naudingųjų iškasenų karjerus ir šachtas, taip pat naujus gręžinius naf- 
tos ir dujų žvalgybai bei gavybai, statyti pramonės įmones, kurioms reikalingi taršos 
integruotos prevencijos ir kontrolės leidimai, aerodromus, vėjo jėgaines, išskyrus 
atstatomus vėjo malūnus, rengti sąvartynus, kitus aplinką teršiančius statinius; 

4) rinkti, sprogdinti, pjaustyti ar kitaip naikinti didesnius kaip 0,5 kubinio metro 
natūraliai juose esančius akmenis; 

5) tvenkti ir reguliuoti natūralias upes, keisti jų vagas ir natūralų ežerų vandens lygį. 
Atstatyti buvusias užtvankas, kitus hidrotechninius statinius, tvirtinti krantus, 
valyti vagas, įrengti dirbtinius vandens telkinius, atlikti kitus darbus galima tik 
tais atvejais, kai tai reikalinga draustinyje esantiems kultūros paveldo objektams 
(nekilnojamosioms kultūros vertybėms) atkurti bei tvarkyti ir vykdant prevencines 
priemones miestuose, miesteliuose ir kaimuose stichinėms nelaimėms išvengti; 

6) įrengti naujus su draustinio paskirtimi nesusijusius, didesnius kaip 0,1 hektaro 
vandens telkinius; 

7) sausinti ir keisti į kitas žemės naudmenas pelkes ir jų apypelkius; 

8) statyti su draustinio steigimo tikslais nesusijusius statinius, išskyrus pastatus esa- 
mose ir buvusiose sodybose, taip pat vietas, nustatytas draustinių tvarkymo planuose 
ar projektuose ir bendrojo planavimo dokumentuose; 

9) sodinti želdinius, užstojančius istorinę, kultūrinę bei estetinę vertę turinčias 
panoramas; 

11) atlikti kitą veiklą, kuri gali pakenkti saugomiems kompleksams bei objektams 
(vertybėms). 

Kultūriniuose draustiniuose draudžiama: 

1) naikinti ar žaloti kultūros paveldo kompleksus ir objektus (vertybes), naikinti jų 
autentiškumą; 

2) iš esmės pakeisti kultūros paveldo objektų aplinką, mažinant kultūros paveldo 
objektų vertę. 

Leistinąsias ir rekomenduojamas statinių formas, dydžius, teritorijos užstatymą pro- 
centais, atstumus nuo vandens telkinių ir šlaitų nustato saugomų teritorijų apsaugos regla- 
mentai ir (ar) statybų saugomose teritorijose regioniniai architektūriniai reglamentai. Juose 
gali būti sugriežtinti anksčiau išvardyti reikalavimai bei nustatyti papildomi reikalavimai. 

Draustiniuose skatinama veikla, puoselėjanti, išryškinanti ir propaguojanti saugomus 
kompleksus ar objektus (vertybes), atkurianti tradicinius gamtinės ar kultūrinės aplinkos 
elementus, taip pat pažintinis turizmas. 

Paveldo objektai — tai atskiri arba tankias grupes sudarantys gamtos ir kultūros 
paveldo objektai - kraštovaizdžio elementai, kuriems dėl jų vertės teisės aktais nustatytas 
specialus apsaugos ir naudojimo režimas. 

Išskiriami gamtos paveldo objektai (saugomi gamtinio kraštovaizdžio objektai) ir 
kultūros paveldo objektai (nekilnojamosios kultūros vertybės). 

Saugomus objektus skelbia Vyriausybė ar jos įgaliota institucija. Savivaldybės gali 
skelbti savivaldybių saugomus objektus. Vertingiausi saugomi objektai Vyriausybės nu- 
tarimu skelbiami gamtos ir kultūros paminklais. Visi saugomi objektai turi savo teritorijas, 
kurios nustatomos bei jų ribos tvirtinamos skelbiant objektus. 

Paveldo objektų teritorijose draudžiama: 

1) naikinti ir žaloti paveldo objektus ar jų vertės požymius; 

2) kasti, arti žemę, perkelti į kitą vietą riedulius, išskyrus atvejus, kai šie darbai susiję 

su paveldo objektų eksponavimu, naudojimu 1r tvarkymu; 

3) statyti statinius, nesusijusius su paveldo objektų eksponavimu ar tvarkymu. 

Paveldo objektų apsaugos ir tvarkymo ypatumus nustato Saugomų teritorijų 
įstatymas, Nekilnojamųjų kultūros vertybių apsaugos įstatymas, paveldo objektų nuosta- 
tai, nekilnojamųjų kultūros vertybių apsaugos reglamentai. 

Valstybiniai (nacionaliniai ir regioniniai) parkai — tai didelio ploto saugomos teri- 
torijos, įsteigtos gamtiniu, kultūriniu ir rekreaciniu požiūriais sudėtingose, ypač vertingose 
teritorijose, kurių apsauga ir tvarkymas siejamas su teritorijos funkcinių bei kraštovaizdžio 
tvarkymo zonų nustatymų. 

Valstybinių parkų steigimo pagrindiniai tikslai: 

1) išsaugoti gamtiniu 1r kultūriniu požiūriais vertingą kraštovaizdį; 

2)išsaugoti tipiškas arba unikalias ekosistemas; 

3) atkurti sunaikintus ir pažeistus gamtinius bei kultūrinius kompleksus ir objektus 
(vertybes); 

4) sudaryti sąlygas moksliniams tyrimams gamtos ir kultūros paveldo apsaugos srityse; 

5) propaguoti ir remti Lietuvos regionų etnokultūros tradicijas; 

6) sudaryti sąlygas rekreacijai, pirmiausia pažintiniam turizmui. 

Nacionaliniai parkai įsteigti nacionalinės svarbos gamtinio ir kraštovaizdžio kom- 
pleksams, reprezentuojantiems šalies etnokultūrinių sričių gamtinius bei kultūrinius 
savitumus, saugoti, tvarkyti ir jų naudojimui reguliuoti. Tai Aukštaitijos (40,0 tūkst. ha), 
Dzūkijos (55,9 tūkst. ha), Kuršių nerijos (26,4 tūkst. ha), Trakų istorinis (8,3 tūkst. ha) ir 
Žemaitijos (21,7 tūkst. ha) nacionaliniai parkai. 

Regioniniai parkai įsteigti gamtiniu, kultūriniu ir rekreaciniu požiūriais regioninės 
svarbos kraštovaizdžio kompleksams ir ekosistemoms saugoti, jų rekreaciniam bei ūkiniam 
naudojimui reguliuoti. Lietuvoje yra 30 regioninių parkų (438,5 tūkst. ha). 

Valstybinių parkų direkcijos atsako už saugomų kraštovaizdžio kompleksų 
ir objektų apsaugą, organizuoja jų priežiūrą ir tvarkymą, skatina pažintinį turizmą, 
racionalų gamtos išteklių naudojimą, kartu su vietos savivaldos institucijomis nustato 
parko teritorijos lankymo tvarką. 

Valstybinių parkų ir jų zonų ribų planuose išskiriamos šios funkcinio prioriteto zo- 
nos: konservacinio (rezervatai ir draustiniai), ekologinės apsaugos, rekreacinio prioriteto, 
ūkinio prioriteto ir kitos paskirties zonos. Valstybinių parkų tvarkymo planuose išskiriamos 
kraštovaizdžio tvarkymo zonos, kuriose reguliuojamas teritorijos naudojimas ir apsauga. 
Jos nustatomos pagal tipinius apsaugos reglamentus. 

Valstybiniuose parkuose draudžiama arba ribojama veikla, galinti pakenkti sau- 
gomiems kompleksams ir objektams (vertybėms), taip pat rekreaciniams ištekliams. Val- 
stybiniuose parkuose draudžiama: 

1) rengti naujus naudingųjų iškasenų karjerus ir šachtas, taip pat naujus gręžinius 
naftos ir dujų žvalgybai bei gavybai, statyti pramonės įmones, kurioms reikalingi 
taršos integruotos prevencijos ir kontrolės leidimai, aerodromus, vėjo jėgaines, 
išskyrus atstatomus vėjo malūnus, tiesti tranzitinius inžinerinius tinklus, keisti 
reljefo formas, hidrografinio tinklo natūralius elementus, naikinti ir keisti istoriškai 
susiformavusio kultūrinio kraštovaizdžio pobūdžio, urbanistinių ir architektūrinių 
jo elementų bei kitų saugomų kompleksų ir objektų (vertybių) vertės požymius; 

2) mechaniškai ardyti natūralių pelkių augalinę dangą, kasti jose durpes, taip pat 
sausinti ir keisti į žemės ūkio naudmenas bei vandenis aukštapelkes, tarpinio tipo 
pelkes ir jų apypelkius bei žemapelkes, kurių plotas didesnis kaip 0,5 hektaro, o 
durpių sluoksnis didesnis kaip 1 metras, ir jų apypelkius; 

3) tvenkti ir reguliuoti natūralias upes, keisti jų vagas ir natūralių ežerų vandens 
lygį. Atstatyti buvusias užtvankas, kitus hidrotechninius statinius, tvirtinti krantus, 
valyti vagas, įrengti dirbtinius vandens telkinius, atlikti kitus darbus galima tik 
tais atvejais, kai tai reikalinga draustinyje esantiems kultūros paveldo objektams 
(nekilnojamosioms kultūros vertybėms) atkurti bei tvarkyti ir vykdant prevencines 
priemones miestuose, miesteliuose ir kaimuose stichinėms nelaimėms išvengti; 

4) statyti statinius valstybinių parkų tvarkymo planuose (planavimo schemose) ir 
bendrojo planavimo dokumentuose nenustatytose vietose; 

Statiniai valstybiniuose parkuose projektuojami, statomi ar rekonstruojami vado- 
vaujantis teisės aktais, valstybinių parkų tvarkymo planų (planavimo schemų) spren- 
diniais, atsižvelgiant į miestelių ir kaimų architektūros, kraštovaizdžio ypatumus, pavel- 
do objektų apsaugos reikalavimus. Leistinąsias ir rekomenduojamas statinių formas, 
dydžius, teritorijos užstatymą procentais, atstumus nuo vandens telkinių ir šlaitų nustato 
valstybinių parkų individualūs apsaugos reglamentai ir (ar) statybų saugomose terito- 
rijose regioniniai architektūriniai reglamentai. Juose gali būti sugriežtinti šie išvardinti 
reikalavimai bei nustatyti papildomi reikalavimai. 

Kitas saugomas teritorijas sudaro biosferos stebėsenos (monitoringo) teritorijos, 
atkuriamų gamtos išteklių sklypai ir ekologinės apsaugos zonos. 

Biosferos stebėsenos (monitoringo) teritorijos steigiamos siekiant stebėti, kontroliuoti ir 
prognozuoti gamtinių sistemų pokyčius, vykdyti biosferos naudojimo eksperimentus bei tyri- 
mus. Pagal reikšmę ir organizavimo ypatumus jos skiriamos į biosferos rezervatus ir biosferos 
poligonus. Lietuvoje 2005 m. buvo Žuvinto biosferos rezervatas ir 13 biosferos poligonų. 

Atkuriamų gamtos išteklių sklypų steigimo pagrindinis tikslas yra atkurti ūkinės veik- 
los nuskurdintas gamtos išteklių rūšis (sėklinių medynų, uogynų, grybynų, vaistažolių, 
medžiojamosios formos, durpynų, požeminio vandens ištekliams atkurti ir pagausinti). 
Šiuose sklypuose ribojama veikla, mažinanti gamtos išteklius, taip pat žemės, miškų ir 
vandenų naudojimas, naudingųjų išteklių eksploatavimas. 

Ekologinės apsaugos zonos skirstomos į: 

1) bendrosios ekologinės apsaugos — miestų ir kurortų, pajūrio ir laukų apsau- 
gos, požeminių vandenų (vandenviečių), paviršinio vandens telkinių, agrarinių 
takoskyrų bei intensyvaus karsto apsaugos zonos; 

2) buferinės apsaugos — valstybinių rezervatų, valstybinių parkų ir valstybinių 
draustinių, paveldo objektų buferinės apsaugos zonos; 

3) fizinės apsaugos — paveldo objektų, valstybinio geodezinio pagrindo punktų, elek- 
tros linijų, dujotiekių ir naftotiekių, ryšių linijų bei kitų infrastruktūros objektų 
fizinės apsaugos zonos; 

4) regimosios (vizualinės) apsaugos — paveldo objektų, astronomijos observatorijų, 
aerodromų bei kitų infrastruktūros objektų regimosios (vizualinės) apsaugos zo- 
nos; tai plotai, kuriuose aplinkos keitimas gali pakenkti šių objektų aplinkai ar 
trukdyti juos apžvelgti; 

5) sanitarinės apsaugos — gamybinių ir komunalinių objektų, žemės ūkio įmonių bei 
kitų ūkio ir infrastruktūros objektų sanitarinės apsaugos zonos; 

6) rezervuojančiosios apsaugos — perspektyvių naudingųjų iškasenų plotų apsau- 
g0S Zonos. 

Apsaugos zonose žemės naudojimo apribojimus nustato Vyriausybės nutarimais 
tvirtinamos Specialiosios žemės ir miško naudojimo sąlygos. Pagrindiniai jų reikalavi- 
mai yra susiję su vandens telkinių apsauga nuo teršimo ir statybų ar kitos intensyvios 
veiklos šiose teritorijose apribojimais. 

Apie naujų saugomų teritorijų steigimą turi būti informuojami žemės savininkai. 
Jei steigiant saugomą teritoriją nustatomas veiklos apribojimas sumažina žemės sa- 
vininko arba naudotojo gaunamą naudą, jiems pageidaujant, už patirtus nuostolius 
turi būti išmokamos kompensacijos. 

Buferinės apsaugos zonos nustatomos siekiant sumažinti neigiamą veiklos poveikį 
valstybiniams rezervatams, valstybiniams parkams, biosferos rezervatams bei paveldo ob- 
jektams ir išsaugoti šių teritorijų regimąją aplinką. Be to, šios zonos gali būti nustatomos 
ir valstybiniams draustiniams. 

Buferinės apsaugos zonos nustatomos tvirtinant saugomų teritorijų specialiojo pla- 
navimo dokumentus (ribų planus). 

Paveldo objektų fizinės apsaugos pozoniuose draudžiami statybų darbai, o regimo- 
sios (vizualinės) apsaugos pozoniuose — darbai, trukdantys apžvelgti paveldo objektus. 

Žemės ir kito nekilnojamojo turto savininkai bei valdytojai turi teisę į pretenzijas dėl 
pasiūlymų steigti saugomas teritorijas, keisti esamų saugomų teritorijų statusą, nustatyti 
ar keisti veiklos apribojimus Vyriausybės įgaliotos institucijos nustatyta tvarka pareikšti 
institucijai, teikiančiai pasiūlymus dėl saugomos teritorijos steigimo, objektų skelbimo 
saugomais, esamos saugomos teritorijos statuso arba nustatyto apsaugos ir naudojimo 
reikalavimų pakeitimo. 

Asmenys, gyvenantys saugomose teritorijose, gali verstis veikla, neprieštaraujančia 
saugomos teritorijos steigimo tikslams, turi teisę gauti finansinę ir kitokią paramą už gam- 
tos ir kultūros paveldo teritorinių kompleksų ir objektų (vertybių) priežiūrą. 

Saugomose teritorijose žemės savininkams ir valdytojams gali būti teikiamos žemės 
mokesčio bei kitos lengvatos (įstatymų nustatytais atvejais ir Vyriausybės nustatyta tvarka). 

Saugomose teritorijose žemės ir kito nekilnojamojo turto savininkai, naudotojai bei 
valdytojai, kiti juridiniai bei fiziniai asmenys privalo laikytis teritorijų planavimo doku- 
mentuose toms teritorijoms nustatytų, taip pat nekilnojamojo turto registre įregistruotų 
veiklos apribojimų ir reikalavimų. 

Už gamtos ir kultūros paveldo teritorinių kompleksų ir objektų (vertybių) išsaugojimą 
atsako jų savininkai, valdytojai ir naudotojai. 

Žemės savininkai, naudotojai bei valdytojai negali trukdyti įstatymų ar kitų teisės 
aktų numatytais tikslais lankyti arba tvarkyti saugomų kompleksų bei objektų (vertybių), 
poilsiaviečių, takų, regyklų, kitų rekreacinių objektų. 

Žemės naudojimo ir žemės savininkų, valdytojų bei naudotojų veiklos, susijusios su 
teritorijų planavimo dokumentuose nustatytais apribojimais, kontrolę saugomose teritori- 
jose pagal kompetenciją vykdo valstybiniai aplinkos apsaugos inspektoriai, valstybiniai 
saugomų teritorijų pareigūnai, valstybiniai miškų pareigūnai, valstybiniai žemės tarnybų 
pareigūnai, teritorijų planavimo ir statybos priežiūros pareigūnai ir nekilnojamųjų kultūros 
paveldo vertybių apsaugos pareigūnai. 

Vyriausybės įgaliotos institucijos vykdo: 

1) saugomų teritorijų kontrolę; 

2) valstybinių rezervatų, valstybinių parkų ir biosferos rezervatų direkcijų veik- 
los užtikrinant nustatyto kraštovaizdžio apsaugos ir naudojimo režimo laikymąsi, 
kraštovaizdžio apsaugos ir tvarkymo, kitų tikslinių programų įgyvendinimą, kontrolę 
bei valstybinių saugomų teritorijų apsaugos ir naudojimo režimo valstybinę kontrolę; 

3) saugomų teritorijų žemės naudojimo ir žemės savininkų, valdytojų ir naudotojų veiklos, 
susijusios su teritorijų planavimo dokumentuose nustatytais apribojimais, kontrolę. 

Juridiniai ir fiziniai asmenys, padarę žalą saugomoms teritorijoms, privalo ją atlyginti 
kiek įmanoma natūra (atkurti pirminę objekto ar teritorijos būklę), be to, atlyginti padary- 

tus tiesioginius ir netiesioginius nuostolius. Kai ta pačia veika pažeidžiami visuomenės in- 
teresai ir padaroma žala fizinių ar juridinių asmenų turtui, pažeidimą padarę asmenys pri- 
valo atlyginti tiek saugomoms teritorijoms, tiek fizinių ar juridinių asmenų turtui padarytą 
žalą. Nuostoliai nustatomi pagal Vyriausybės įgaliotos institucijos patvirtintą metodiką. 
Žemės savininkams ir valdytojams, kurių žemės valdos įeina į naujai steigiamas sau- 
gomas teritorijas arba kai keičiamas esamos saugomos teritorijos statusas, mokamos kom- 
pensacijos. Kompensacijų mokėjimo tvarką nustato Vyriausybės nutarimai (2006 11 10, Nr. 
1100 ir 2004 12 03, Nr. 1578). Kompensacijos mokamos tuo atveju, jeigu nustatyti veiklos 
apribojimai realiai sumažina gaunamą naudą arba uždraudžia anksčiau vykdytą veiklą. 
Žemės ūkio paskirties žemės savininkams ir valdytojams numatytos kompensacinės 
išmokos už žemės ūkio naudmenas saugomose teritorijose, kuriose apribota ar uždrausta 
tokia veikla: 
1) pievas ar ganyklas paversti ariamąja žeme arba persėti jas kultūrinėmis žolėmis; 
2) įrengti sausinimo ar drėkinimo sistemas; 
3) naudoti trąšas, augalų apsaugos priemones ar kalkinti žemės ūkio naudmenas; 
4) ganyti arba šienauti (apribotas vieno hektaro žemės plote ganomų gyvulių skaičius, 
nustatyti ganymo ar šienavimo terminai). 
Privataus miško savininkams ir valdytojams numatytos kompensacinės išmokos 
jeigu nustatyti šie apribojimai: 
1) uždraudžiami pagrindiniai miško kirtimai, kai privataus miško savininkas ar valdy- 
tojas patiria nuostolius, prilygstančius brandaus medyno likvidinės medienos vertei; 
2) nustatomas papildomas reikalavimas visam laikui palikti neiškirstą tam tikrą dalį 
brandaus medyno likvidinės medienos, kai privataus miško savininkas ar valdytojas 
patiria nuostolių, prilygstančių paliekamos neiškirstos likvidinės medienos vertei; 
3) padidinamas pagrindinių miško kirtimų amžius, kai vėlesniam laikui atidedamas 
brandaus medyno likvidinės medienos iškirtimas ir pajamų už parduotą medieną 
gavimas ir tolesnis investavimas; 
4)uždraudžiamas pagrindinio plynojo miško kirtimo būdas arba sumažinamas leis- 
tinasis pagrindinio plynojo miško kirtimo biržės plotas ar plotis, kai dalis bran- 
daus medyno likvidinės medienos turi būti paliekama neiškirsta ir vėlesniam lai- 
kui atidedamas pajamų už šią medienos dalį gavimas ir tolesnis investavimas. 


4.2. Saugomų teritorijų tvarkymo planavimas 


Saugomų teritorijų planavimas yra svarbi kraštotvarkos tikslų ir uždavinių 
įgyvendinimo priemonė. Saugomų teritorijų planai ir schemos priskiriami specialiojo pla- 
navimo dokumentams. 

Skiriami šie saugomų teritorijų specialiųjų planų tipai: 

1) saugomų teritorijų tinklų schemos — rengiamos saugomų teritorijų sistemos arba 

jos dalių plėtros bendrajai strategijai nustatyti; 

2) gamtinio karkaso ir (ar) ekologinio tinklo formavimo schemos — rengiamos 

kraštovaizdžio ekologinio stabilumo ir biologinės įvairovės išsaugojimo bendrajai 
teritorinei sistemai nustatyti bei plėtoti; 

3) ekologinės apsaugos zonų tinklų schemos — rengiamos regioninę svarbą turinčių 
ekologinės apsaugos (apsaugančių) teritorijų plėtrai reguliuoti; 

4) saugomų teritorijų ir jų zonų ribų planai — rengiami steigiant naujus valstybinius 
rezervatus, valstybinius parkus, draustinius, biosferos stebėsenos (monitoringo) 
teritorijas arba keičiant jų ribas bei nustatant funkcinio prioriteto (konservacinio, 
rekreacinio, ekologinės apsaugos ir kt.) zonų ribas; 

5) saugomų teritorijų tvarkymo planai (planavimo schemos) — rengiami saugomų 
teritorijų naudojimą ir apsaugą reguliuojančioms kraštovaizdžio tvarkymo 
zonoms bei jų reglamentams, gamtos ir kultūros paveldo teritorinių kompleksų 
ir objektų (vertybių) apsaugos ir tvarkymo kryptims bei priemonėms, taip pat 
kraštovaizdžio formavimo, rekreacinės infrastruktūros kūrimo bei kitoms tvar- 
kymo priemonėms nustatyti; 

6) saugomų teritorijų gamtotvarkos ir (ar) paveldotvarkos projektai — rengiami 
konkrečių tvarkymo priemonių sistemai saugomose teritorijose arba jų dalyse 
nustatyti. Pagrindiniai saugomų teritorijų planavimo dokumentai yra šių teritorijų 
funkcinio ir tvarkomojo zonavimo planai (schemos). Atliekant planavimą 
išskiriamos kraštotvarkos zonos. 

Kraštotvarkos zona — tai apibrėžtą socialinę paskirtį bei ekologinius reikalavimus 
turinti teritorijos dalis. Funkcinio zonavimo metu nustatoma teritorijos socialinė paskirtis; 
tvarkomojo zonavimo — lokalizuojami konkretūs kraštovaizdžio formavimo, žemėnaudos ir 
žemėvaldos nustatymo, infrastruktūros kūrimo, gamtonaudos bei kitos veiklos reglamenta- 
vimo būdai. Tvarkomasis zonavimas priskiriamas planavimo proceso detalizacijos stadijai. 
Jis papildo funkcinį — nustato veiklos pobūdį bei jos reglamentą funkcinėse zonose. 

Saugomų teritorijų tvarkymo planai (planavimo schemos) rengiami naudojantis 
Vyriausybės 2004 m. rugpjūčio 19 d. nutarimu Nr. 996 patvirtintais Saugomų teritorijų tipiniais 
apsaugos reglamentais [Valstybės žinios, 2004, Nr. 131 - 4704]. Tipiniai apsaugos reglamentai 
yra kraštovaizdžio tvarkymo zonų, nustatomų rengiant saugomų teritorijų tvarkymo planus 
(planavimo schemas), kraštovaizdžio apsaugos, naudojimo ir tvarkymo reikalavimai. 

Valstybiniuose parkuose išskiriamos šios funkcinio prioriteto zonos: konservacinio 
(rezervatai ir draustiniai), ekologinės apsaugos, rekreacinio, ūkinio ir kitos paskirties prio- 
riteto zonos. Biosferos rezervatuose išskiriamos šios funkcinio prioriteto zonos: konservacinio 
(gamtiniai rezervatai ir draustiniai) ir ekologinės apsaugos prioritetų, taip pat eksperimentų, 
ekosistemų atkūrimo ir šiai teritorijai būdingos ūkinės veiklos zonos. Biosferos poligonuose 
taip pat gali būti išskirtos įvairios funkcinės paskirties zonos. Valstybiniuose rezervatuose ir 
draustiniuose gali būti išskiriama tik konservacinio funkcinio prioriteto zona. 

Vienoje funkcinio prioriteto zonoje gali būti išskiriamos kelios kraštovaizdžio tvar- 
kymo zonos. Kraštovaizdžio tvarkymo zonos sudaro teritorijos kraštotvarkos kategorijų 
sistemą, skirstomą į konservacinės, miškų ūkio, žemės ūkio ir kitos pagrindinės paskirties 
ir vandens ūkio paskirties žemės zonų grupes (tvarkymo reglamentus). Konkrečios 
kraštovaizdžio tvarkymo zonos nustatomos saugomos teritorijos tvarkymo plano brėžinyje 
M 1:10 000 — 1:35 000. Kraštovaizdžio tvarkymo zonos išskiriamos atsižvelgiant 1 
pagrindinę tikslinę žemės naudojimo paskirtį ir teritorijos apsaugos ir naudojimo pobūdį. 
Nustatomas kraštovaizdžio tvarkymo pobūdis nepriklauso nuo žemės nuosavybės formos 
ir taikomas visiems žemės savininkams, valdytojams ir naudotojams. 

Kraštovaizdžio tvarkymo zonų apsaugos, naudojimo ir tvarkymo būtinosios sąlygos 
(reikalavimai) gali būti detalizuojami pagal konkrečios vietos sąlygas ir ypatumus. Saugomai 
teritorijai ar jos daliai, kuriai suteiktas Europos Bendrijos svarbos saugomos teritorijos statusas, 
papildomai taikomi Bendrieji buveinių ar paukščių apsaugai svarbių teritorijų nuostatai, patvir- 
tinti Lietuvos Respublikos Vyriausybės 2004 m. kovo 15 d. nutarimu Nr. 276 [50]. 

Gamtos paveldo objektai saugomi ir tvarkomi vadovaujantis Saugomų teritorijų 
įstatymu, Vyriausybės 1997 m. gruodžio 23 d. nutarimu Nr. 1463 patvirtintais Saugomų 
gamtinių kraštovaizdžio objektų nuostatais, ir Vyriausybės nutarimu [42] patvirtinto- 
mis Specialiosiomis žemės ir miško naudojimo sąlygomis. Kultūros paveldo objektai 
(nekilnojamosios kultūros vertybės) ir jų teritorijos saugomi ir tvarkomi vadovaujantis 
Nekilnojamųjų kultūros vertybių apsaugos įstatymu ir kitais teisės aktais. 

Valstybinių rezervatų ir nacionalinių parkų bei jų zonų ribų planus tvirtina Seimas, 
regioninių parkų ir valstybinių draustinių ir (ar) jų zonų ribų planus tvirtina Vyriausybė. 
Saugomų teritorijų tvarkymo planus (planavimo schemas) ir projektus tvirtina Vyriausybė 
arba jos įgaliotos institucijos. Saugomų teritorijų strateginio planavimo dokumentus tvir- 
tina Vyriausybė arba jos įgaliotos institucijos. Savivaldybių saugomų teritorijų planavimo 
dokumentus tvirtina savivaldybės institucijos įstatymų nustatyta tvarka. 

Valstybinių parkų, biosferos rezervatų ir draustinio tvarkymo planų spren- 
diniais nustatomos: 

1) kraštovaizdžio zonos, apsaugos, tvarkymo ir naudojimo reglamentai; 

2) konservacinio prioriteto teritorijų apsaugos bei tvarkymo, pažeistų gamtos 
kompleksų bei objektų atkūrimo priemonės, aplinkosaugos ir žemės bei miškų ūkio 
veiklos kryptys, pateikiama svarbiausių tvarkymo darbų programa; žemės tikslinės 
paskirties ir žemės naudmenų transformavimo poreikiai ir keitimo apribojimai; 
valstybinių parkų teritorijos rekreacinio naudojimo sistema — nustatytos vietos 
rekreacinių objektų statybai, pažintinio turizmo trasų sistema, siūlomi rekreacinės 
infrastruktūros objektai ir pan., nustatomos vietos statybų plėtrai. 

Kraštovaizdžio tvarkymo specialiuosiuose planuose atliekamas teritorijos zonavi- 

mas pagal šias kraštovaizdžio tvarkymo zonų grupes: 

1) konservacinių (rezervacinių) ir paminklosauginių teritorijų kraštovaizdžio tvar- 
kymo zonos; 

2) rekreacinių teritorijų kraštovaizdžio tvarkymo zonos; 

3) miškų ūkio teritorijų kraštovaizdžio tvarkymo zonos, skirstomos į pogrupius 
pagal konservacinį, rekreacinį, ekologinės apsaugos (apsauginį) bei gamybinį 
ūkinį prioritetą; 

4) žemės ūkio teritorijų kraštovaizdžio tvarkymo zonos, skirstomos į pogrupius 
pagal konservacinį, rekreacinį, ekologinės apsaugos (apsauginį) bei gamybinį 
ūkinį prioritetą; 

5) vandens ūkio teritorijų kraštovaizdžio tvarkymo zonos, skirstomos į pogrupius 
pagal konservacinį, rekreacinį, ekologinės apsaugos (apsauginį) bei gamybinį 
ūkinį prioritetą; 

6) urbanistinių (gyvenamųjų ir visuomeninių) teritorijų kraštovaizdžio tvarkymo zo- 
nos, skirstomos į pogrupius pagal konservacinį, rekreacinį, ekologinės apsaugos 
(apsauginį) bei ūkinį prioritetą; 

7) technologinių inžinierinių teritorijų kraštovaizdžio tvarkymo zonos. 
Rajoninių ir lokalinių (vietovių) kraštovaizdžio tvarkymo planuose šios zonos detali- 
zuojamos pagal atskirus kraštovaizdžio tipus. Be to, planuose pateikiami: 

1) siektini formuojamo gamtinio, kaimiško ir miestiško kraštovaizdžio struktūros op- 
timalumo (kokybės etalono) rodikliai; 

2) planavimo lygmenis ir išskirtas kraštovaizdžio tvarkymo zonas atitinkantys nus- 
tatyti teritorijų tvarkymo reglamentai ir teritorinių apribojimų sistema; 

3) nustatytos priemonės, galinčios pagerinti kraštovaizdžio ekologinę būklę, gamtos 
ir kultūros paveldo išsaugojimą; 

4) siūlymai dėl kraštovaizdžio informacinio-estetinio potencialo didinimo, 
architektūros erdvinės kompozicijos formavimo, želdynų sistemos plėtojimo, 
gyvenamosios aplinkos kokybės gerinimo. 


4.3. Gamtinių buveinių apsauga 


Europos Sąjungos valdymo organo — Europos Tarybos priimtos direktyvos įsigalioja 
tik šalims narėms pritarus; po to jos turi įstatymo galią. Direktyva — tai teisės aktas, kurio 
tikslai privalomi ES valstybėms narėms, tačiau jų įgyvendinimo tvarką ir priemones šios 
valstybės gali pasirinkti pačios. Priimtų direktyvų reikalavimus šalys narės turi įtraukti 
į savo nacionalinius įstatymus bei įstatymų lydimuosius teisės aktus ir juos įgyvendinti. 
Gamtinių buveinių apsaugai svarbios šios direktyvos: 

1) Direktyva 79/409/EEB — 1979 m. balandžio 2 d. Tarybos direktyva dėl laukinių 

paukščių apsaugos; 

2) Direktyva 92/43/EEB — 1992 m. gegužės 21 d. Tarybos direktyva dėl natūralių 
buveinių ir laukinės faunos bei floros apsaugos. 

Direktyva 92/43/EEB buvo priimta siekiant sustabdyti natūralių buveinių būklės 
blogėjimą, skatinti biologinės įvairovės palaikymą ir sukurti vientisą Europos ekologinį 
tinklą. Europos ekologinis tinklas „Natura 2000“ — tai Europos Bendrijos svarbos 
saugomų teritorijų bendras tinklas, susidedantis iš buveinių ir paukščių apsaugai svarbių 
teritorijų, skirtas išsaugoti, palaikyti ir prireikus atkurti natūralius buveinių tipus, gyvūnų 
ir augalų rūšis Europos Bendrijos teritorijoje. Šioje direktyvoje nustatyta: 

1. Natūrali buveinė — tai sausumos arba vandens plotai su jiems būdingais geo- 
grafiniais, abiotiniais ir biotiniais, visiškai natūraliais ar pusiau natūraliais 
požymiais. Natūralios buveinės apsaugos būklė laikoma gera, kai jos natūralus 
paplitimo arealas yra stabilus arba didėja, ir tikėtina, kad ateityje neišnyks jos ilga- 
laikiam palaikymui būtina specifinė struktūra ir funkcijos. 

2. Natura 2000 pavadinimu kuriamas vientisas specialių saugomų teritorijų Europos 
ekologinis tinklas. Į jį įeina teritorijos, kuriose yra natūralios buveinės, jeigu jas 
reikia palaikyti arba atstatyti iki geros apsaugos būklės, taip pat kitos specialios 
teritorijos, skirtos laukinių paukščių apsaugai pagal direktyvą 79/409/EEB. 

3. Specialioms saugomoms teritorijoms valstybės narės turi nustatyti būtinas apsau- 
gos priemones, tarp jų, jei reikia, atitinkamus tvarkymo planus, ir atitinkamais 
įstatymais nustatytas administracines arba sutartyje numatytas priemones. 

4. Rengiant planus 1r projektus, galinčius paveikti teritoriją individualiai arba kartu 
su kitais planais arba projektais, turi būti atliekamas galimo jų poveikio aplinkai 
įvertinimas. Atsižvelgiant į įvertinimo išvadas, kompetentingos nacionalinės 
institucijos pritaria planui arba projektui tik įsitikinusios, kad jis neigiamai 
nepaveiks nagrinėjamos teritorijos vientisumui ir, jei reikia, išsiaiškinusios 
plačiosios visuomenės nuomonę. 

5. Valstybės narės stengiasi, kur mano tai esant būtina, savo žemėnaudos planuose 
bei plėtros politikoje, skatinti laukinei faunai 1r florai svarbių kraštovaizdžio 
elementų tvarkymą. 

Šių reglamentų įgyvendinimas vykdomas vadovaujantis Vyriausybės nutarimu [50] ir 
Aplinkos ministro įsakymais. Iš viso Lietuvoje 2006 metais Natura 2000 teritorijos užėmė 
733 tūkst. ha plotą, iš jo — 147 tūkst. ha žemės ūkio naudmenų. 

Natura 2000 plotuose tik retais atvejais siekiama uždrausti ūkinę veiklą. ES reglamen- 
tas dėl Europos žemės ūkio fondo paramos kaimo plėtrai numato, kad Natura 2000 teritori- 
jose esantiems žemės ir miško naudotojams bus mokamos metinės kompensacijos, jeigu tose 
teritorijose nustatyti veiklos apribojimai sumažina jų gaunamas pajamas. Žemės ūkio veiklos 
subjektams, kurie negauna paramos pagal Agrarinės aplinkosaugos priemones, kompensaci- 
jos mokamos tose teritorijose, kur yra bent vienas iš šių veiklos apribojimų ar draudimų: 
draudžiama suarti pievas ir ganyklas ar persėti jas kultūrinėmis žolėmis; draudžiama sausinti 
žemę ar kitaip keisti hidrologinį režimą; ribojamas ganomų gyvulių skaičius ir šienavimo 
terminai; draudžiama naudoti trąšas, pesticidus ar kalkinti žemės ūkio naudmenas. Be to, 
pareiškėjo žemės ūkio naudmenos bei pasėliai turi būti deklaruoti ir atitikti geros agrarinės 
būklės reikalavimus. Kompensacijos už privačius miškus išmokamos, jeigu miško valdoje, 
esančioje Natura 2000 teritorijoje, taikomas bent vienas iš šių veiklos apribojimų: uždrausta 
vykdyti pagrindinius miško kirtimus arba jie atidėti; neleidžiami plynieji kirtimai (tik at- 
vejiniai) ir kt. Kompensacijos nemokamos už tuos miško plotus, kuriuos miško savininkas 
saugo (ir gauna išmokas) pagal Miškų apsaugos priemonės reikalavimus. Be to, miško 
savininkas turi turėti parengtą ir patvirtintą miškotvarkos projektą. 

5. KRAŠTOVAIZDŽIO APSAUGOS TEISINIS 
REGLAMENTAVIMAS 


Kraštovaizdis — tai žemės paviršiaus gamtinių (paviršinių uolienų ir reljefo, pažemio 
oro, paviršinių ir gruntinių vandenų, dirvožemio, gyvųjų organizmų) ir (ar) antropogeninių 
(archeologinių liekanų, statinių, inžinerinių įrenginių, žemės naudmenų ir informacinio 
lauko) komponentų, susijusių medžiaginiais, energiniais ir informaciniais ryšiais, teritori- 
nis junginys. Tai žmonių suvokiama vietovė (teritorija), kurios pobūdį nulėmė gamtiniai ir 
(ar) antropogeniniai veiksniai ir jų sąveika. 

Lietuvos Respublikos teritorijai būdingi kraštovaizdžiai sąlygoja ir skirtingus 
teritorijų planavimo reikalavimus. Skiriami kraštovaizdžių tipai, kurie diferencijuojami 
pagal reljefą ir dirvožemius (lygumų, kalvotų teritorijų, upių slėnių ir pan.), taip pat pagal 
vyraujančią ūkinę veiklą bei žemės naudojimo kryptis (žemės ūkio, miškų ūkio, urbanis- 
tinis, rekreacinis). Pagal Lietuvos Respublikos teritorijos fizinį — geografinį rajonavimą 
šalies teritorija suskirstyta į šias sritis ir rajonus: Baltijos duburio sritis (rajonai — Baltijos 
pakrantės ir Nemuno deltos); Kuršo - Žemaičių sritis (rajonai — Vakarų Žemaičių lygumos, 
Vakarų Žemaičių plynaukštės, Vidurio Žemaičių aukštumos, Vakarų Kuršo aukštumos, 
Rytų Žemaičių plynaukštės, Ventos vidurupio lygumos); Pabaltijo žemumos sritis (rajonai 
— Žemgalės lygumos, Mūšos - Nemunėlio lygumos, Nevėžio lygumos, Nemuno žemupio 
lygumos, Nemuno vidurupio ir Neries žemupio plynaukštės); Paskutinio apledėjimo 
pakraštinių moreninių aukštumų sritis (rajonai — Vakarų Aukštaičių plynaukštės, Aukštaičių 
aukštumos, Pietų Lietuvos aukštumos, Švenčionių — Naročiaus aukštumos, Dysnos lygu- 
mos); Paskutiniojo apledėjimo pakraštinių zandrinių lygumų sritis (rajonai — Šiaurryčių 
lygumos ir Pietryčių lygumos); Priešpaskutiniojo apledėjimo akumuliuotų aukštumų sritis 
(rajonai - Ašmenos aukštumos ir Lydos plynaukštės). 

Teisės aktai reglamentuoja: 

1) kraštovaizdžio formavimo reikalavimus, rengiant teritorijų planavimo dokumen- 
tus. Jie apima natūralių kraštovaizdžių apsaugą ar atkūrimą, taip pat tikslingą, 
suderintą su aplinkosaugos reikalavimais kraštovaizdžio pertvarkymą; 

2) specialiuosius ypač vertingų, vaizdingų kraštovaizdžių (rekreacinių teritorijų) ap- 
saugos ir tvarkymo reikalavimus. 

Pagrindiniai teisės aktai, kuriais vadovaujamasi saugant ir tvarkant kraštovaizdžius, yra 
Europos kraštovaizdžio konvencija, Vyriausybės nutarimu patvirtintas Lietuvos Respublikos 
kraštovaizdžio politikos krypčių aprašas, Turizmo įstatymo nuostatos bei įstatymų lydimieji 
teisės aktai dėl rekreacinių teritorijų planavimo ir naudojimo, taip pat Teritorijų planavimo bei 
Saugomų teritorijų įstatymai ir jų nuostatas detalizuojantys įstatymų lydimieji teisės aktai. 

Europos kraštovaizdžio konvenciją [32] pasirašiusios šalys konstatavo, kad 
kraštovaizdis yra svarbi žmogaus gyvenimo kokybės dalis. Tačiau kraštovaizdžio 
transformaciją paspartino žemės ūkio, miškininkystės, pramonės ir naudingųjų iškasenų 
gavybos intensyvinimas, miestų plėtra, transporto, infrastruktūros, turizmo ir poilsio formų 
raida, pasaulio ekonomikos pokyčiai. Siekiant subalansuotos plėtros nustatyta, kad šalims 
svarbu bendradarbiauti, siekiant kraštovaizdį saugoti, tvarkyti ir planuoti. Kraštovaizdžio 
apsauga — tai veiksmai, kuriais siekiama išsaugoti ir palaikyti kraštovaizdžiui svarbias 
arba būdingas ypatybes, pateisinami jo paveldo verte, atsiradusia dėl natūraliai sus1for- 

mavusio gamtovaizdžio ir (arba) žmonių veiklos. Kraštovaizdžio tvarkymas — tai veik- 
sena atsižvelgiant į subalansuotos plėtros perspektyvą, kuria siekiama užtikrinti nuolatinę 
kraštovaizdžio priežiūrą, kad būtų galima orientuoti ir derinti pokyčius, kuriuos sukelia so- 
cialiniai, ekonominiai ir aplinkos raidos procesai. Kraštovaizdžio planavimas — tai aiškiai 
į ateitį orientuota veiksena, kuria siekiama tobulinti, atkurti arba kurti kraštovaizdžius. 

Europos kraštovaizdžio konvenciją pasirašiusios (ratifikavusios) šalys įsipareigojo: 

- nustatyti ir įgyvendinti kraštovaizdžio politiką, kuria siekiama saugoti, tvarkyti ir 
planuoti kraštovaizdį; 

- integruoti kraštovaizdį kaip reiškinį į savo teritorijų ir miestų planavimo politiką 
bei savo kultūros, aplinkos, žemės ūkio, socialinę ir ekonominę politiką, taip pat į 
kiekvieną kitą politikos sritį, galinčią turėti poveikio kraštovaizdžiui; 

- visoje teritorijoje nustatyti savo kraštovaizdžius, išanalizuoti jų charakteristikas ir 
juos keičiančius veiksnius bei įvertinti, atsižvelgiant į suinteresuotų dalyvių ir ati- 
tinkamos gyventojų grupės jiems priskiriamą ypatingą vertę; 

- kad kraštovaizdžio politika būtų įgyvendinama, kiekviena šalis įsipareigoja primti 
kraštovaizdžio apsaugai, tvarkymui ir (arba) planavimui skirtus teisės dokumentus. 

Kraštovaizdžio politikos kryptys. Vyriausybės patvirtintame Lietuvos Respublikos 
kraštovaizdžio politikos krypčių apraše [52] pateikiami tokie pagrindiniai kraštovaizdžio tipai: 

- gamtinis kraštovaizdis — dėl gamtinių procesų įtakos atsiradęs ir tebesiformuojan- 

tis kraštovaizdis, kurio raidai gamtiniai procesai daro esminę, o žmogaus veikla 
— minimalią įtaką (išlikę sąlygiškai natūralūs miškai, pelkės, vandens telkiniai); 

- kaimiškasis (antropogenizuotas, agrarinis) kraštovaizdis — dėl gamtinių procesų ir 
žmonių veiklos sąveikos susiformavęs ir svarbiausius gamtinės struktūros bruožus 
išsaugojęs kraštovaizdis (žemės ūkio naudmenos, ekstensyviai užstatyti kaimai); 

- miestiškasis (antropogeninis, urbanizuotas) kraštovaizdis — žmogaus labai 
pakeistas, jo veiklos veikiamas, palaikomas ir vystomas kraštovaizdis (mies- 
tai, miesteliai, kompaktiškai užstatytų kaimų ir didelių techninių inžinerinių 
kompleksų teritorijos); 

- kultūrinis kraštovaizdis (tiek kaimiškasis, tiek miestiškasis) — teigiamas 
žmogaus ir aplinkos darnaus sambūvio rezultatas. Tai kryptingai formuojamas, 
tenkinantis biologinius, psichologinius (informacinius, estetinius), socialinius, 
ergonominius (tinkamumo veiklai), ekonominius gyvenamosios, darbo ir poil- 
sio aplinkos kokybės poreikius kraštovaizdis. 

Kraštovaizdžio formavimas — tai kraštovaizdžio politikos krypčių įgyvendinimo 
veiksmai, kuriais siekiama išsaugoti, tobulinti, atkurti arba kurti kraštovaizdį ir kurie api- 
ma kraštovaizdžio apsaugos, tvarkymo, naudojimo ir planavimo priemones. Kryptyse nu- 
rodoma, jog kraštovaizdis turi būti formuojamas pagal moksliškai pagrįstus etalonus. Būtina 
siekti, kad kuriamas kultūrinis kraštovaizdis būtų biologiškai visavertis, estetiškas, socialiai 
priimtinas, patogus ir ekonomiškas. Pagrindiniai kraštovaizdžio planavimo principai: 

1) saugoti bendrąją šalies kraštovaizdžio teritorinių vienetų ir jų sudedamųjų dalių 

įvairovę; 

2) saugoti kraštovaizdžio biologinę įvairovę, užtikrinti vietinės augalijos ir gyvūnijos 
rūšių ir bendrijų tinkamų buveinių išsaugojimą; 

3) optimizuoti gamtinių, agrarinių ir urbanizuotų teritorijų santykį; 

4) optimizuoti žemės naudojimo ir žemėvaldų teritorinę struktūrą. 

Kraštovaizdžio kokybės tikslams pasiekti taikomi šie kraštovaizdžio formavimo 
metodai: 

1) išsaugojimo metodas, taikomas siekiant išlaikyti natūralią gamtinių procesų eigą 

saugomose teritorijose bei kultūros paveldo objektų autentiškumą; 

2) atkūrimo metodas, taikomas siekiant atkurti vertingus gamtinius ir kultūrinius 
kraštovaizdžio objektus ir kompleksus, būdingą kraštovaizdžio struktūrą, stiprinti 
ekologinį kraštovaizdžio stabilumą; 

3) atnaujinimo metodas, taikomas siekiant racionaliai atnaujinti pažeistų kraštovaiz- 
džio objektų ir kompleksų funkcionalumą; 

4) formavimo (pertvarkymo) metodas, taikomas siekiant radikaliai pakeisti krašto- 
vaizdžio struktūrą, pritaikyti ją racionalios veiklos reikmėms pagal darnios 
plėtros principus. 

Lietuvos Respublikos kraštovaizdžio politikos kryptys integruojamos į šalies strate- 
ginio planavimo dokumentus, taip pat į įvairaus lygmens ir rūšių teritorijų planavimo do- 
kumentus, kuriuose numatytas formuojamo kraštovaizdžio apsaugos, tvarkymo, naudo- 
jimo ir planavimo priemonių išdėstymas ir nuosekliai derinami valstybės, savivaldybių ir 
asmenų interesai. 

Pagrindiniai stabilūs kraštovaizdžio elementai yra pastatai, keliai ir kiti antžeminiai 
statiniai, miškai, ariamoji žemė, pievos ir pelkės. Šių objektų tarpusavio išdėstymo 
derinimą nustato atitinkamos projektavimo taisyklės. Jų nuostatose dėl miestų, kitų 
urbanizuotų teritorijų, kelių tinklo, agrarinių teritorijų planavimo yra išdėstyti ne tik tech- 
niniai ir funkciniai reikalavimai (siekiant darbo ir lėšų sąnaudų ūkinei veiklai, transporto 
išlaidų mažinimo ir patogesnio žemės naudojimo), bet ir aplinkosauginiai bei estetiniai 
reikalavimai — natūralių biocenozių apsauga, miškų išdėstymo optimizavimas, vietovės 
biologinės įvairovės užtikrinimas ir kt. Konkrečias žemės paviršiaus esamos būklės 
pakeitimo priemones numato teritorijų planavimo dokumentai, o sprendimus dėl šių 
priemonių priima juos tvirtinančios institucijos (pvz., savivaldybių teritorijų bendruosius 
planus, žemėtvarkos schemas tvirtina savivaldybių tarybos, kaimo plėtros žemėtvarkos 
projektus — savivaldybių administracijos direktoriai), atsižvelgdamos į viešo svarstymo 
metu pareikštą gyventojų (suinteresuotos visuomenės) nuomonę. 

Žemės naudmenų sudėties reguliavimas. Žemės ūkio ir miškų ūkio veiklos regu- 
liavimas sudaro prielaidas išsaugoti biologinę įvairovę. Tam panaudojami teritorijų pla- 
navimo dokumentai. Juos rengiant, vadovaujamasi valdymo institucijų patvirtintomis 
taisyklėmis, metodikomis ir rekomendacijomis. Pagal 1996 m. Aplinkos apsaugos 
ministerijos parengtą Lietuvos Respublikos biologinės įvairovės išsaugojimo strategiją ir 
veiksmų planą numatytos šios kraštovaizdžio planavimo priemonės: 

1. Teritorijos miškingumo išsaugojimo ir aplinkosauginio reguliavimo reikalavimai: 

1) miškų, medžių 1r krūmų grupių bei linijinių želdinių pagausinimas agrariniame 
ir urbanizuotame kraštovaizdyje; 

2) didesnio ar mažesnio atvirų erdvių tinklo palaikymas miškų kraštovaizdyje; 

3) sukurti saugomų teritorijų optimalų tinklą; 

4) derinti ekosistemų savireguliaciją ir reguliuojamą ūkininkavimą — nuo ūkinės 
veiklos draudimo iki nežymių apribojimų. 

2. Miškotvarkos priemonių sistemos diegimas: 

1) miško plotų teritorinio išsidėstymo struktūros optimizavimas, palaikant reikiamą 
mišku apaugusių ir neapaugusių plotų santykį miškų masyvuose; 

2) kuo įvairesnės miškų masyvų rūšinės sudėties palaikymas ar formavimas; 

3) miško amžiaus struktūros formavimas; 

4) miškų skirstymas į grupes ir kategorijas pagal vyraujančią funkcinę paskirtį ir 
ūkininkavimo režimą; 

5) miškų kirtimo reguliavimas: draudimas visų rūšių kirtimų; pagrindimo nau- 
dojimo kirtimų draudimas; plynųjų ir atvejinių ir atrankinių kirtimų santykio 
reguliavimas. 

3. Biologinės įvairovės stabilumo užtikrinimas agrarinėse teritorijose: 

1)žemės ūkis turi būti vystomas propaguojant tausojančiąją (organinę) žemdirbystę, 
saugant genetinę įvairovę bei vertingus floros, mikrobiotos ir faunos elementus 
agrariniame kraštovaizdyje; 

2) išsaugoti ir plėsti natūralių pievų bei ganyklų plotus, šienavimą derinant su 
floros, grybų ir faunos rūšių išsaugojimu; 

3) formuoti bei palaikyti mozaikišką agrarinį kraštovaizdį; 

4) sumažinti žemės ūkio kultūroms skirtų maisto medžiagų ir pesticidų išplovimo 
iš dirvos žalingą poveikį aplinkai. 

4. Pagrindiniai reikalavimai, keliami agrarinio kraštovaizdžio struktūros forma- 

vimui: 

1) žalienų (pievų, ganyklų, daugiamečių žolių) dalis, lyginant su ariamąja žeme 
(vienmečiais augalais ir pūdymais), turi būti didesnė, ypač regionuose, kuriems 
būdingi karstiniai reiškiniai ir dirvų erozija; 

2) reikalingas natūralių kraštovaizdžio elementų tinklas, sudarantis lokalaus 
gaminio karkaso dalį. Be to, agrariniame kraštovaizdyje turi būti gana daug 
brandžių ir perbrendusių miško medynų; 

3) natūralūs ar pusiau natūralūs kraštovaizdžio elementai — pavieniai vandens tel- 
kiniai, žemapelkių duburiai, pievos bei giraitės — turi būti palyginti tolygiai 
išsidėstę. Siektina, kad tos pačios rūšies biotopai —- miškai, krūmynai, šlapžemės 
su pastoviu vandens kiekiu, įvairaus drėgnumo natūralios bei pusiau natūralios 
pievos išsidėstytų ne rečiau kaip kas 400 metrų. 

Formuojant kraštovaizdį, atsižvelgiama į teritorijų planavimo dokumentuose nustaty- 
tus gamtinio karkaso arealus ir rekreacines teritorijas. 

Gamtinis karkasas — tai vientisas gamtinio ekologinio kompensavimo teritorijų tin- 
klas, užtikrinantis ekologinę kraštovaizdžio pusiausvyrą, gamtinius ryšius tarp saugomų 
teritorijų, kitų svarbių teritorijų ar buveinių, taip pat augalų ir gyvūnų migraciją tarp jų [22]. 

Gamtinio karkaso rekreacinės, miškų ūkio ir agrarinės paskirties teritorijose 
draudžiama statyti pramonės įmones, kurioms reikalingi taršos integruotos prevencijos 
ir kontrolės leidimai, ir gyvenamuosius kvartalus. Leidžiama tokia veikla, kuri užtikrina 
kraštovaizdžio ekologinę pusiausvyrą ir ekosistemų stabilumą, atkuria pažeistas ekosiste- 
mas ir yra vykdoma pagal teritorijų planavimo dokumentus. 

Rengiant teritorijų planavimo dokumentus, gamtinio karkaso teritorijos paprastai 
išskiriamos į zonas, kuriose rekomenduojamas tausojamasis ūkininkavimas, miškų 

įveisimas ne miško žemėje bei kitos kraštovaizdžio ekologinę įvairovę didinančios 
priemonės. Zonose, kuriose vyrauja miškai, teritorijos tvarkymo priemonėmis siekiama 
išsaugoti ir saugoti natūralų kraštovaizdžio pobūdį. Kitose teritorijose su mišria miškų 
ir žemės ūkio naudmenų mozaika planuojamos priemonės, galinčios palaikyti ir didinti 
kraštovaizdžio ekologinę įvairovę, tarp jų — tausojamasis ūkininkavimas. Ekologiškai 
nuskurdintose teritorijose, ypač esančiose geoekologinėse takoskyrose ir migraciniuose 
koridoriuose, turi būti gausinami kraštovaizdžio natūralumą atkuriantys elementai; jose 
rekomenduojama planuoti mažiau statinių, skatinti ne per daug intensyvų, gyvulininkystės 
krypties arba mišrios specializacijos ūkininkavimą, įveisti naujus miško želdinius. 

Rekreacinėms teritorijoms priskiriamos teritorijos, pasižyminčios rekreaciniais 
ištekliais, taip pat teritorijos, turinčios turizmo paslaugų arba poilsio infrastruktūrą. 
Rekreacinėse teritorijose prioritetas skiriamas poilsio ir turizmo veiklai. Rekreacinius 
išteklius sudaro: 

1) gamtos ištekliai (miškai, gyvenamųjų vietovių želdynai, vandens telkiniai ir jų 
pakrantės, tinkamos arba galimos pritaikyti žmonių poilsiui ir pramogoms, mine- 
ralinio vandens ir gydomojo purvo telkiniai, gamtos paveldo objektai); 

2) kultūros paveldo objektai (nekilnojamosios kultūros vertybės); 

3) turizmo paslaugų ir poilsio infrastruktūros pastatai bei objektai, esantys kurortuose 
ir kurortinėse teritorijose, rekreacinėse ir saugomose teritorijose, taip pat turistinės 
trasos, apžvalgos aikštelės, kitos rekreacijai skirtos teritorijos. 

Rekreacinių išteklių naudotojais visuomenės ir verslo tikslais gali būti fiziniai ir 
juridiniai asmenys, teikiantys poilsio, reabilitacines ir turizmo paslaugas. Visuomenės 
lankymui ar poilsio veiklai naudojamose rekreacinėse teritorijose (paplūdimiuose, 
gyvenamųjų vietovių parkuose, stovyklavietėse, apžvalgos aikštelėse, turistinėse trasose, 
kitose poilsio vietose) privalo būti stacionari ar laikina įranga higienos poreikiams tenkinti 
ir atliekoms surinkti, taip pat teritorijos lankymui skirta informacija ir infrastruktūra 
(takai, poilsio aikštelės ir įrengimai). 

Detaliuosiuose ar specialiuosiuose planuose suformuotose rekreacinėse teritorijose 
gali būti statomi turizmo paslaugų, poilsio bei reabilitacinės infrastruktūros statiniai: ap- 
gyvendinimo, pramogų ir gydyklų statiniai bei įranga, turistinių trasų, stovyklaviečių, 
gyvenamųjų vietovių parkų, paplūdimių ir prieplaukų bei informavimo įranga. 

Rekreacinių teritorijų naudojimo ir apsaugos priežiūrą vykdo savivaldybių instituci- 
jos. Rekreacinėse teritorijose draudžiama veikla, galinti pabloginti rekreacinių išteklių 
būklę ir kelianti pavojų asmenų saugumui ir poilsio organizavimui. 

Rekreacinėse teritorijose bei valstybinių parkų rekreacinėse, ūkinėse zonose yra ska- 
tinama veikla, susijusi su turizmo ir poilsio infrastruktūros plėtra. 

Rekreacinėse teritorijose draudžiama: 

- kelti pavojų poilsiautojų saugumui, trukdyti lankyti rekreacijai naudojamas teritori- 

jas bei objektus, trukdyti ilsėtis poilsiui skirtose vietose; 

- teršti aplinką, žaloti ar naikinti rekreacinę infrastruktūrą, kirsti ar kitaip naikinti 
želdinius, sodinti želdinius, užstosiančius istorinę, kultūrinę bei estetinę vertę 
turinčias teritorijas; 

- užtverti, perkasti ar kitaip naikinti turistines trasas ir takus, kelius, vedančius prie 
rekreacinių miškų ir vandens telkinių, pliažų (paplūdimių), lankytinų gamtos ir 

kultūros paveldo objektų, apžvalgos aikštelių, poilsiaviečių, kitų rekreacinės 
infrastruktūros objektų; 

- statyti pastatus ir įrenginius, nesusijusius su rekreacija, taip pat rekreacijai skirtus 
pastatus ir įrenginius, jeigu jie neatitinka rekreacinių teritorijų normatyvų (atstumas 
nuo vandens, aukštis, kultūros paveldo naudojimas turizmo reikmėms), išskyrus 
statybą esamose namų valdose. 

6. AGRARINĖS APLINKOSAUGOS PRIEMONĖS 


Vadovaujantis Europos Tarybos reglamentu (EB) Nr. 1257/1999, visos ES šalys 
narės yra juridiškai įpareigotos rengti ir įgyvendinti agrarinės aplinkosaugos programas 
ir vykdyti jų reikalavimus. Parama žemės ūkio veiklos subjektams, įsipareigojantiems 
laikytis agrarinės aplinkosaugos programose numatytų reikalavimų, numatyta Bendrojo 
programavimo dokumente ir Nacionalinėje žemės ūkio ir kaimo plėtros 2007 — 2013 m. 
programoje [84]. Asmenims, vykdantiems agrarinės aplinkosaugos reikalavimus, kasmet 
mokamos išmokos, kompensuojančios su jų įsipareigojimais susijusias išlaidas. Šiomis 
priemonėmis numatomi pasiekti 

bendrieji tikslai: 

e puoselėti aplinką (vandens kokybę, išsaugoti biologinę įvairovę, dirvožemį, 
kraštovaizdį; pusiau natūralias žemės ūkio buveines ir kitas svarbias sritis), plėtoti 
sveiko maisto gamybą; 
numatyti ūkininko pajamų šaltinius ūkininkaujant aplinką tausojančiaisiais metodais; 
gerinti paviršinių ir gruntinių vandenų kokybę; 
mažiau naudoti cheminių augalų apsaugos priemonių; 
gaminti geros kokybės žemės ūkio produktus, išlaikyti sveiką aplinką ateities kar- 
toms; 

e atkurti ir išsaugoti tradicinio Lietuvos kaimo kraštovaizdį (palikti pelkes ir 

šlapžemes žemėtvarkos planuose nurodytose vietose); 

e didinti geros kokybės ekologiškų žemės ūkio produktų gamybą; 

e ūkiuose laikyti ir auginti nykstančių vietinių veislių naminius gyvulius; 

e diegti teigiamą paramos gavėjų sampratą apie aplinką tausojančios ekologinės 

gamybos praktiką bei aplinkosaugą; 

specialieji tikslai: 

e mažinti azoto kiekį dirvožemyje; 

e mažinti eroziją; 

e didinti ekologiškai ūkininkaujančių ūkininkų skaičių ir ekologiškų žemės ūkio 

naudmenų plotą. 

Agrarinės aplinkosaugos priemonės apima šias programas: Paviršinio vandens 
telkinių pakrančių apsaugos juostų įrengimas pievoje bei ariamojoje žemėje ir apsauga 
nuo erozijos; Kraštovaizdžio tvarkymas; Ekologinis ūkininkavimas; Retų veislių gyvuliai 
ir paukščiai; Dirvožemio kalkinimas; „Rizikos“ vandens telkinių būklės gerinimas. 

Paviršinio vandens telkinių pakrančių apsaugos juostos (toliau — apsaugos juostos) 
turi būti įrengiamos prie natūralių reljefo įdaubų, nuolat arba laikinai užpildytų tekančiu 
arba stovinčiu vandeniu, upių ir upelių, ežerų, tvenkinių (išskyrus kūdras), kanalų, 
rekultivuotų į vandens telkinius karjerų. Jos skirtos apsaugoti vandens telkinius nuo taršos 
žemės ūkio cheminėmis medžiagomis. 

Pareiškėjas privalo: 

e įrengti nustatyto pločio apsaugos juostas; ariamojoje žemėje esančias juostas apsėti 

daugiamečių žolių mišiniais, pagal pievų įrengimo reikalavimus; 

e apsaugos juostoje ir paviršinio vandens telkinių pakrančių šlaituose neganyti 

gyvulių; 


56 


e apsaugos juostos nearti, nenaudoti organinių ir mineralinių trąšų, augalų apsaugos 

priemonių, nekirsti medžių, šienauti vieną kartą per metus; 

e vieną kartą per metus nušienauti melioracijos griovių šlaitus, iškirsti 17 pašalinti 

krūmus; 

e iki nustatytos datos (pvz., iki spalio 15 d.) išvežti žolę ir pašalinti iškirstus krūmus 

nuo paviršinio vandens telkinių apsaugos juostos, griovių šlaitų. 

Kraštovaizdžio tvarkymo programos tikslas — išsaugoti pievas, ypač natūralias ir 
pusiau natūralias, pelkes ir šlapžemes, išlaikyti ekstensyvias ūkininkavimo sistemas pie- 
vose ir mažinti žemdirbystės intensyvumą, išsaugoti bioįvairovę, biotopus. Įgyvendinant šią 
programą, bus išsaugoma gyvųjų organizmų rūšių visuma, jų buveinės bei genetinė įvairovė. 
Programa taikoma tik pievoms, pelkėms ir šlapžemėms (t. y. įmirkusiems žemės plotams su 
pelkėmis būdinga tokia pat augalija, kai vyksta pelkėjimo procesas). Pareiškėjas privalo: 
pievose ir pelkėse (šlapžemėse) nenaudoti pesticidų ir trąšų, jas kasmet šienauti; 
pradėti šienauti ne anksčiau kaip rugpjūčio 15 d., bet ne vėliau kaip rugsėjo 30 d.; 
nearti pievų ir jų nepersėti kultūrinėmis žolėmis; 
ūkyje esančiose pelkėse (šlapžemėse) neganyti gyvulių; 
pievose išsaugoti pavienius medžius, iškirsti krūmus; 
išvežti nušienautą žolę, iškirsti ir pašalinti krūmus (iki spalio 15 d.); 
ūkyje esančiose pelkėse (šlapžemėse) neįrengti naujų drenavimo sistemų. 

Ekologinio ūkininkavimo programos tikslas — paremti ekologinį ūkininkavimą 
kaip gamybos sistemą, teikiančią socialinę ir ekonominę naudą kaimo vietovių gyven- 
tojams, užtikrinti aplinkosaugą ir kokybiškų maisto produktų, turinčių didelę paklausą 
rinkoje, gamybą. 

Parama teikiama ekologinės gamybos ir pareinamojo laikotarpio į ekologinę gamybą 
ūkiams už sertifikuotą ir deklaruotą žemės plotą, naudojamą ekologiškiems žemės ūkio ir 
maisto produktų gaminti. Pareiškėjas privalo: 

e laikytis ekologinio žemės ūkio taisyklių (ES reglamento 2092/91) reikalavimų; 

e pateikti ekologinio ūkio sertifikatą, išduotą ekologinio žemės ūkio sertifikavimo 

įstaigos; 

e nemažinti sertifikuoto ekologinei gamybai naudojamo žemės ūkio naudmenų ploto; 

e kiekvienais metais deklaruoti pasėlius. 

Pareiškėjas, norintis gauti išmoką, turi pateikti kompetentingos institucijos išduotą 
sertifikatą, patvirtinantį, kad jis tais metais laikėsi programos keliamų reikalavimų. 

Pagal Retų veislių gyvulių ir paukščių programą finansuojami ūkiai, laikantys 
gyvulių ir paukščių veisles, kurioms iškilo grėsmė išnykti, jeigu nebus suteikta parama. 
Šios priemonės tikslas — skatinti ūkiuose laikyti ir auginti nykstančių vietinių veislių na- 
minius gyvulius. Pareiškėjas privalo: 

e laikytis gyvulių sveikatos ir zoohigienos reikalavimų bei gyvulių gerovės normų; 

e išlaikyti paraiškoje nustatytų retų veislių gyvulių ir paukščių skaičių paraiškos 

galiojimo laikotarpiu; 

e kasmet pristatyti kompetentingos institucijos pažymą dėl retų veislių gyvulių 

skaičiaus ūkyje. 

Dirvožemio kalkinimo programos tikslas — gerinti dirvožemio biochemines savybes ir 
sudaryti geresnes sąlygas augti žemės ūkio augalams. Programa taikoma tik ariamojoje žemėje, 

ne mažesniame kaip 50 ha kalkinti būtinų dirvožemių (pH < 5,5) plote, iš kurio vienam pareiškėjui 
tenka ne mažiau kaip 5 ha. Be to, žemės ūkio naudmenos turi būti geros agrarinės būklės. 

„Rizikos“ vandens telkinių būklės gerinimo programą sudaro priemonė „„Aria- 
mosios žemės vertimas daugiamete ganykla (pieva)“. Ji yra skirta mažinti dirvožemio 
eroziją ir į rizikos vandens telkinius patenkančius azoto ir fosforo kiekius. Daugiamete 
ganykla (pieva) verčiamos ariamosios žemės plotas turi būti ne mažesnis kaip 1 ha ir 
patekti į „rizikos“ vandens telkinio baseiną. Pareiškėjas privalo vystyti tik ekstensyvią 
gyvulininkystę (ne daugiau kaip 0,5 sutartinių gyvulių 1 ha). 

Teikiant žemdirbiams paramą, reikalaujama palaikyti tinkamą turimos žemės ūkio 
paskirties žemės agrarinę būklę ir laikytis geros ūkininkavimo praktikos reikalavimų. 
Geros agrarinės ir aplinkosauginės būklės reikalavimai, patvirtinti Žemės ūkio mi- 
nistro 2007 m. liepos 10 d. įsakymu Nr. 3D - 327: 

1) ariamojoje žemėje turi būti auginami žemės ūkio augalai arba laikomas sideraci- 
nis ar juodasis pūdymas. Žemės ūkio augalų laukuose neturi būti juos stelbiančių 
piktžolių, išskyrus pavienes piktžoles ar pavienius jų kupstus. Juodąjį pūdymą reikia 
periodiškai įdirbti arba naudoti chemines priemones, siekiant išnaikinti piktžoles ir 
pagerinti dirvožemio kokybę. Soduose ir uogynuose, kurių tarpueiliuose laikomas 
juodasis pūdymas, turi būti laikomasi šiame punkte nurodytų juodojo pūdymo dir- 
bimo reikalavimų; 

2) ganyklos arba pievos, taip pat daugiametės ganyklos arba pievos turi būti geros 
būklės, naudojamos gyvuliams ganyti (iki rugpjūčio 1 d. turi būti bent kartą nu- 
ganytos) arba ne rečiau kaip kartą per metus (iki rugpjūčio 1 d.) nušienaujamos 
(žalioji masė šienavimo metu gali būti susmulkinta ir tolygiai paskleista ganyklų 
arba pievų, taip pat daugiamečių ganyklų arba pievų plotuose). Soduose ir uogy- 
nuose, kurių tarpueiliuose laikoma veja ar pieva, turi būti laikomasi šiame punkte 
nurodytų šienavimo ar ganymo terminų; 

3) šienas ar žalioji masė ganyklose arba pievose, taip pat daugiametėse ganyklose arba 
pievose turi būti sutvarkyti 1r išvežti iš lauko iki rugpjūčio 1 d. (išskyrus atvejus, 
kai žalioji masė šienavimo metu susmulkinama ir tolygiai paskleidžiama ganyklų 
arba pievų, taip pat daugiamečių ganyklų arba pievų plotuose). Šienas, šiaudų ir 
augalų liekanos gali būti sudėti į kūgius. Soduose ir uogynuose, kurių tarpueiliuose 
laikoma veja ar pieva, turi būti laikomasi šiame punkte nurodytų reikalavimų; 

4) ariamojoje žemėje bei ganyklų arba pievų, taip pat daugiamečių ganyklų arba 
pievų plotuose neturi būti medžių ir krūmų, išskyrus pavienius medžius, kurie yra 
tradicinio kraštovaizdžio dalis. 

5) ganyklų arba pievų, taip pat daugiamečių ganyklų arba pievų plotuose neturi būti 
sustabarėjusių, taip pat sėklas subrandinusių arba išbarsčiusių piktžolių (kiečių, 
pelynų, usnių, varnalėšų, dilgėlių ir kt.). Pavienių piktžolių ar žolės kupstų buvi- 
mas nelaikomas pažeidimu. 

6) ganyklose arba pievose, daugiametėse ganyklose arba pievose žolė, taip pat 
ražienos negali būti deginamos. 

7) žemės ūkio veiklos subjektai privalo laikytis sėjomainos reikalavimų ir tame 
pačiame lauke (sėjomainos lauke) tą pačią augalų rūšį (kultūrą) gali auginti ne 
ilgiau kaip 3 metus iš eilės; 

8) pavieniai medžiai ir krūmai, augantys žemės ūkio naudmenose ir savivaldybės 
institucijos sprendimu paskelbti saugotinais, turi būti saugomi kraštovaizdžio ap- 
saugos tikslais. Šie medžiai ir krūmai be savivaldybės institucijos išduoto leidimo 
negali būti iškertami, išskyrus atvejus, jei medžiai yra nulaužti ar išversti vėjo ar 
sniego, taip pat nudžiūvę medžiai, keliantys grėsmę žmonėms, pastatams, eismui. 

Geros agrarinės būklės reikalavimų laikymąsi kontroliuoja Nacionalinės mokėjimo 

agentūros Kontrolės departamento teritoriniai skyriai. 

Geros ūkininkavimo praktikos reikalavimai [75]: 

1) privaloma laikytis paviršinio vandens telkinių zonų ir pakrančių apsaugos juostų 
reikalavimų; 

2) gyvulių tankis ūkyje neturi būti didesnis kaip 1,7 sąlyginio gyvulio vienam hektarui 
žemės ūkio naudmenų. Jeigu gyvulių tankis ūkyje yra didesnis kaip 1,7 sąlyginio 
gyvulio vienam hektarui žemės ūkio naudmenų, reikia įsigyti papildomai žemės 
arba mėšlo perteklių perduoti kitam ūkiui, kuriame gyvulių tankis yra mažesnis 
negu nustatyta norma; 

3)asmenys gali naudoti tik tas augalų apsaugos priemones, kurios įtrauktos į cheminių 
ir biologinių augalų apsaugos priemonių, leidžiamų naudoti individualiai, sąrašą; 

4) mėšlides privalu įrengti fermose, kuriose laikoma daugiau kaip 10 sąlyginių 
gyvulių, išskyrus fermas su giliaisiais tvartais; 

5) mėšlu ir srutomis laukai tręšiami šiltuoju metų laiku: nuo balandžio 1 d. iki 
gruodžio 1 d. Kartais leidžiama tręšti mėšlu dirvas, kai nėra sniego dangos ir 
dirva nėra įšalusi. 

Geros ūkininkavimo praktikos reikalavimų kontrolę pagal kompetenciją vykdo 

regioniniai aplinkos apsaugos departamentai, Nacionalinė mokėjimo agentūra bei 
Augalų apsaugos tarnyba. 

7. MIŠKŲ NAUDOJIMO BEI APSAUGOS TEISINIS 
REGLAMENTAVIMAS 


Miškas — ne mažesnis kaip 0,1 hektaro žemės plotas, apaugęs medžiais, kurių aukštis 
natūralioje augavietėje brandos amžiaus siekia ne mažiau kaip 5 metrus, kita miško 
augalija, taip pat išretėjęs ar dėl žmogaus veiklos bei gamtinių veiksnių netekęs augali- 
jos (kirtavietės, degavietės, aikštelės) [5]. Laukuose, pakelėse, prie vandenų telkinių, 
gyvenamosiose vietovėse bei kapinėse esančios medžių grupės, siauros — iki 10 metrų 
pločio —- medžių juostos, gyvatvorės, pavieniai medžiai bei krūmai ir miestuose bei kaimo 
vietovėse esantys žmogaus įveisti parkai nelaikomi mišku. Šių želdinių priežiūros, apsau- 
gos ir naudojimo tvarką nustato Aplinkos ministerija. 

Medynas — miško dalis, kurioje sumedėjusios augalijos ardų sandara yra vienoda, 
vyrauja tam tikra medžių rūšis, augalija yra panašaus amžiaus, turi bendrą augavietę, ir ši 
miško dalis šiais rodikliais skiriasi nuo gretimų miško dalių. 

Miško žemė - apaugęs mišku (medynai) ir neapaugęs mišku (kirtavietės, žuvę me- 
dynai, miško aikštelės, medelynai, daigynai, miško sėklinės plantacijos ir žaliaviniai 
krūmynai bei plantacijos) plotas. Miško žemei taip pat priskiriami tame pačiame plote 
esantys miško keliai, kvartalų, technologinės ir priešgaisrinės linijos, medienos sandėlių 
bei kitų su mišku susijusių įrenginių užimti plotai, poilsio aikštelės, žvėrių pašarų 
aikštelės, taip pat žemė, skirta miškui įveisti. 

Pagal ūkininkavimo tikslus, ūkininkavimo režimą ir pagrindinę funkcinę paskirtį 
miškai skirstomi į šias grupes: 

I grupė — rezervatiniai miškai. Tai — valstybinių rezervatų, valstybinių parkų bei 
biosferos monitoringo teritorijose esančių rezervatų ir rezervatinių apyrubių miškai. 
Ūkininkavimo tikslas — palikti miškus natūraliai augti. Miško kirtimai, išskyrus Saugomų 
teritorijų įstatyme ir rezervatų nuostatuose numatytus atvejus, neatliekami. 

II grupė — specialiosios paskirties miškai: 

IIA - ekosistemų apsaugos miškai. Tai - kraštovaizdžio, telmologinių, pedologinių, 
botaninių, miško genetinių, zoologinių, botaninių — zoologinių draustinių ir šių rūšių 
draustinių, esančių valstybiniuose parkuose bei biosferos stebėsenos (monitorinio) terito- 
rijose, miškai, saugomų gamtos išteklių sklypų, priešeroziniai ir kiti miškai. Ūkininkavimo 
tikslas — išsaugoti arba atkurti miško ekosistemas ar atskirus jų komponentus; 

IIB — rekreaciniai miškai. Tai — miško parkai (intensyviai rekreacijai naudo- 
jami ne mažesnio kaip 3 hektarų ploto miškai su atitinkama rekreacine įranga bei 
infrastruktūra), miestų miškai, valstybinių parkų rekreacinių zonų miškai, rekreaciniai 
miško sklypai ir kiti poilsiui skirti miškai. Ūkininkavimo tikslas — formuoti ir išsaugoti 
rekreacinę miško aplinką. 

III grupė - apsauginiai miškai. Tai — geologinių, geomorfologinių, hidrografinių, 
kultūrinių draustinių, šių rūšių draustinių, esančių valstybiniuose parkuose bei biosferos 
monitoringo teritorijose, miškai, taip pat apsaugos zonų ir kiti miškai. Ūkininkavimo tiks- 
las — formuoti produktyvius medynus, galinčius atlikti dirvožemio, oro, vandens, žmogaus 
gyvenamosios aplinkos apsaugos funkcijas. 

IV grupė - ūkiniai miškai. Tai visi kiti miškai, nepriskirti I — III miškų grupėms. 
Ūkininkavimo tikslas — laikantis aplinkosaugos reikalavimų, formuoti produktyvius me- 

dynus, nenutrūkstamai tiekti medieną. Leidžiami visi kirtimai. Plynų jų kirtimų biržės 
negali būti didesnės kaip 8 hektarų. 

Rekreacinių miškų sklypuose galimas žemės sklypų naudojimas rekreacijai pagal 
teritorijųplanavimo dokumentus, Turizmo įstatymo ir Aplinkos ministerijos nustatytątvarką 
bei laikantis Specialiosiose žemės ir miško naudojimo sąlygose nustatytų reikalavimų. 

Fiziniai asmenys turi teisę laisvai lankytis miškuose, išskyrus rezervatų ir specialiosios 
paskirties objektų (pasienio zona, kariniai objektai ir kt.) miškus ir miškus, kuriuose tai apri- 
boja kiti įstatymai. Visi asmenys valstybiniuose ir privačiuose miškuose gali rinkti vaisius, 
vaistažoles ir vaistinę žaliavą, išskyrus augalų rūšis, kurių sąrašą tvirtina Aplinkos ministerija, 
riešutauti, uogauti ir grybauti, valstybiniuose miškuose laikyti bites aviliuose 1r bitidėse. 

Savivaldybių vykdomosios institucijos miškų urėdijų ir valstybinių parkų direkcijų 
ar privačių miškų savininkų teikimu, o miestų miškuose — be šio teikimo, kai yra svarbių 
priežasčių, gali visuose miškuose uždrausti ar apriboti fizinių asmenų lankymąsi bei 
vaistažolių, grybų, uogų ir kitų miško išteklių naudojimą. 

Miško žemė gali būti paverčiama kitomis naudmenomis tik įgyvendinant patvirtintus 
bendruosius arba specialiuosius planus [49]. Miško pavertimas kitomis naudmenomis ne- 
gali būti projektuojamas: 

1) I grupės miškuose; II grupės ekosistemų apsaugos miškuose; III grupės draustinių 

miškuose; 

2) kituose miškuose, esančiuose iki 1 km atstumu nuo Baltijos jūros ir Kuršių marių, 
išskyrus atvejus, kai formuojamos žemės juostos komunikaciniams koridoriams, 
inžineriniams tinklams ir susisiekimo komunikacijoms įrengti (šios žemės juostos 
turi būti numatytos bendrojo arba specialiojo teritorijų planavimo dokumentuose); 

3) vandens telkinių pakrančių apsaugos juostose; paveldo objektų fizinės apsaugos 
zonose. 

Šie reikalavimai netaikomi, kai iškertami iki 10 metų amžiaus neinventorizuoti miško 

žėliniai, savaime užaugę buvusiose žemės ūkio naudmenose. 

Miško savininkas ar valdytojas, norintis paversti miško žemę kitomis naudmenomis, 
pateikia prašymą Žemėtvarkos skyriui, pridėdamas žemės sklypo planą, pažymėjimą apie 
žemės sklypo ir daiktinių teisių į jį įregistravimą Nekilnojamojo turto registre, teritorijų pla- 
navimo dokumento kopiją ir Miškų valstybės kadastro išduotą pažymą apie miško žemės 
sklypo taksacines ir grafines charakteristikas. Žemėtvarkos skyrius, išnagrinėjęs prašymą, 
parengia apskrities viršininkui motyvuotą išvadą. Apskrities viršininko įsakyme paversti 
miško žemę kitomis naudmenomis nurodoma: žemės sklypo savininkas; žemės sklypo plo- 
tas, pagrindinė tikslinė žemės naudojimo paskirtis ir miško plotas; miško žemės pavertimo 
kitomis naudmenomis sąlygos, įskaitant miško kirtimo ir medienos naudojimo tvarką. 

Miško iškirtimas technologinėms ir gamybinėms miško ūkio reikmėms (daigynams 
įrengti, miško ūkiniams keliams tiesti, priešgaisrinėms juostoms, technologiniams proskiebi- 
ams, poilsio aikštelėms ir medienos sandėliams įrengti, nustatyta tvarka žvyrui bei smėliui 
kasti ūkio reikmėms ir kt.) nėra miško žemės pavertimas kitomis naudmenomis. 

Visose miško valdose atliekama valstybinė miškų inventorizacija. Remiantis 
valstybinės miškų inventorizacijos duomenimis, tvarkoma miškų apskaita ir sudaro- 
mas valstybinis miškų kadastras. Šis kadastras apima visumą duomenų apie miškus, jų 
priklausomybę, miško išteklių kiekį bei kokybę ir ekonominę vertę. 

Miškų plotų didinimas ir jų racionalus tvarkymas yra aktualus uždavinys, gerinant 
ekologinę situaciją tarptautiniu mastu. Rio de Žaneire 1992 m. priimtoje Subalansuotos 
plėtros veiksmų programoje numatyta: 

1) išplėsti miškais ar medžių danga apsodintus plotus, siekiant išlaikyti ir atnaujinti 

ekologinį balansą bei išplėsti miško poveikį žmonių poreikiams ir gerovei; 

2) parengti ir įgyvendinti nacionalinės miškininkystės veiklos programą ir miškų 

tvarkymo planus. 

Lietuvos Respublikos Seimo 2002 m. patvirtintoje Valstybės ilgalaikės raidos strate- 
gijoje nustatytos šios ilgalaikės plėtros kryptys miškų ūkio plėtros srityje: išsaugoti ir gam- 
tinius miško išteklius; užtikrinti jų racionalų ir nenutrūkstamą naudojimą, didinti miškų 
produktyvumą bei sveikatingumą; didinti šalies miškingumą įveisiant miškus. 

Miškai tvarkomi, naudojami ir atkuriami pagal miškotvarkos projektus. Vidinės 
miškotvarkos projektai sudaromi visoms privačioms miško valdoms. Privalomos vykdyti 
miškotvarkos projekto dalys yra šios: pagrindinių kirtimų dešimtmečio norma (ją viršyti 
draudžiama), miško atkūrimas ir aplinkosaugos reikalavimai. 

Ekosistemų apsaugos ir rekreaciniuose miškuose blogos sanitarinės būklės, stichinių 
ar biotinių veiksnių pažeisti medynai kertami neplynaisiais arba plynaisiais sanitariniais kir- 
timais. Gamtinę brandą pasiekę medynai gali būti kertami pagrindiniais neplynaisiais kirti- 
mais. Rekreaciniuose miškuose leidžiami visų rūšių ugdymo, sanitariniai ir kraštovaizdžio 
formavimo kirtimai. 

III miškų grupės miškuose leidžiami neplynieji ir nedidelio ploto (iki 5 hektarų) plynieji 
pagrindiniai, ugdymo ir sanitariniai kirtimai. Kai gretimose miško valdose plynųjų pagrindinių 
kirtimų biržės susisiekia, bendrasis jų plotas negali būti didesnis kaip 5 hektarai. 

IV miškų grupės miškuose leidžiami visi kirtimai. Leidžiamas plynųjų pagrindinių 
kirtimų vienos biržės plotas — ne daugiau kaip 8 hektarai. Kai plynųjų kirtimų biržės su- 
sisiekia, bendrasis jų plotas negali būti didesnis kaip 8 hektarai. 

Kirtavietėse ir degavietėse miškas turi būti atkuriamas laikantis Aplinkos ministro 
patvirtintų Miško atkūrimo ir įveisimo nuostatų [64]. Miško atkūrimas ir įveisimas taip 
pat apima medynų rekonstravimą, želdinių ir žėlinių papildymą, priežiūrą ir apsaugą, kol 
susiformuoja jaunuolynas. 

Privačių miškų savininkai privalo laikytis dešimtmečiui nustatytos miško kirtimo 
normos [8]. Pavyzdžiui, jeigu dešimtmečio kirtimo norma yra 6,1 — 10 hektarų, turi būti 
kertama ne mažiau kaip 3 kartus ir per pirmuosius 5 metus iškertama ne daugiau kaip pusė 
dešimtmečio kirtimo normos. 

Privačiuose III — IV grupių miškuose, kuriuose nėra brandžių ir perbrendusių 
medynų, miškų savininkams pastatų remontui arba naujų pastatų statybai gali būti 
leidžiami pribręstančių medynų pagrindiniai (plynieji ir neplynieji) kirtimai (pušų, uosių 
minimali amžiaus riba — 81 metai, eglių — 61 metai, beržų, juodalksnių — 51 metai), 
iškertant miško valdoje plyną biržę, kurios bendras plotas — iki 0,5 hektaro. Taip pat gali 
būti leidžiami ta pačia tvarka rinktiniai pagrindiniai kirtimai, iškertant brandžius ir per- 
brendusius medžius nebrandžiuose medynuose, o jeigu jų nėra, — nebrandžius medžius 
pribręstančiuose medynuose. 

Leidimus kirsti mišką savininkams išduoda regionų aplinkos apsaugos departamentai. 

Privataus miško savininkas turi teisę: 

1) pagal tarpusavio susitarimą parduoti ar kitaip leisti naudoti nenukirstą mišką 
fiziniams ir juridiniams asmenims, jeigu yra leidimas kirsti mišką arba vykdomi 
kirtimai, kuriems leidimo nereikia; 

2) ganyti gyvulius savo miškuose, išskyrus kirtavietes ir jaunuolynus iki 20 metų; 

3) miškuose įrengti poilsio aikšteles, rekreacinius ir pažintinius takus, atlikti 
kraštovaizdžio formavimo kirtimus, jeigu tai neprieštarauja teritorijų planavimo 
dokumentams ir teisės aktams. 

Privataus miško savininkas privalo: 

1) saugoti mišką nuo gaisrų, kenkėjų ir ligų, neteisėto kirtimo, miško naudojimo tvar- 
kos pažeidimų ir kitų veiksmų, darančių žalą miškui ir aplinkai; 

2) laikytis teisės aktais patvirtintų miškų priešgaisrinės apsaugos reikalavimų bei 
miško sanitarinės apsaugos reikalavimų; 

3) želdintinas kirtavietes ir degavietes dirbtiniu būdu atkurti ne vėliau kaip per 3 
metus, o paliekant želti — ne vėliau kaip per 4 metus; žuvusius želdinius ir žėlinius 
atkurti ne vėliau kaip per 2 metus; 

4) atlikti miško naudojimo, atkūrimo ir priežiūros darbus tais būdais ir priemonėmis, 
kurie turi mažiausią neigiamą poveikį aplinkai, išsaugo dirvožemio našumą ir 
biologinę įvairovę; 

5) atlikti miško želdinių ir žėlinių priežiūros ir apsaugos darbus, šviesinimo ir valymo 
kirtimus; 

6) laikytis privalomų vykdyti miškotvarkos projekto dalių; 

7) užtikrinti riboženklių priežiūrą, ribinių linijų prakirtimą ir atnaujinimą; 

8) netrukdyti fiziniams asmenims laisvai lankytis privačiuose miškuose, rinkti juose 
vaistažoles ir vaistinę žaliavą (išskyrus augalus tų rūšių, kurių sąrašą tvirtina 
Aplinkos ministerija), skinti vaisius, riešutauti, uogauti ir grybauti. Ši teisė kitiems 
asmenims lankytis miškuose gali būti apribojama tik dėl svarbių priežasčių (didelis 
miško gaisrų pavojus, miško kirtimai, specializuoto ūkio plotai, saugomi objektai, 
būtinumas išsaugoti miško išteklius, miško verslai ir panašiai). Apriboti ar uždrausti 
gali tik savivaldybių administracijos miškų urėdijų ir valstybinių parkų direkcijų ar 
miško savininkų teikimu. Priėmus sprendimą miško savininkas turi teisę pastatyti 
informacinį ženklą apie lankymosi miške draudimą ar apribojimus. 

Miško apsaugos uždaviniai — saugoti mišką ir jo išteklius nuo neteisėtų veiksmų: 


savavališko miško kirtimo, miško naudojimo tvarkos pažeidimų, miško išteklių grobsty- 
mo, miško teršimo, šiukšlinimo, miško padegimo, naminių gyvulių daromos žalos; taip pat 
saugoti mišką nuo žvėrių daromos žalos, gaisrų, ligų, kenkėjų ir kitų stichinių nelaimių, 
miško dirvožemio ir medžių mechaninių pažeidimų. 


Visų šalies miškų būklės, naudojimo, atkūrimo ir apsaugos kontrolę vykdo Valstybinė 


aplinkos apsaugos inspekcija prie Aplinkos ministerijos ir jos teritoriniai miškų kontrolės 
padaliniai. Atliekant šią valstybinę kontrolę, tikrinama: 


- ar laikomasi nustatytosios pagrindinių miško kirtimų normos, ar kirtimo būdai ir 
biržių išdėstymas atitinka miškotvarkos projektą; 

- ar teisingai atrinkti kirtimui medžiai, ar pagrįstai jie iškirsti; 

- ar laikomasi leidime kirsti mišką nurodytų sąlygų; kaip išvalytos kirtavietės; 

- kokia sanitarinė miškų apsaugos būklė; 

- ar laikomasi želdintinų kirtaviečių ir degimviečių atkūrimo termino, kokia šio darbo 
kokybė, ar jos atkuriamos privalomųjų rūšių medžiais; 

- priešgaisrinės miškų apsaugos būklė; 

- ar laikomasi specialiųjų žemės ir miško naudojimo sąlygų, nurodytų Žemės 
nuosavybės dokumente ir miškotvarkos projekte, taip pat kitų aplinkosaugos 
reikalavimų. 

Valstybiniai miškų pareigūnai (jų pareigybių sąrašas nustatytas Aplinkos ministro 

įsakymu) vykdo privačių ir valstybinių miškų naudojimo kontrolę. Jie turi teisę: 

1) nešioti nustatyto pavyzdžio uniformą 1r skiriamuosius ženklus; 

2) stabdyti transportą, gabenantį medieną, ir tikrinti jos įsigijimo dokumentus; 

3) reikalauti iš fizinių ir juridinių asmenų pažymų apie miško išteklių įsigijimą arba 
žodinių ir raštiškų pasiaiškinimų; 

4)įstatymų nustatyta tvarka paimti iš pažeidėjų neteisėtai įsigytą medieną ir kitą miško 
produkciją, brakonieriavimo priemones, kitus daiktinius pažeidimų įrodymus; 

5) sustabdyti arba uždrausti neteisėtą ūkinę veiklą miško valdoje, jeigu šia veikla 
pažeidžiamas Miškų įstatymas, kitų teisės aktų reikalavimai ir daroma žala 
miškui; 

6) surašyti administracinių teisės pažeidimų protokolus, skirti administracines nuo- 
baudas už teisės aktų pažeidimus, numatytus Administracinių teisės pažeidimų 
kodekse. 

Asmenys, padarę žalą miško savininkų, valdytojų ar naudotojų miškui, turtui ir in- 
teresams bei pažeidę privalomus Miškų įstatymo reikalavimus, traukiami atsakomybėn 
įstatymų nustatyta tvarka. Padaryta žala privalo būti atlyginta. Jei yra galimybė, turi būti 
atstatyta iki pažeidimo buvusi būklė. 

8. LAUKINĖS AUGALIJOS NAUDOJIMAS IR APSAUGA 


Laukinės augalijos ištekliai — tai laukiniai augalai ir grybai, jų dalys, augalų 
gyvybinės veiklos produktai (sula, sakai), kuriuos žmogus naudoja ar gali naudoti savo 
reikmėms. Jiems taip pat priskiriami miškai ir miškais neapskaitomi žėliniai — natūraliai 
išaugę medžiai, krūmai ir žoliniai augalai (medis — sumedėjęs augalas, kuriam būdingas 
vienas pagrindinis stiebas ir laja; krūmas — sumedėjęs augalas su keliais ar keliolika 
panašaus dydžio stiebų). 

Augalija yra svarbiausia grandis biosferos medžiagų ir energijos apykaitoje. 
Intensyvėjant žemės ūkio ir pramonės veiklai, vis daugiau dėmesio skiriama laukinės augali- 
jos apsaugai. Lietuvos Respublikos Seimo patvirtintos Valstybės ilgalaikės plėtros strategijos 
aplinkos kokybės gerinimo pagrindinės kryptys numato tikslus — sustabdyti augalų, grybų ir 
gyvūnų rūšių bei populiacijų nykimą, išsaugoti jų nacionalinius genetinius išteklius. 

Augalijos naudojimą reglamentuoja Laukinės augalijos įstatymas [14], Miškų 
įstatymas [18], Saugomų gyvūnų, augalų, grybų rūšių ir bendrijų įstatymas [21], 
Saugomų teritorijų įstatymas [22], Vyriausybės ir Aplinkos ministerijos priimti įstatymų 
lydimieji teisės aktai. 

Laukinės augalijos įstatymas nustato laukinės augalijos apsaugos principus, apsau- 
gos priemones, laukinės augalijos išteklių naudojimo, apskaitos ir kontrolės tvarką. 

Laukinės augalijos apsaugos principai: 

1) išsaugoma visa Lietuvos gamtai būdinga augalų, grybų rūšių ir bendrijų įvairovė; 

2) ribojamas sunkiai atsikuriančių bei didelę paklausą turinčių laukinės augalijos 

išteklių naudojimas; 

3) išsaugomi pakankami laukinės augalijos rūšių populiacijos dydžiai; 

4) atkuriamos pažeistos laukinės augalijos augavietės; 

5) mažinamas laukinės augalijos daromas neigiamas poveikis atliekant žemės, miškų 

ūkio darbus bei vykdant kitokią ūkinę veiklą. 

Laukinės augalijos apsaugai užtikrinti numatomos šios priemonės: 

- saugomų teritorijų steigimas Saugomų teritorijų įstatymo nustatyta tvarka; 

- laukinės augalijos plotų išsaugojimas kitose teritorijose; 

- sutarčių su žemės savininkais ir naudotojais sudarymas dėl tam tikrų laukinių augalų 

ir jų bendrijų išsaugojimo ar pažeistų laukinės augalijos augaviečių atkūrimo; 

- laukinės augalijos išteklių naudojimo ribojimas; 

- laukinės augalijos augaviečių apsauga organizuojant ir vykdant jose ūkinę veiklą. 

Laukinės augalijos būklei ir jos pokyčiams stebėti bei vertinti vykdoma laukinės augali- 
jos stebėsena (monitoringas) kaip aplinkos stebėsenos (monitoringo) sudėtinė dalis. 

Laukinės augalijos išteklių naudotojų teisės ir pareigos. Laukinės augalijos 
išteklių naudotojai turi teisę naudoti laukinės augalijos išteklius teisės aktų nustaty- 
ta tvarka. Žemės savininkai ir naudotojai privalo laikytis įstatymų ir kitų teisės aktų 
nustatytų laukinės augalijos naudojimo, apsaugos ir atkūrimo reikalavimų, taip pat lai- 
kytis priešgaisrinės saugos reikalavimų ir vykdyti kitas teisės aktų nustatytas pareigas. 
Tam tikrų laukinių augalų gausumas gali būti ribojamas siekiant išvengti jų daromos 
žalos žemės ūkiui, miškams ir vandens telkiniams. Aplinkos ministro įsakymu [56] 
patvirtintoje Laukinės augalijos išteklių naudojimo tvarkoje numatyta: 

1) valstybės saugomose teritorijose ar specialios paskirties vietose (zonose) 
naudoti laukinės augalijos išteklius, nepažeidžiant šios tvarkos reikalavimų, 
leidžiama, jeigu tai neprieštarauja tų teritorijų apsaugos ir kitiems jų paskirtį 
bei veiklą nustatantiems teisės aktams, arba jeigu tai laikinai neuždrausta savi- 
valdos institucijų sprendimais; 

2)teisė naudoti valstybinėje miškų ūkio paskirties (miško žemėje) ir valstybinio vandenų 
fondo žemėje laukinės augalijos išteklius suteikiama išduodant leidimą. Leidimą 
naudoti laukinės augalijos išteklius, nurodant jų rinkimo vietas ir kiekį, valstybinėje 
žemėje išduoda žemės valdytojas, laisvos valstybinės žemės fondo žemėje — regiono 
aplinkos apsaugos departamentas. Tais atvejais, kai žemės valdytojas (nuomininkas) 
kartu yra ir laukinės augalijos naudotojas, leidimai neišrašomi; 

3) privačioje žemėje laukinės augalijos išteklius naudoja žemės savininkas arba su- 
teikia teisę kitiems naudotojams. Uogauti, grybauti, riešutauti (nekertant lazdynų), 
rinkti vaistažoles privačiame miške, toliau kaip 100 m nuo miško savininkų sodybų, 
galima be savininko sutikimo, išskyrus atvejus, kai tai daroma pramoniniu būdu; 

4) ganyti gyvulius leidžiama miško žemėje esančiose aikštėse, pelkėse, inžinerinių 
tinklų linijose, kvartalinėse linijose, priešgaisriniuose proskiebiuose ir kitose ne 
miškui auginti skirtose vietose. Privačiuose miškuose gyvulius ganyti leidžiama ir 
kitose vietose, išskyrus plynas kirtavietes ir natūralius bei kultūrinius iki 20 metų 
amžiaus jaunuolynus; 

5) žemės valdytojas ir savininkas privalo kontroliuoti, kaip laukinės augalijos nau- 
dotojai laikosi teisės aktuose ir leidime nurodytų reikalavimų; juos pažeidusiems 
asmenims leidimai panaikinami. 

Laukinės augalijos išteklių apskaitos tvarką nustato Vyriausybė ar jos įgaliota 
institucija. Šiai institucijai juridiniai asmenys privalo teikti laukinės augalijos išteklių 
statistinius duomenis. Duomenys apie tam tiktų laukinių augalų ir grybų rūšių paplitimą, 
laukinės augalijos išteklių plotus, kiekį, kokybę ir naudojimą kaupiami Aplinkos minis- 
terijos nustatyta tvarka. Siekiant užtikrinti, kad visi fiziniai ir juridiniai asmenys laikytųsi 
nustatytos laukinės augalijos naudojimo tvarkos ir augalijos naudojimo reikalavimų, vyk- 
doma laukinės augalijos apsaugos ir naudojimo valstybinė kontrolė. Asmenys, neteisėta 
veika padarę žalą laukinei augalijai, privalo ją atlyginti. 

Miško išteklių apsaugą ir naudojimo tvarką reglamentuoja Miškų įstatymas [18]. Ne 
miško žemėje esančių medžių ir krūmų naudojimo tvarką nustato Želdynų įstatymas (2007 
06 28, Nr. X-1241), Aplinkos ministro įsakymai [56; 58] ir kiti teisės aktai. 

Vyriausybės nutarimu patvirtintose Specialiosios žemės ir miško naudojimo sąlygose 
[42] prie saugotinų želdinių, augančių ne miško žemėje, priskiriami medžiai ir krūmai mies- 
tuose, miesteliuose ir kaimuose, sanitarinėse zonose, parkuose, vandens telkinių pakrančių 
apsaugos juostose ir zonose, greta automobilių kelių ir geležinkelių, kapinėse, sodų ben- 
drojo naudojimo vietose, taip pat kiti želdiniai, kuriuos saugomais paskelbė savivaldybės, 
arba jeigu jie storesni kaip 20 cm skersmens. Šių želdinių apsaugą, tvarkymą ir priežiūra 
reguliuoja Aplinkos ministro įsakymu patvirtinta Saugotinų želdinių, augančių ne miško 
žemėje, apsaugos, priežiūros, tvarkymo ir nuostolių juos sunaikinus ar sužalojus atlygini- 
mo tvarka [58]. Saugotinus želdinius privalo prižiūrėti žemės savininkai ir naudotojai, o 
juos kirsti galima tik gavus savivaldybės administracijos leidimą. 

Retoms bei nykstančioms laukinių augalų ir grybų rūšims bei jų bendrijoms ir 
buveinėms saugoti steigiami botaniniai ir botaniniai — zoologiniai draustiniai. Jų terito- 
rijoje draudžiama:1) įrengti naudingųjų iškasenų karjerus; 2) sausinti žemę, keisti van- 
dens lygį; 3) apsodinti mišku natūralias pievas ir miško laukymes; 4) tręšti ir kultūrinti 
natūralius plotus; 5) draustiniuose esančiuose vandens telkiniuose draudžiama plaukioti 
motorinėmis valtimis ir žvejoti ne arčiau kaip 100 m nuo kranto. 

Siekiant apsaugoti natūralią žolinę augaliją, draudžiama sausinti ir suarti užliejamas 
ir sausmines pievas bei ganyklas, jeigu jos buvo neariamos ne mažiau kaip 25 metus ir jei 
jose vyrauja natūralūs žolynai. 

Už laukinės augalijos apsaugą reglamentuojančių teisės aktų pažeidimus 
Administracinių teisės pažeidimų kodekse [2] numatytos tokios sankcijos: 

51-13 straipsnis: Specialiųjų žemės, miško, vandens telkinio naudojimo sąlygų 
pažeidimas ar nevykdymas (baudos dydis piliečiams — nuo penkių šimtų iki vieno 
tūkstančio litų). 

78 straipsnis: Savavališkas medžių, krūmų, vejų, gėlynų žalojimas arba naikinimas 
miestų ir kaimų gyvenamųjų vietovių bendrojo naudojimo vietose, ruožuose išilgai 
automobilių kelių ir geležinkelių, vandens telkinių, pakrančių apsauginėse juostose 
bei vietose, saugomose pagal specialius sprendimus, — užtraukia baudą piliečiams 
nuo vieno šimto penkiasdešimties iki trijų šimtų litų ir pareigūnams — nuo dviejų 
šimtų iki penkių šimtų litų. 

9. GYVŪNIJOS NAUDOJIMAS IR APSAUGA 


Gyvūnija — tai ekosistemos dalis, turinti įtakos medžiagų ir energijos apytakai, 
dirvodarai, kraštovaizdžio formavimui, augalijos egzistavimui, žmogaus dvasiniam 
gyvenimui. Skiriama laukinė gyvūnija ir gyvūnai, kuriuos žmogus naudoja savo ūkinėje 
ar kitoje veikloje. Laisvėje gyvenantys laukiniai gyvūnai nuosavybės teise priklauso 
valstybei. Nelaisvėje laikyti laukiniai gyvūnai, kurie ištrūksta į laisvę ir kurių savininkas 
per vieną mėnesį nuo ištrūkimo į laisvę dienos šių gyvūnų nesugauna, taip pat laikomi 
laisvėje gyvenančiais valstybei nuosavybės teise priklausančiais laukiniais gyvūnais. 

Laukinės gyvūnijos įstatyme [15] nustatytos šios pagrindinės laukinės gyvūnijos 
apsaugos ir jos išteklių reglamentavimo tvarkos nuostatos: 

1. Teisę naudoti laukinės gyvūnijos išteklius turi Lietuvos Respublikos piliečiai ir 

juridiniai asmenys, užsienio piliečiai bei asmenys be pilietybės. 

2. Laukinės gyvūnijos naudojimą reglamentuojančios institucijos — Vyriausybė, Aplinkos 
ministerija, Valstybinė maisto ir veterinarijos tarnyba, savivaldybės. Pagal nustatytą 
kompetenciją jos steigia saugomas teritorijas, rengia ir įgyvendina laukinės gyvūnijos 
išteklių naudojimo programas, nustato šių išteklių naudojimo taisykles 1r kt. 

3. Visi asmenys, planuojantys ūkinę veiklą ar ja besiverčiantys, privalo užtikrinti, kad 
dėl jų veiklos nebus neigiamo poveikio laukinei gyvūnijai arba jis bus minimalus. 

4. Laukinės gyvūnijos išteklių naudotojai privalo: 

1) laikytis teisės aktuose nustatytų laukinės gyvūnijos apsaugos ir jos išteklių nau- 
dojimo reikalavimų; 

2) įgyvendinti privalomas laukinės gyvūnijos apsaugos ir jos išteklių atkūrimo 
priemones, nurodytas leidime naudoti laisvėje gyvenančios laukinės gyvūnijos 
išteklius; 

3) įstatymų nustatyta tvarka ir atvejais atlyginti žemės, miško, vandens telkinių sa- 
vininkams, valdytojams ir naudotojams žalą, atsiradusią dėl laukinės gyvūnijos 
išteklių naudojimo. 

5. Laukinės gyvūnijos ir jos išteklių apskaitai bei racionaliam naudojimui užtikrinti 
Aplinkos ministerija organizuoja duomenų apie laukinę gyvūniją kaupimą ir 
laukinės gyvūnijos duomenų bazės tvarkymą. 

6. Laukinės gyvūnijos apsaugos ir jos išteklių naudojimo valstybinę kontrolę atlieka 
Aplinkos ministerija, Valstybinė maisto ir veterinarijos tarnyba, Muitinės depar- 
tamentas prie Finansų ministerijos ir kitos Vyriausybės įgaliotos institucijos. 

Pagrindinės laukinės gyvūnijos išteklių naudojimo rūšys yra žvejojimas ir 
medžiojimas. 

Žvejojimą reglamentuoja Žuvininkystės įstatymas [27] ir Mėgėjiškos žūklės 
įstatymas [17] bei įstatymų lydimieji teisės aktai (žr. 3.3 poskyrį). 

Medžiojimą reglamentuoja Medžioklės įstatymas [16], Aplinkos ministerijos tvir- 
tinamos Medžioklės Lietuvos Respublikos teritorijoje taisyklės [55] bei kiti teisės aktai. 

Medžiojimas — tai laukinės gyvūnijos išteklių naudojimo rūšis, kai siekiama panau- 
doti laisvėje gyvenančių medžiojamųjų gyvūnų išteklius, šiuos gyvūnus sekant, tykojant, 
persekiojant, šaudant arba gaudant. Medžiojamieji gyvūnai — tai laukiniai gyvūnai, kurie 
yra medžiojami dėl savo vertės ir atsižvelgiant į šalies medžioklės tradicijas (stambioji 

medžiojamoji fauna ir smulkioji medžiojamoji fauna). Medžioklė - medžiojamųjų gyvūnų 
apsauga ir racionalus naudojimas, vadovaujantis Medžioklės įstatymu, kitais medžioklę 
reglamentuojančiais teisės aktais, bei atsižvelgiant į ekologines medžioklės plotų sąlygas, 
etikos normas ir šalies kultūros tradicijas. 

Medžioklės plotai — tai žemės, miškų ir vandens telkinių plotai, kuriuose gali būti 
medžiojama Medžioklės įstatymo nustatyta tvarka. Medžioklės plotų naudojimas — 
medžiojimas ir su juo susijusi veikla medžioklės plotuose, taikant biotechnines priemones, 
statant ir eksploatuojant medžioklės įrenginius, įgyvendinant medžiojamųjų gyvūnų da- 
romos žalos prevencijos priemones, vykdant medžiojamųjų gyvūnų apsaugą nuo neteisėto 
naudojimo. Medžioklės plotų naudotojas — fizinis ar juridinis asmuo, galintis būti laukinės 
gyvūnijos išteklių naudotojų pagal Laukinės gyvūnijos įstatymą ir nustatyta tvarka įgijęs 
teisę naudoti medžiojamųjų gyvūnų išteklius medžioklės plotų vienete. Medžioklės plotų 
vienetas — vientisa medžioklės plotų teritorija, kuri sudaryta vadovaujantis medžioklėtvarkos 
principais, kurioje planuojamas ir organizuojamas medžiojamųjų gyvūnų išteklių naudoji- 
mas. 

Teisę naudoti laisvėje esančių medžiojamųjų gyvūnų išteklius suteikia Aplinkos minis- 
terijos regionų aplinkos apsaugos departamentai išduodami leidimą naudoti medžiojamųjų 
gyvūnų išteklius medžioklės plotų vienete. 

Privačios žemės sklypo savininkas turi teisę uždrausti medžioti jam priklausančioje 
žemėje medžioklės ploto vieneto sudarymo ar jo ribų pakeitimo metu, taip pat bet kuriuo 
metu vėliau. Raštišką sprendimą dėl medžiojimo jam priklausančioje žemėje uždraudimo 
arba tokio draudimo panaikinimo, kartu su žemės sklypo nuosavybės teisę patvirtinančio 
dokumento bei žemės sklypo plano kopijomis žemės savininkas turi pateikti atitinkamos 
savivaldybės komisijai, sudarančiai medžioklės ploto vienetus ir keičiančiai jų ribas. 

Medžioti draudžiama: 

1) kapinėse, urbanizuotose teritorijose, valstybiniuose rezervatuose, rezervatuose, 
esančiuose valstybiniuose parkuose ir biosferos rezervatuose, rezervatinėse apyrubėse 
ir kitose teritorijose, kuriose šią veiklą draudžia įstatymai ir kiti teisės aktai; 

2) žemės sklypuose, esančiuose medžioklės plotuose, jeigu jų savininkai uždraudė 
medžioti juose Medžioklės įstatymo nustatyta tvarka; 

3) kitose teritorijose, kuriose atsižvelgiant į vietos sąlygas negali būti medžiojama ir 
kurias nustato institucijos, sudarančios medžioklės plotų vienetus. 

Medžioklės plotų vienetai sudaromi ir jų ribos keičiamos vadovaujantis 
medžioklėtvarkos principais, užtikrinant racionalų medžiojamųjų gyvūnų populiacijų 
valdymą, tinkamą medžiojamųjų gyvūnų apsaugą ir tvarkingą bei saugų medžiojimą, taip 
pat kad būtų išvengta didesnės medžiojamųjų gyvūnų daromos žalos žmogaus ūkinės 
veiklos objektams. Medžioklės plotų vienetas turi apimti ne mažiau kaip 1000 ha vientisą 
medžioklės plotą, išskyrus atvejus, kai mažesni medžioklės plotų vienetai sudaromi 
Aplinkos ministerijos siūlymu mokslo ir mokymo tikslams arba kai tokie vienetai suda- 
romi Žemės ūkio ministerijos siūlymu žuvininkystės tvenkinių teritorijose. 

Medžioklės plotų vienetų sudarymo ir jų ribų pakeitimo projektus kiekvienoje 
savivaldybėje rengia šios savivaldybės mero sudaryta komisija. Projektą tvirtina apskri- 
ties viršininkas. Neatsiejamos tvirtinamo medžioklės plotų vieneto sudarymo arba jo ribų 

pakeitimo projekto dalys yra medžioklės plotų vieneto planas su pažymėtomis teritorijo- 
mis, kuriose leidžiama medžioti ir kuriose medžioklė yra uždrausta. 

Ne rečiau kaip kas 10 metų turi būti parengiami visų sudarytų medžioklės plotų 
vienetų medžioklėtvarkos projektai. 

Medžioklės plotų naudotojai turi teisę: 

1) leidime naudoti medžiojamųjų gyvūnų išteklius medžioklės plotų vienete nuro- 
dytomis sąlygomis medžioti ir kitomis Laukinės gyvūnijos įstatyme nustatytomis 
laukinės gyvūnijos naudojimo rūšimis naudoti medžiojamųjų gyvūnų išteklius; 

2) saugoti medžiojamųjų gyvūnų išteklius, gausinti juos, gerinti medžiojamųjų 
gyvūnų gyvenamosios aplinkos sąlygas; 

3) susitarę su žemės sklypų savininkais ir valdytojais, vykdyti jų žemėje biotech- 
nines priemones, statyti ir eksploatuoti medžioklės įrenginius, įrengti aptvarus 
medžiojamiems gyvūnams laikyti. 

Medžioklės plotų naudotojai privalo: 

1) racionaliai naudoti medžiojamųjų gyvūnų išteklius, globoti medžiojamuosius 
gyvūnus ir saugoti medžiojamųjų gyvūnų išteklius nuo neteisėto naudojimo; 

2) naudodami medžiojamųjų gyvūnų išteklius, laikytis Medžioklės įstatymo bei kitų 
teisės aktų, reglamentuojančių medžiojimą ir medžioklę, reikalavimų, taip pat leidime 
naudoti medžiojamųjų gyvūnų išteklius medžioklės plotų vienete nustatytų sąlygų; 

3) gauti žemės sklypo savininko sutikimą ar valdytojo leidimą arba sudaryti su juo 
atitinkamą sutartį dėl biotechninių priemonių taikymo ir stacionarių įrenginių 
statymo bei eksploatavimo jo žemėje; 

4) Medžioklės Lietuvos Respublikos teritorijoje taisyklių nustatyta tvarka vykdyti 
medžiojamųjų gyvūnų išteklių tyrimo darbus; 

5) Aplinkos ministerijos nustatyta tvarka teikti medžiojamųjų gyvūnų išteklių panau- 
dojimo ataskaitas; 

6) Mokesčių už valstybinius gamtos išteklius įstatymo ir kitų teisės aktų nustatyta 
tvarka mokėti mokesčius už medžiojamųjų gyvūnų išteklių naudojimą; 

7) užtikrinti privačios žemės sklypo savininko teisę medžioti. Privačios žemės sklypo 
savininkas, turintis medžiotojo bilietą, turi teisę, susitaręs su medžioklės plotų nau- 
dotojais, kartu su medžioklės plotų naudotojais medžioti visuose medžioklės plotų 
vienetuose, į kuriuos patenka jam nuosavybės teise priklausantis žemės sklypas. 

Laisvėje gyvenančių medžiojamųjų gyvūnų padarytą žalą žemės, miško ir vandens telkinių 
sklypų savininkams, valdytojams ir naudotojams atlygina medžioklės plotų naudotojai arba 
valstybės vardu kitos institucijos, jeigu neįrodoma, kad žala atsirado dėl nenugalimos jėgos, 
nukentėjusio asmens tyčios ir kitų Civilinio kodekso 6.253 straipsnyje nurodytų veiksmų. 

Laisvėje gyvenančių medžiojamųjų gyvūnų padarytą žalą pagal Aplinkos ir Žemės 
ūkio ministerijų parengtą metodiką apskaičiuoja atitinkamos savivaldybės mero sudaryta 
nuostolių skaičiavimo komisija. 

Laisvėje gyvenančių medžiojamųjų gyvūnų padarytą žalą žemės, miško ir vandens telkinių 
sklypų, kuriuose nėra uždrausta medžioti, savininkams, valdytojams ir naudotojams dėl žemės 
ūkio pasėlių, miško ir hidrotechnikos įrenginių pažeidimo atlygina medžioklės plotų naudotojas, 
kai žalos žemės ūkio pasėliams ar hidrotechnikos įrenginiams padaro kanopiniai žvėrys ar bebrai, 
jeigu juos medžioti nėra uždrausta ištisus metus, bei kitais teisės aktų nustatytais atvejais. 

Lėšos už laisvėje gyvenančių medžiojamųjų gyvūnų padarytą žalą turi būti sumokėtos 
per vieną mėnesį nuo žalos dydžio apskaičiavimo dienos. Šalis, nesutinkanti su apskaičiuotu 
žalos dydžiu, turi teisę Administracinių bylų teisenos įstatymo nustatyta tvarka nuostolių 
skaičiavimo komisijos sprendimą apskųsti teismui. 

Medžiojamųjų gyvūnų padaryta žala neatlyginama, jeigu ji padaryta žemės skly- 
puose, kuriuose jų savininkas nustatyta tvarka uždraudė medžioti. 

Medžiojamųjų gyvūnų padaryta žala žemės sklypų savininkams, valdytojams ir nau- 
dotojams, kurių žemės ūkio pasėliams buvo padaryta žalos, atlyginama, jeigu žemės ūkio 
pasėlių savininkas augina pasėlius pagal agrotechninius reikalavimus ir taiko pasėlių apsau- 
gojimo nuo medžiojamųjų gyvūnų daromos žalos priemones, patvirtintas Medžiojamųjų 
gyvūnų padarytos žalos žemės ūkio pasėliams ir miškui apskaičiavimo metodikoje. 

Už gamtos išteklius — medžiojamuosius gyvūnus medžioklės plotų naudotojai moka 
metinį mokestį, kuris apskaičiuojamas nuo medžioklės ploto. 

Administracinių teisės pažeidimų kodekso ir Baudžiamojo kodekso straipsniai, nu- 
matantys sankcijas už medžioklės ir žvejybos taisyklių pažeidimus, nurodyti 7 skyriuje. 

Naminių ir kitų gyvūnų auginimo ir laikymo sąlygos reglamentuotos Gyvūnų glo- 
bos, laikymo ir naudojimo įstatyme [12] bei kituose įstatymuose, suderinančiuose 
Lietuvos Respublikos teisės aktus su Europos konvencijomis. Juose nustatyta, kad 
gyvūnai turi būti auginami ir laikomi tokiomis sąlygomis, kurios nėra kenksmingos 
gyvūnui. Laukinius gyvūnus galima gaudyti, laikyti ir jaukinti tik gavus Aplinkos min- 
isterijos leidimą ir laikantis jos nustatytos tvarkos. Gyvūno savininkas privalo nuolat 
rūpintis gyvūno sveikata, šėrimu, taip pat gyvūno laikymo ir eksploatavimo įrengimais. 
fiziologiją ir elgseną atitinkančiomis sąlygomis. Savivaldybės turi tvirtinti gyvūnų lai- 
kymo gyvenamosiose vietovėse taisykles ir prižiūrėti, kaip jos įgyvendinamos. Gyvūnai 
turi būti vežami laikantis vežimo taisyklių ir tik specialiai paruoštu transportu, kad 
nebūtų žalojami ir nepatirtų streso. Ūkinės paskirties gyvūnų laikymas, šėrimas, girdy- 
mas ir skerdimas reglamentuojamas Vyriausybės įgaliotos institucijos patvirtintomis 
taisyklėmis. Pagal Žemės ūkio ministro įsakymu patvirtintas Geros ūkininkavimo prak- 
tikos taisykles [75] nustatyti šie pagrindiniai gyvulių laikymo gerovės reikalavimai: 

1) patalpose turi būti tinkamas apšvietimas, kad gyvūnus bet kuriuo metu būtų galima 

kruopščiai apžiūrėti; 

2) gyvūno judėjimo laisvė, atsižvelgiant į jo rūšį, neturi būti varžoma, ji turi atitikti 
fiziologines ir etologines reikmes; 

3) gyvūnai turi būti šeriami jų amžių ir rūšį atitinkančiais pašarais bei turi gauti 
pakankamai vandens. Pašarų ir vandens kiekis turi patenkinti gyvūnų mitybos 
reikmes. 

Asmenys, kurių nuosavoje arba naudojamoje žemėje yra saugomų gyvūnų (lengvai 

pažeidžiamų, nykstančių ir kt.) ir jų bendrijų, privalo laikytis šių reikalavimų: 

1) užtikrinti palankias saugomų rūšių ir bendrijų gyvavimo sąlygas; 

2) garantuoti saugomų rūšių ir bendrijų apsaugą, jų radaviečių ir augaviečių tinkamą 
priežiūrą; 

3) užtikrinti, kad saugomas objektas būtų prieinamas naudoti mokslinio tyrimo, 
švietimo ir kitiems su šio objekto tyrimu bei apsauga susijusiems tikslams; 

4) vykdyti kitus įstatymų reikalavimus. 


10. ŪKINĖS VEIKLOS POVEIKIS APLINKAI IR JO 
VERTINIMAS 


Aplinkos apsaugos teisės normas derinant su Europos Sąjungos direktyvomis 
parengtas Planuojamos ūkinės veiklos poveikio aplinkai vertinimo įstatymas [20; 79]. 
Tais atvejais, kai pagal šį įstatymą turi būti atliktas planuojamos ūkinės veiklos poveikio 
aplinkai vertinimas ir toks vertinimas nėra atliktas, šis vertinimas atliekamas specialiojo 
ar detaliojo plano rengimo metu. Šis įstatymas nurodo, kad planuojama ūkinė veikla — tai 
naujų statinių statyba, esamų statinių rekonstravimas, žemės gelmių ir kitų gamtos išteklių 
naudojimas, žemėtvarkos, miškotvarkos bei vandentvarkos projektuose numatoma ūkinė 
veikla 1r kt. Pasekmės ar poveikis aplinkai — tokios pasekmės ar poveikis (fizinis, chemi- 
nis ir kt.) aplinkai, dėl kurių įvyksta ar gali įvykti reikšmingi ekosistemos ar jos elementų 
natūralių funkcijų pokyčiai. Planuojamos ūkinės veiklos pasekmės ir galimas jos povei- 
kis aplinkai turi būti vertinami, jeigu planuojama ūkinė veikla dėl savo pobūdžio, masto 
ar numatomos veiklos ypatumų gali daryti reikšmingą poveikį aplinkai. Tam atliekamas 
Strateginis pasekmių aplinkai vertinimas (toliau — SPAV). 

Visais atvejais privalo būti vertinama veikla, kurios apimtys nurodytos Planuojamos 
ūkinės veiklos poveikio aplinkai vertinimo įstatyme, iš jos veikla, susijusi su žemės ūkiu 
ir žemės naudojimu, yra tokia: 

1) kiaulininkystė, kai numatoma auginti daugiau kaip 900 paršavedžių arba 3000 kitų 

kiaulių; 

2)vištų auginimas, kai numatoma auginti daugiau kaip 85 tūkst. broilerių arba 60 
tūkst. vištų; 

3) stambesnių kaip 5 mln. m? vandens tūrio tvenkinių įrengimas; 

4) durpių gavyba didesniam kaip 150 ha plote; 

5) kitų naudingųjų iškasenų kasyba didesniame kaip 25 ha plote; 

6) magistralinių ar krašto automobilių kelių tiesimas; 

7) pagrindinių viešojo naudojimo geležinkelių tiesimas; 

8) dujų, naftos ar cheminių medžiagų tiekimo vamzdynų, ilgesnių kaip 40 km, tiesimas; 

9)antžeminių elektros perdavimo linijų tiesimas (kai įtampa — 110 kV ar aukštesnė, o 
linijos 1lgis — 15 ir daugiau kilometrų); 

10) miestų, miestelių ar kaimų nuotekų valymo įrenginių įrengimas (kai įrenginiai gali 
išvalyti 50 tūkst. 1r daugiau gyventojų ekvivalentą atitinkantį teršalų kieki). 

Be to, numatyta, jog poveikio aplinkai vertinimas turi būti atliekamas ir kitais atve- 
jais, jeigu atranką atliekanti institucija — Aplinkos ministerija, šios ministerijos regionų 
aplinkos apsaugos departamentai ar Aplinkos apsaugos agentūra priima išvadą, jog 
poveikio aplinkai vertinimas yra privalomas. Atrankos išvada priimama įvertinus ūkinės 
veiklos organizatoriaus (užsakovo) pateiktą informaciją, poveikio aplinkai vertinimo 
subjektų išvadas ir visuomenės pasiūlymus, taip pat atsižvelgusi į: 

1) vietovės, kurią planuojama ūkinė veikla gali paveikti, jautrumą aplinkosau- 
gos požiūriu, ekosistemos savybes, kraštovaizdį, žemėnaudos pobūdį, vietovės 
infrastruktūrą, gamybos objektų sutelkimą, santykinį gamtinių išteklių kiekį, 
kokybę ir regeneracijos galimybes, natūralios aplinkos atsparumą, saugomas teri- 
torijas ir vertingas istoriniu, kultūriniu arba archeologiniu aspektu teritorijas; 

2) galimą planuojamos ūkinės veiklos poveikį aplinkai. 

Atranka vykdoma tik esant tam tikroms planuojamos ūkinės veiklos apimtims. Iš jų 
su žemės ūkiu ir žemės naudojimu susijusi veikla: 

1) kiaulininkystė, kai numatoma auginti 200-900 paršavedžių arba 700 — 3000 kitų 

kiaulių; 

2) gyvulininkystė, kai numatoma auginti daugiau kaip 200 kitų naminių gyvulių; 

3) vištų auginimas, kai numatoma auginti 10 — 85 tūkst. broilerių arba 10-60 tūkst. 

vištų; 

4) žuvų auginimas tvenkiniuose, kurių plotas didesnis kaip 5 ha; 

5) vandentvarkos įrenginių žemės ūkio reikmėms, įskaitant sausinimo ir drėkinimo 

sistemas, įrengimas didesniame kaip 5 ha plote; 

6) nesukultūrintų žemės plotų, didesnių kaip 0,5 ha, panaudojimas intensyvaus žemės 

ūkio reikmėms; 

7) žemės konsolidacijos projektų, numatančių kaimų žemėvaldos pakeitimus, 

įgyvendinimas; 
8) miško įveisimas ar miško iškirtimas siekiant pakeisti žemės naudojimo paskirtį 
(kai plotas — daugiau kaip 1 ha miestuose ir daugiau kaip 10 ha kaimo vietovėse); 

9)urbanistinių objektų įskaitant prekybos centrus ir mašinų stovėjimo aikšteles, taip 
pat poilsio namų ar viešbučių kompleksų už miestų ribų statyba, kai užimamas 
didesnis kaip 0,5 ha plotas. 

Poveikio aplinkai vertinimo subjektai — tai sveikatos apsaugos, priešgaisrinės apsau- 
gos, kultūros vertybių apsaugos ir vietos savivaldos institucijos bei apskrities viršininko 
administracija. 

Užsakovui pateikus reikiamą informaciją atsakingajai institucijai —- Aplinkos minis- 
terijos struktūriniam padaliniui (pagal kompetenciją), ši institucija per 20 darbo dienų pa- 
teikia užsakovui ir poveikio aplinkai vertinimo subjektams atrankos išvadą, ar privalomas 
poveikio aplinkai vertinimas. Jeigu vertinimas privalomas, užsakovas parengia planuoja- 
mos ūkinės veiklos poveikio aplinkai vertinimo programą ir ją pateikia poveikio aplinkai 
vertinimo subjektams. Gavus iš šių subjektų išvadas, taip pat visuomenės pasiūlymus, 
programa pateikiama atsakingajai institucijai, kuri per 10 darbo dienų turi ją išnagrinėti ir 
patvirtinti arba pateikti pastabas bei pasiūlymus. 

Visuomenės pasiūlymai dėl planuojamos ūkinės veiklos poveikio aplinkai gaunami: 

1) kai planuojamos ūkinės veiklos poveikio aplinkai vertinimas atliekamas kartu su 

specialiojo ar detaliojo teritorijų planavimo dokumento rengimu — svarstant su vi- 
suomene šį teritorijų planavimo dokumentą; 

2) kai planuojamos ūkinės veiklos poveikio aplinkai vertinimas atliekamas atskirai 

— pagal Aplinkos ministro įsakymu (2000 07 10, Nr. 277) patvirtintą Visuomenės 
informavimo ir dalyvavimo planuojamos ūkinės veiklos poveikio aplinkai vertini- 
mo procese tvarką. 

Vadovaujantis šia tvarka, planuojamos ūkinės veiklos organizatorius (užsakovas) 
visuomenės susitelkimo vietose (pvz., savivaldybės skelbimų lentoje), spaudoje ar kitu būdu 
praneša visuomenei apie tai, kokia privaloma vertinti planuojama ūkinė veikla bus vykdoma, 
kur galima susipažinti su informacija apie šią veiklą ir kam teikti motyvuotus pasiūlymus 
planuojamos ūkinės veiklos poveikio aplinkai klausimais. Nustatytas 10 darbo dienų terminas 

pateikti pasiūlymus, kurie registruojami. Po to užsakovas, parengęs Planuojamos ūkinės veik- 
los poveikio aplinkai vertinimo ataskaitą, paskelbia visuomenės informavimo priemonėse 
apie rengiamą susitikimą su visuomene, kurio metu jo dalyviai supažindinami su šia ataskai- 
ta ir įvertinami iki susirinkimo pradžios raštu gauti visuomenės pasiūlymai. Atsižvelgdamas 
į gautus, taip pat susirinkimo metu pateiktus ir įregistruotus pasiūlymus, užsakovas turi pa- 
tikslinti ataskaitą ir ją pateikti planuojamos ūkinės veiklos poveikio aplinkai vertinimo sub- 
jektams. Visi visuomenės pasiūlymai turi būti argumentuotai įvertinti. 

Aplinkos ministerija ar kita atsakingoji institucija, gavusi ataskaitą, vertinimo 
subjektų išvadas bei argumentuotą visuomenės pasiūlymų įvertinimą, per 25 darbo dienas 
turi pruimti sprendimą, ar planuojama ūkinė veikla, įvertinus jos pobūdį ir poveikį aplinkai, 
leistina pasirinktoje vietoje. Gavęs šį sprendimą, užsakovas visuomenei paskelbia apie tai 
trumpą informaciją visuomenės informavimo priemonėse. 

Jei privalomas planuojamos ūkinės veiklos poveikio aplinkai vertinimas atlieka- 
mas rengiant teritorijų planavimo dokumentą, visi reikiami poveikio aplinkai vertinimo 
dokumentai parengiami ir skelbiami viešai teritorijų planavimo dokumento svarstymo 
su visuomene metu. 

SPAV atlikti nereikia, kai rengiami: 1) teritorijų planavimo dokumentai, kurių spren- 
diniuose numatomas tik vienas ūkinės veiklos objektas; 2) detalieji planai, jeigu jie svarsto- 
mi, derinami ir tvirtinami supaprastinta tvarka; 3) planai ir programos, kurie skirti teritori- 
jos gamtosauginio tvarkymo klausimams spręsti, tačiau nenustato ūkinės veiklos projektų, 
kuriuos reikės derinti su atsakinga už aplinkos apsaugą institucija, plėtros pagrindų. 

11. APLINKOS APSAUGOS STEBĖSENA 
(MONITORINGAS) 


Siekiant stebėti, kaip naudojami gamtos ištekliai ir kaip kinta jų būklė, vykdomas aplinkos 
monitoringas. Jo tvarką reglamentuoja Aplinkos monitoringo įstatymas [6] ir Vyriausybės nu- 
tarimu patvirtinta Valstybinė Aplinkos monitoringo 2005 — 2010 metų programa [53]. 

Aplinkos monitoringas — tai sistemingas gamtinės aplinkos bei jos elementų būklės 
kitimo ir antropogeninio poveikio stebėjimas, vertinimas ir prognozė. Vykdant aplinkos 
monitoringą, stebima, vertinama ir prognozuojama: 

1) aplinkos oro, vandens, žemės gelmių, dirvožemio, gyvosios gamtos būklė; 

2) natūralių ir antropogeniškai veikiamų gamtinių sistemų (gamtinių buveinių, 

ekosistemų) būklė; 

3) fizikinis, radiacinis, cheminis, biologinis ir kitoks antropogeninis poveikis bei jo 

įtaka gamtinei aplinkai; 

4) gamtinėje aplinkoje vykstančių globalinių procesų kaita ir tendencijos (rūgštieji 

krituliai, ozono sluoksnio kitimas, šiltnamio efektas 1r kt.). 

Aplinkos monitoringo sistemą sudaro valstybinis, savivaldybių 17 ūkio subjektų 
aplinkos monitoringas. 

Valstybinis aplinkos monitoringas yra vykdomas siekiant gauti informaciją, 
leidžiančią integruotai vertinti gamtinius procesus ir antropogeninį poveikį gamtinei 
aplinkai bei gamtinės aplinkos kokybę Lietuvos Respublikos teritorijoje, prognozuoti ir 
valdyti gamtinės aplinkos būklę ir ūkinės veiklos įtaką jai tiek nacionaliniu, tiek tarp- 
tautiniu mastu. Valstybinį aplinkos monitoringą organizuoja Aplinkos ministerija, vykdo 
Aplinkos ministerija ar jos įgaliotos institucijos, Žemės ūkio ministerija ar jos įgaliotos 
institucijos, Valstybinė maisto 1r veterinarijos tarnyba, kitos valstybės institucijos. Jis vyk- 
domas pagal Valstybinę aplinkos monitoringo programą. 

Valstybinės aplinkos monitoringo programos pagrindiniai tikslai: 

1. Aplinkos oro būklės stebėjimo srityje: 

1) gauti duomenis, kurie leistų pagrįstai mažinti į atmosferą išmetamų teršalų 
ir šiltnamio dujų kiekį, pasaulio klimato kaitos, rūgštėjimo ir eutrofikacijos 
procesų bei ozono sluoksnį ardančių medžiagų neigiamą poveikį žmonių svei- 
katai ir ekosistemoms, prognozuoti oro kokybę; 

2) gauti duomenis, kurie leistų analizuoti, vertinti ir prognozuoti aplinkos oro kokybę 
Lietuvos teritorijoje atsižvelgiant į tolimąją ir artimąją radionuklidų pernašą. 

2. Vandens būklės stebėjimo srityje: 

1) įvertinti taikomų priemonių taršai mažinti efektyvumą ir gauti duomenis, 
kurių pagrindu priimti sprendimai sudarytų sąlygas pasiekti gerą požeminių 
vandens telkinių būklę, mažinti taršą atviroje jūroje ir pasiekti gerą pakrantės, 
tarpinių vandenų, upių, ežerų, tvenkinių ir su šiais vandens telkiniais susijusių 
ekosistemų gerą ekologinę būklę; 

2) skatinti vandens, kaip vieno iš svarbiausių ribotų išteklių, racionalų naudojimą 
ir sudaryti sąlygas efektyviai mažinti teršalų patektų į vandens telkinius iš 
stacionarių taršos šaltinių. 

3. Dirvožemio būklės stebėjimo srityje: 

1) gauti duomenis, kurie įgalintų siekti geresnės dirvožemio kokybės stabdant ar ribo- 
jant dirvožemio vertingųjų savybių praradimą lemiančius natūralius ar antropoge- 
ninius procesus: eroziją, organinės medžiagos mažėjimą ir dirvožemio rūgštėjimą; 

2) gauti duomenis, kurie leistų veiksmingai reguliuoti teršalų emisijų kiekį, terito- 
rijos užstatymo mastą ir spartą. 

4. Gyvosios gamtos būklės stebėjimo srityje: 

1) gauti duomenis, kurie leistų nustatyti pagrindines biologinės įvairovės 
kitimo tendencijas ir pagrįsti priemones, skirtas šiai įvairovei išsaugoti ir 
naudoti pagal darnaus vystymosi principus, taip sudarant sąlygas sustabdyti 
biologinės įvairovės nykimą; 

2) gauti duomenis, būtinus siekiant išsaugoti ir racionaliau naudoti vertingiausius 
gyvosios gamtos išteklius; 

3) gauti duomenis, būtinus probleminių laukinių gyvūnų ir augalų rūšių populiacijų 
veiksmingai ir pagrįstai kontrolei užtikrinti. 

5. Ekosistemų būklės stebėjimo srityje: 

1) gauti duomenis, kurie leistų kompleksiškai vertinti tarptautinių tolimųjų oro 
teršalų pernašų poveikį ekosistemoms ir teikti informaciją apie gamtinės 
aplinkos pokyčių priežastis; 

2)identifikuoti vandenų taršą ir jos mastą iš atskirų žemės ūkio veiklos blokų, gauti 
duomenis, leidžiančius numatyti šios taršos mažinimo priemones ir įvertinti jų 
veiksmingumą. 

6. Kraštovaizdžio būklės stebėjimo srityje: 

1) gauti duomenis, kurie leistų gerinti bendrą kraštovaizdžio struktūrą, parinkti 
ir pagrįsti veiksmingas priemones žemėvaldos ir žemėnaudos smulkėjimo ten- 
dencijoms sustabdyti; 

2) gauti duomenis, kurie leistų sustabdyti pajūrio paplūdimių ir kopų nykimą, 
krantų abraziją parinkus tinkamas hidrotechnines, kopagūbrio auginimo, 
apželdinimo ir kitas priemones; 

3) gauti duomenis, kurie leistų parinkti tinkamas priemones, stabdančias gamtinio 
kraštovaizdžio nykimą gamtinio karkaso ir saugomose teritorijose; 

4) gauti duomenis, kurie leistų įvertinti karstinio kraštovaizdžio stabilumą ir 
pokyčių mastą, karstinių procesų intensyvumo kaitą ir įtaką kraštovaizdžio 
pokyčiams, vietos gyventojų gerovei, numatyti aplinkosaugos priemones. 

Savivaldybių aplinkos monitoringas vykdomas pagal savivaldybės aplinkos 


monitoringo programą, kurią rengia savivaldybės vykdomoji institucija. Jį vykdančios 
savivaldybės institucijos turi analizuoti, vertinti ir prognozuoti gamtinės aplinkos pokyčius 
ir galimas pasekmes, teikti apie tai informaciją visuomenei ir valstybės institucijoms. 


Ūkio subjektų aplinkos monitoringas vykdomas pagal jų pačių parengtas moni- 


toringo programas. Sio monitoringo tikslas — nustatyti ūkio subjektų taršos šaltinių 
išmetamų teršalų kiekį ir ūkinės veiklos poveikį gamtinei aplinkai bei užtikrinti jų suke- 
liamos taršos ar kito neigiamo poveikio mažinimą. 

